**oṃ namaḥ paramātmane, śrī mahāgaṇapataye namaḥ,   
śrī gurubhyo namaḥ | ha̲ri̲ḥ oṃ ||**

**kṛṣṇa yajurvedīya taittirīya saṃhitāyāṃ prathamaṃ kāṇḍaṃ**

**Version Notes:**

**Contents**

[**1 kṛṣṇa yajurvedīya taittirīya saṃhitāyāṃ prathamaṃ kāṇḍaṃ 4**](#_Toc59571959)

[**1.1 prathamakāṇḍe prathamaḥ praśnaḥ dar.śapūrṇamāsau 4**](#_Toc59571960)

[**1.2 prathamakāṇḍe dvitīyaḥ praśnaḥ agniṣṭome krayaḥ 16**](#_Toc59571961)

[**1.3 prathamakāṇḍe tṛtīyaḥ praśnaḥ agniṣṭome paśuḥ 28**](#_Toc59571962)

[**1.4 prathamakāṇḍe caturthaḥ praśnaḥ -sutyādine kartavyā grahāḥ 40**](#_Toc59571963)

[**1.5 prathamakāṇḍe pañcamaḥ praśnaḥ - punarādhānaṃ 59**](#_Toc59571964)

[**1.6 prathamakāṇḍe ṣaṣṭhaḥ praśnaḥ yājamānakāṇḍaṃ 78**](#_Toc59571965)

[**1.7 prathamakāṇḍe saptamaḥ praśnaḥ - yājamāna-brāhmaṇaṃ 96**](#_Toc59571966)

[**1.8 prathamakāṇḍe aṣṭamaḥ praśnaḥ rājasūyaḥ 114**](#_Toc59571967)

**oṃ namaḥ paramātmane, śrī mahāgaṇapataye namaḥ,   
śrī gurubhyo namaḥ || ha̲ri̲ḥ oṃ**

# 1 kṛṣṇa yajurvedīya taittirīya saṃhitāyāṃ prathamaṃ kāṇḍaṃ

## 1.1 prathamakāṇḍe prathamaḥ praśnaḥ - dar.śapūrṇamāsau

ṭś 1.1.1.1

i̲ṣe tvo̲,-rje tvā̍, vā̲yava̍ḥ sthopā̲yava̍ḥ stha, de̲vo va̍ḥ savi̲tā prārpa̍yatu̲ śreṣṭha̍tamāya̲ karma̍ṇa̲, ā pyā̍yaddhvamaghniyā devabhā̲ga-  
mūrja̍svatī̲ḥ paya̍svatīḥ pra̲jāva̍tī-ranamī̲vā a̍ya̲kṣmā mā va̍ḥ ste̲na ī̍śata̲mā:'ghaśa(gm)̍so, ru̲drasya̍ he̲tiḥ pari̍ vo vṛṇaktu, dhru̲vā a̲smin gopa̍tau syāta ba̲hvīr, yaja̍mānasya pa̲śūn pā̍hi || 1

(i̲ṣe - trica̍tvāri(gm)śat ) (ā1)

ṭś 1.1.2.1

ya̲jñasya̍ gho̲ṣada̍si̲, pratyu̍ṣṭa̲(gm)̲ rakṣa̲ḥ pratyu̍ṣṭā̲ arā̍taya̲ḥ, preyama̍gāddhi̲ṣaṇā̍ ba̲r̲.hiraccha̲ manu̍nā kṛ̲tā sva̲dhayā̲ vita̍ṣṭā̲ ta   
ā va̍hanti ka̲vaya̍ḥ pu̲rastā̎d de̲vebhyo̲ juṣṭa̍mi̲ha ba̲r̲.hirā̲sade̍,   
de̲vānā̎ṃ pariṣū̲tama̍si va̲r̲.ṣavṛ̍ddhamasi̲, deva̍bar.hi̲rmā tvā̲:'nvaṅ   
mā ti̲ryak, parva̍ te rāddhyāsamā,-cche̲ttā te̲ mā ri̍ṣa̲ṃ, deva̍bar.hiḥ   
śa̲tava̍l.śa̲ṃ m̐vi ro̍ha, sa̲hasra̍val.śā̲ḥ [ ] 2

ṭś 1.1.2.2

vi va̲ya(gm) ru̍hema, pṛthi̲vyāḥ sa̲pṛṃca̍ḥ pāhi, susa̲bhṛṃtā̎ tvā̲ saṃbha̍rā̲mya,-di̍tyai̲ rāsnā̍:'sī,-ndrā̲ṇyai sa̲nnaha̍naṃ, pū̲ṣā te̎   
gra̲nthiṃ gra̍thnāta̲, sa te̲ mā:':'sthā̲,-dindra̍sya tvā bā̲hubhyā̲-  
mudya̍cche̲, bṛha̲spate̎r mū̲rddhnā ha̍rā,-myu̲rva̍ntari̍kṣa̲manvi̍hi, devaṃ ga̲mama̍si || 3

(sa̲hasra̍valśā-a̲ṣṭātri(gm)̍śacca) (ā2)

ṭś 1.1.3.1

śundha̍ddhva̲ṃ daivyā̍ya̲ karma̍ṇe devaya̲jyāyai̍, māta̲riśva̍no   
gha̲rmo̍:'si̲ dyaura̍si pṛthi̲vya̍si vi̲śvadhā̍yā asi para̲meṇa̲ dhāmnā̲ dṛ(gm)ha̍sva̲ mā hvā̲r,-vasū̍nāṃ pa̲vitra̍masi śa̲tadhā̍ra̲ṃ m̐vasū̍nāṃ pa̲vitra̍masi sa̲hasra̍dhāra(gm), hu̲taḥ sto̲ko hu̲to dra̲phso̎ :'gnaye̍ bṛha̲te nākā̍ya̲ svāhā̲ dyāvā̍ṛthi̲vībhyā̲(gm)̲, sā vi̲śvāyu̲ḥ, sā   
vi̲śvavya̍cā̲ḥ, sā vi̲śvaka̍rmā̲, saṃ pṛ̍cyaddhva-mṛtāvarī-rū̲rmiṇī̲r madhu̍mattamā ma̲ndrā dhana̍sya sā̲taye̲, some̍na̲ ( ) tvā   
:':'ta̍na̲cmīndrā̍ya̲ dadhi̲, viṣṇo̍ ha̲vya(gm) ra̍kṣasva || 4

(some̍-nā̲ṣṭau ca̍) (ā3)

ṭś 1.1.4.1

karma̍ṇe vāṃ de̲vebhya̍ḥ śakeya̲ṃ, m̐veṣā̍ya tvā̲, pratyu̍ṣṭa̲(gm)̲   
rakṣa̲ḥ pratyu̍ṣṭā̲ arā̍tayo̲, dhūra̍si̲ dhūrva̲ dhūrva̍nta̲ṃ dhūrva̲ taṃ   
m̐yo̎:'smān dhūrva̍ti̲ taṃ dhū̎rva̲yaṃ m̐va̲yaṃ dhūrvā̍ma̲,-stvaṃ   
de̲vānā̍masi̲ sasni̍tama̲ṃ papri̍tama̲ṃ juṣṭa̍tama̲ṃ m̐vahni̍tamaṃ deva̲hūta̍ma̲-mahru̍tamasi havi̲rddhāna̲ṃ, dṛ(gm)ha̍sva̲ mā hvā̎r,   
mi̲trasya̍ tvā̲ cakṣu̍ṣā̲ prekṣe̲ mā bhermā saṃ m̐vi̍kthā̲ mā tvā̍ - [ ] 5

ṭś 1.1.4.2

hi(gm)siṣa,-mu̲ru vātā̍ya, de̲vasya̍ tvā savi̲tuḥ pra̍sa̲ve̎:'śvino̎r bā̲hubhyā̎ṃ, pū̲ṣṇo hastā̎bhyā-ma̲gnaye̲ juṣṭa̲ṃ nirva̍pāmya̲gnīṣomā̎bhyā,-mi̲daṃ de̲vānā̍,-mi̲damu̍ naḥ sa̲ha, sphā̲tyai tvā̲   
nārā̎tyai̲, suva̍ra̲bhi vi kh–ye̍ṣaṃ, m̐vaiśvāna̲raṃ jyoti̲r, dṛ(gm)ha̍ntā̲ṃ duryā̲ dyāvā̍pṛthi̲vyo,-ru̲rva̍ntari̍kṣa̲ manvi̲,-hyadi̍tyāstvo̲pasthe̍ sādayā̲myagne̍ ha̲vya(gm) ra̍kṣasva || 6

(mā tva̲-ṣaṭca̍tvāri(gm)śacca) (ā4)

ṭś 1.1.5.1

de̲vo va̍ḥ savi̲tot pu̍nā̲tvacchi̍dreṇa pa̲vitre̍ṇa̲ vaso̲ḥ sūrya̍sya ra̲śmibhi̲,-rāpo̍ devīragrepuvo agregu̲vo:'gra̍ i̲maṃ m̐ya̲jñaṃ na̍ya̲tāgre̍   
ya̲jñapa̍tiṃ dhattayu̲ṣmānindro̍ :'vṛṇīta vṛtra̲tūrye̍, ū̲yamindra̍mavṛṇīddhvaṃ m̐vṛtra̲tūrye̲prokṣi̍tāḥ sthā̲,-gnaye̍   
vo̲ juṣṭa̲ṃ prokṣā̎mya̲gnīṣomā̎bhyā̲(gm)̲ śundhada̍dhva̲ṃ daivyā̍ya̲ karma̍ṇe devaya̲jyāyā̲, ava̍dhūta̲(gm)̲ rakṣo:'va̍dhūtā̲ arā̍ta̲yo,  
:'di̍tyā̲stvaga̍si̲ prati̍ tvā - [ ] 7

ṭś 1.1.5.2

pṛthi̲vī ve̎ttva,-dhi̲ṣava̍ṇamasi vānaspa̲tyaṃ prati̲ tvā :'di̍tyā̲stva,-  
gve̎ttva̲gne-sta̲nūra̍si vā̲co vi̲sarja̍naṃ de̲vavī̍taye tvā gṛhṇā̲,-  
myadri̍rasi vānaspa̲tyaḥ sa i̲daṃ de̲vebhyo̍ ha̲vya(gm) su̲śami̍   
śami̲,-ṣveṣa̲mā va̲dorja̲mā va̍da dyu̲madva̍data va̲ya(gm) saṅ̍ghā̲taṃ je̎ṣma, va̲r̲.ṣavṛ̍ddhamasi̲, prati̍ tvā va̲r̲.ṣavṛ̍ddhaṃ m̐vettu̲,   
parā̍pūta̲(gm)̲ rakṣa̲ḥ parā̍pūtā̲ arā̍tayo̲, rakṣa̍sāṃ bhā̲go̍ ( ) :'si, vā̲yurvo̲ vi vi̍naktu, de̲vo va̍ḥ savi̲tā hira̍ṇyapāṇi̲ḥ prati̍ gṛhṇātu || 8

(tvā̲ - bhā̲ga - ekā̍daśa ca) (ā5)

ṭś 1.1.6.1

ava̍dhūta̲(gm)̲ rakṣo:'va̍dhūtā̲ arā̍ta̲yo,:'di̍tyā̲stvaga̍si̲ prati̍ tvā pṛthi̲vī   
ve̎ttu, di̲vaḥ ska̍bhaṃ̲nira̍si̲ prati̲ tvā:'di̍tyā̲stvagve̎ttu, dhi̲ṣaṇā̍:'si   
parva̲tyā prati̍ tvā di̲vaḥ ska̍bhaṃ̲nirve̎ttu, dhi̲ṣaṇā̍:'si pārvate̲yī prati̍ tvā parva̲tir ve̎ttu, de̲vasya̍ tvā savi̲tuḥ pra̍sa̲ve̎-:'śvino̎r bā̲hubhyā̎ṃ pū̲ṣṇohastā̎bhyā̲madhi̍ vapāmi dhā̲nya̍masi dhinu̲hi de̲vān, prā̲ṇāya̍ tvā, ( ) :'pā̲nāya̍ tvā, vyā̲nāya̍ tvā, dī̲rghāmanu̲ prasi̍ti̲māyu̍ṣe dhāṃ,   
de̲vo va̍ḥ savi̲tā hira̍ṇyapāṇi̲ḥ prati̍ gṛhṇātu || 9

(prā̲ṇāya̍ tvā̲ - pañca̍daśa ca) (ā6)

ṭś 1.1.7.1

dhṛṣṭi̍rasi̲ brahma̍ ya̲cchā,-pā̎gne̲ :'gnimā̲māda̍ṃ jahi̲, niṣkra̲vyāda(gm)̍ se̲dhā, :':'de̍va̲yaja̍ṃ m̐vaha̲, nirda̍gdha̲(gm)̲ rakṣo̲ nirda̍gdhā̲ arā̍tayo, dhru̲vama̍si pṛthi̲vīṃ dṛ̲(gm)̲hā:':'\*yu̍rdṛ(gm)ha pra̲jāṃ dṛ(gm)̍ha sajā̲tāna̲smai yaja̍mānāya̲ paryū̍ha, dha̲rtrama̍sya̲ntari̍kṣaṃ dṛ(gm)ha prā̲ṇaṃ dṛ(gm)̍hāpā̲naṃ dṛ(gm)̍ha sajā̲tāna̲smai yaja̍mānāya̲ paryū̍ha, dha̲ruṇa̍masi̲ diva̍ṃ dṛ(gm)ha̲ cakṣu̍ḥ - [ ] 10

ṭś 1.1.7.2

dṛ(gm)ha̲ śrotra̍ṃ dṛ(gm)ha sajā̲tāna̲smai yaja̍mānāya̲ paryū̍ha̲, dharmā̍si̲ diśo̍ dṛ(gm)ha̲ yoni̍ṃ dṛ(gm)ha pra̲jāṃ dṛ(gm)̍ha   
sajā̲tāna̲smai yaja̍mānāya̲ paryū̍ha̲, cita̍ḥ stha pra̲jāma̲smai   
ra̲yima̲smai sa̍jā̲tāna̲smai yaja̍mānāya̲ paryū̍ha̲, bhṛgū̍ṇā̲maṅgi̍rasā̲ṃ tapa̍sā tapyaddhva̲ṃ, m̐yāni̍ gha̲rme ka̲pālā̎nyupa-ci̲nvanti̍ ve̲dhasa̍ḥ | pū̲ṣṇastānyapi̍ vra̲ta i̍ndravā̲yū vi mu̍ñcatāṃ || 11

(cakṣu̍ - ra̲ṣṭāca̍tvāri(gm)śacca) (ā7)

ṭś 1.1.8.1

saṃ m̐va̍pāmi̲, samāpo̍ a̲dbhira̍gmata̲ samoṣa̍dhayo̲ rase̍na̲sa(gm)   
re̲vatī̲r jaga̍tībhi̲r madhu̍matī̲r madhu̍matībhiḥ sṛjyaddhva,-ma̲dbhyaḥ pari̲ prajā̍tāḥ stha̲ sama̲dbhiḥ pṛ̍cyaddhva̲ṃ, jana̍yatyai tvā̲ saṃ   
m̐yau̎mya̲gnaye̎ tvā̲,:'gnīṣomā̎bhyāṃ, ma̲khasya̲ śiro̍:'si, gha̲rmo̍:'si   
vi̲śvāyu̍,-ru̲ru pra̍thasvo̲ru te̍ ya̲jñapa̍tiḥ prathatā̲ṃ, tvaca̍ṃ gṛhṇī,-ṣvā̲ntari̍ta̲(gm)̲ rakṣo̲:'ntari̍tā̲ arā̍tayo, de̲vastvā̍ savi̲tā ( ) śra̍payatu̲ var.ṣi̍ṣṭhe̲ adhi̲ nāke̲, :'gniste̍ ta̲nuva̲ṃ mā:'ti̍ dhā̲gagne̍ ha̲vya(gm)   
ra̍kṣasva,̲ saṃ brahma̍ṇā pṛcya,-svaika̲tāya̲ svāhā̎, dvi̲tāya̲ svāhā̎,   
tri̲tāya̲ svāhā̎ || 12

(sa̲vi̲tā-dvāvi(gm)̍śatiśca) (ā8)

ṭś 1.1.9.1

ā da̍da̲, indra̍sya bā̲hura̍si̲ dakṣi̍ṇaḥ sa̲hasra̍bhṛṣṭiḥ śa̲tate̍jāvā̲yura̍si   
ti̲gmate̍jā̲ḥ, pṛthi̍vi devayaja̲-nyoṣa̍ddhyāste̲ mūla̲ṃ mā hi(gm)̍siṣa̲,-mapa̍hato̲ :'raru̍ḥ pṛthi̲vyai, vra̲jaṃ ga̍ccha go̲sthāna̲ṃ, m̐var.ṣa̍tu   
te̲ dyau,rba̍dhā̲na de̍va savitaḥ para̲masyā̎ṃ parā̲vati̍ śa̲tena̲ pāśai̲ryo̎ :'smān dveṣṭi̲ yaṃ ca̍ va̲yaṃ dvi̲ṣmastamato̲ mā mau̲,-gapa̍hato̲:'raru̍ḥ pṛthi̲vyai de̍va̲yaja̍nyai, vra̲jaṃ - [ ] 13

ṭś 1.1.9.2

ga̍ccha go̲sthāna̲ṃ, m̐var.ṣa̍tu te̲ dyaur, ba̍dhā̲na de̍va savitaḥ   
para̲masyā̎ṃ parā̲vati̍ śa̲tena̲ pāśai̲ryo̎:'smān dveṣṭi̲ yaṃ ca̍ va̲yaṃ   
dvi̲ṣmastamato̲ mā mau̲,-gapa̍hato̲:'raru̍ḥ pṛthi̲vyā ade̍vayajano,   
vra̲jaṃ ga̍ccha go̲sthāna̲ṃ, m̐var.ṣa̍tu te̲ dyaur, ba̍dhā̲na de̍va   
savitaḥ para̲masyā̎ṃ parā̲vati̍ śa̲tena̲ pāśai̲ryo̎ :'smān dveṣṭi̲ yaṃ ca̍   
va̲yaṃ dvi̲ṣmastamato̲ mā - [ ] 14

ṭś 1.1.9.3

mau̍,-ga̲raru̍ste̲ diva̲ṃ mā skā̲na̲, vasa̍vastvā̲ pari̍ gṛhṇantu gāya̲treṇa̲ chanda̍sā, ru̲drāstvā̲ pari̍ gṛhṇantu̲ traiṣṭu̍bhena̲ chanda̍sā, :':'di̲tyāstvā̲ pari̍ gṛhṇantu̲ jāga̍tena̲ chanda̍sā, de̲vasya̍ savi̲tuḥ sa̲ve karma̍ kṛṇvanti ve̲dhasa̍, ṛ̲tama̍,-syṛta̲sada̍nama,-syṛta̲śrīra̍si̲, dhā a̍si sva̲dhā a̍syu̲rvī cāsi̲ vasvī̍ cāsi pu̲rā krū̲rasya̍ vi̲sṛpo̍ viraphśin, ( ) nudā̲dāya̍ pṛthi̲vīṃ jī̲radā̍nu̲ryāmaira̍yan ca̲ndrama̍si sva̲dhābhi̲stāṃ dhīrā̍so   
anu̲dṛśya̍ yajante || 15

(de̲va̲yaja̍nyai vra̲jaṃ - tamato̲ mā - vi̍raphśi̲n - nekā̍daśa ca) (ā9)

ṭś 1.1.10.1

pratyu̍ṣṭa̲(gm)̲ rakṣa̲ḥ pratyu̍ṣṭā̲ arā̍tayo̲, :'gnerva̲steji̍ṣṭhena̲ teja̍sā̲ niṣṭa̍pāmi, go̲ṣṭhaṃ mā nirmṛ̍kṣaṃ m̐vā̲jina̍ṃ tvā sapatnasā̲ha(gm) saṃ mā̎rjmi̲, vāca̍ṃ prā̲ṇaṃ, cakṣu̲ḥ śrotra̍ṃ, pra̲jāṃ m̐yoni̲ṃ mā nirmṛ̍kṣaṃ m̐vā̲jinī̎ṃ tvā sapatnasā̲hī(gm) saṃ mā̎rj–myā̲, śāsā̍nā saumana̲saṃ pra̲jā(gm) saubhā̎gyaṃ ta̲nūṃ |   
a̲gneranu̍vratā bhū̲tvā saṃ na̍hye sukṛ̲tāya̲ kaṃ ||

su̲pra̲jasa̍stvā va̲ya(gm) su̲patnī̲rupa̍ - [ ] 16

ṭś 1.1.10.2

sedima | agne̍ sapatna̲daṃbha̍na̲mada̍bdhāso̲ adā̎bhyaṃ ||

i̲maṃ m̐vi ṣyā̍mi̲ varu̍ṇasya̲ pāśaṃ̲ m̐yamaba̍ddhnīta savi̲tā su̲keta̍ḥ | dhā̲tuśca̲ yonau̍ sukṛ̲tasya̍ lo̲ke syo̲naṃ me̍ sa̲ha patyā̍ karomi ||

samāyu̍ṣā̲ saṃ pra̲jayā̲ sama̍gne̲ varca̍sā̲ puna̍ḥ |

saṃ patnī̲ patyā̲:'haṃ ga̍cche̲ samā̲tmā ta̲nuvā̲ mama̍ ||

ma̲hī̲nāṃ payo̲ :'syoṣa̍dhīnā̲(gm)̲ rasa̲stasya̲ te:'kṣī̍yamāṇasya̲

nir - [ ] 17

ṭś 1.1.10.3

va̍pāmi, mahī̲nāṃ payo̲ :'syoṣa̍dhīnā̲(gm)̲ raso:'da̍bdhena tvā̲   
cakṣu̲ṣā:'ve̎kṣe suprajā̲stvāya̲, tejo̍:'si̲, tejo:'nu̲ pre,-hya̲gniste̲ tejo̲   
mā vi nai̍,-da̲gnerji̲hvā:'si̍ su̲bhūrde̲vānā̲ṃ dhāmne̍dhāmne de̲vebhyo̲ yaju̍ṣeyajuṣe bhava, śu̲krama̍si̲, jyoti̍rasi̲, tejo̍:'si, de̲vo va̍ḥ savi̲tot   
pu̍nā̲tvacchi̍dreṇa pa̲vitre̍ṇa̲ vaso̲ḥ sūrya̍sya ra̲śmibhi̍ḥ, śu̲kraṃ ( )   
tvā̍ śu̲krāyā̲ṃ dhāmne̍dhāmne de̲vebhyo̲ yaju̍ṣeyajuṣe gṛhṇāmi̲,   
jyoti̍stvā̲ jyoti̍,-ṣya̲rcistvā̲:'rciṣi̲ dhāmne̍dhāmne de̲vebhyo̲   
yaju̍ṣeyajuṣe gṛhṇāmi || 18

(upa̲ - ni - ra̲śmibhi̍ḥ śu̲kra(gm) - ṣoḍa̍śa ca) (ā10)

ṭś 1.1.11.1

kṛṣṇo̎ :'syākhare̲ṣṭho̎:'gnaye̎ tvā̲ svāhā̲, vedi̍rasi ba̲ra̲.hiṣe̎ tvā̲ svāhā̍,   
ba̲r̲.hira̍si sru̲g–bhyastvā̲ svāhā̍, di̲ve tvā̲, :'ntari̍kṣāya tvā, pṛthi̲vyai tvā̎, sva̲dhā pi̲tṛbhya̲ ūrgbha̍va bar.hi̲̲ṣadbhya̍ ū̲rjā pṛ̍thi̲vīṃ ga̍cchata̲viṣṇo̲ḥ stūpo̲ :'syūrṇā̎mradasaṃ tvā stṛṇāmi svāsa̲sthaṃ de̲vebhyo̍   
gandha̲rvo̍:'si vi̲śvāva̍su̲r viśva̍smā̲dīṣa̍to̲ yaja̍mānasya pari̲dhiri̲ḍa   
ī̍ḍi̲ta:indra̍sya bā̲hura̍si̲ - [ ] 19

ṭś 1.1.11.2

dakṣi̍ṇo̲ yaja̍mānasya pari̲dhiri̲ḍa ī̍ḍi̲to mi̲trāvaru̍ṇau tvottara̲taḥ pari̍ dhattāṃ dhru̲veṇa̲ dharma̍ṇā̲ yaja̍mānasya pari̲dhiri̲ḍa ī̍ḍi̲taḥ sūrya̍stvā pu̲rastā̎t pātu̲ kasyā̎ścida̲bhiśa̍styāvī̲tiho̎traṃ tvā kave   
dyu̲manta̲(gm)̲ sami̍dhīma̲hyagne̍ bṛ̲hanta̍maddhva̲revi̲śo ya̲ntre stho̲ vasū̍nā(gm) ru̲drāṇā̍mādi̲tyānā̲(gm)̲ sada̍si sīda ju̲hūru̍pa̲bhṛd   
dhru̲vā:'si̍ ghṛ̲tācī̲ nāmnā̎ pri̲yeṇa̲ nāmnā̎ pri̲ye sada̍si ( ) sīdai̲tā   
a̍sadanth sukṛ̲tasya̍ lo̲ke tā vi̍ṣṇo pāhi pā̲hi ya̲jñaṃ pā̲hi ya̲jñapa̍tiṃpā̲hi māṃ m̐ya̍jña̲niya̎ṃ || 20

(bā̲hura̍si - pri̲ye sada̍si̲ - pañca̍daśa ca) (ā11)

ṭś 1.1.12.1

bhuva̍namasi̲ vi pra̍tha̲svāgne̲ yaṣṭa̍ri̲daṃ nama̍ḥ |   
juhvehya̲gnistvā̎ hvayati devaya̲jyāyā̲ upa̍bhṛ̲dehi̍ de̲vastvā̍ savi̲tā   
hva̍yati devaya̲jyāyā̲ agnā̍viṣṇū̲ mā vā̲mava̍ kramiṣa̲ṃ m̐vi ji̍hāthā̲ṃ   
mā mā̲ saṃ tā̎ptaṃ m̐lo̲kaṃ me̍ lokakṛtau kṛṇuta̲ṃ m̐viṣṇo̲ḥ   
sthāna̍masī̲ta indro̍ akṛṇod vī̲ryā̍ṇi samā̲rabhyo̲rddhvo a̍ddhva̲ro di̍vi̲spṛśa̲mahru̍to ( ) ya̲jño ya̲jñapa̍te̲-rindrā̍vā̲nth svāhā̍ bṛ̲hadbhāḥ pā̲hi mā̎:'gne̲ duśca̍ritā̲dā mā̲ suca̍rite bhaja ma̲khasya̲ śiro̍:'si̲ saṃ jyoti̍ṣā̲ jyoti̍raṅktāṃ || 21 (ahru̍ta̲ - eka̍vi(gm)śatiśca) (ā12)

ṭś 1.1.13.1

vāja̍sya mā prasa̲veno̎-dgrā̲bheṇo-da̍grabhīt |

athā̍ sa̲patnā̲(gm)̲ indro̍ me nigrā̲bheṇādha̍rā(gm) akaḥ ||   
u̲dgrā̲bhaṃ ca̍ nigrā̲bhaṃ ca̲ brahma̍ de̲vā a̍vīvṛdhann |   
athā̍ sa̲patnā̍nindrā̲gnī me̍ viṣū̲cīnā̲n. vya̍syatāṃ ||

vasu̍bhyastvā ru̲drebhya̍stvā:':'di̲tyebhya̍stvā̲ :'kta(gm) rihā̍ṇā   
vi̲yantu̲ vaya̍ḥ || pra̲jāṃ m̐yoni̲ṃ mā nirmṛ̍kṣa̲mā pyā̍yantā̲māpa̲   
oṣa̍dhayo ma̲rutā̲ṃ pṛṣa̍tayaḥ stha̲ diva̍ṃ - [ ] 22

ṭś 1.1.13.2

gaccha̲ tato̍ no̲ vṛṣṭi̲mera̍ya |

ā̲yu̲ṣpā a̍gne̲:'syāyu̍rme pāhi cakṣu̲ṣpā a̍gne:'si̲ cakṣu̍rme pāhi   
dhru̲vā:'si̲yaṃ pa̍ri̲dhiṃ pa̲ryadha̍tthā̲ agne̍ deva pa̲ṇibhi̍r vī̲yamā̍ṇaḥ |

taṃ ta̍ e̲tamanu̲ joṣa̍ṃ bharāmi̲ nede̲ṣa tvada̍pace̲tayā̍taiya̲jñasya̲ pātha̲ upa̲ sami̍ta(gm) sa(gg)srā̲vabhā̍gāḥ sthe̲ṣā bṛ̲hanta̍ḥ   
prastare̲ṣṭhā ba̍r.hi̲ṣada̍śca- [ ] 23

ṭś 1.1.13.3

de̲vā i̲māṃ m̐vāca̍ma̲bhi viśve̍ gṛ̲ṇanta̍ ā̲sadyā̲smin ba̲ra̲.hiṣi̍ mādayaddhva-ma̲gner vā̲mapa̍nnagṛhasya̲ sada̍si sādayāmi su̲nāṃya̍ suṃninī su̲neṃ mā̍ dhattaṃ dhu̲ri dhu̲ryau̍ pāta̲magne̍ :'dabdhāyo :'śītatano pā̲hi mā̲:'dya di̲vaḥ pā̲hi prasi̍tyai pā̲hi duri̍ṣṭyai pā̲hi   
du̍radma̲nyai pā̲hi duśca̍ritā̲davi̍ṣaṃ naḥ pi̲tuṃ kṛ̍ṇu su̲ṣadā̲ yoni̲(gg)̲ svāhā̲ devā̍ gātuvido gā̲tuṃ m̐vi̲ttvā gā̲tu ( ) mi̍ta̲ mana̍saspata i̲maṃ no̍ deva de̲veṣu̍ ya̲jña(gg) svāhā̍ vā̲ci svāhā̲ vāte̍ dhāḥ || 24

(diva̍ṃ - ca - vi̲ttvā gā̲tuṃ - trayo̍daśa ca) (ā13)

ṭś 1.1.14.1

u̲bhā vā̍mindrāgnī āhu̲vaddhyā̍ u̲bhā rādha̍saḥ sa̲ha   
mā̍da̲yaddhyai̎ |

u̲bhā dā̲tārā̍vi̲ṣā(gm) ra̍yī̲ṇāmu̲bhā vāja̍sya sā̲taye̍ huve vāṃ ||

aśra̍va̲(gm)̲ hi bhū̍ri̲dāva̍ttarā vā̲ṃ m̐vijā̍māturu̲ta vā̍ ghā syā̲lāt |   
athā̲ soma̍sya̲ praya̍tī yu̲vabhyā̲mindrā̎gnī̲ stoma̍ṃ janayāmi̲   
navya̎ṃ || indrā̎gnī nava̲tiṃ puro̍ dā̲sapa̍tnīradhūnutaṃ |   
sā̲kameke̍na̲ karma̍ṇā || śuci̲ṃ nu stoma̲ṃ nava̍jāta-ma̲dyendrā̎gnī vṛtrahaṇā ju̲ṣethā̎ṃ | 25

ṭś 1.1.14.2

u̲bhā hi vā(gm)̍ su̲havā̲ joha̍vīmi̲ tā vāja(gm)̍ sa̲dya u̍śa̲te dheṣṭhā̎ ||   
va̲yamu̍ tvā pathaspate̲ ratha̲ṃ na vāja̍sātaye |   
dhi̲ye pū̍ṣannayujmahi || pa̲thaspa̍tha̲ḥ pari̍patiṃ m̐vaca̲syā   
kāme̍na kṛ̲to a̲bhyā̍naḍa̲rkaṃ | sano̍ rāsacchu̲rudha̍śca̲ndrāgrā̲   
dhiya̍dhiṃya(gm) sīṣadhāti̲ pra pū̲ṣā ||

kṣetra̍sya̲ pati̍nā va̲ya(gm) hi̲tene̍va jayāmasi |

gāmaśva̍ṃ poṣayi̲t–nvā sa no̍ - [ ] 26

ṭś 1.1.14.3

mṛḍātī̲dṛśe̎ ||

kṣetra̍sya pate̲ madhu̍mantamū̲rmiṃ dhe̲nuri̍va̲ payo̍ a̲smāsu̍   
dhukṣva | ma̲dhu̲ścuta̍ṃ ghṛ̲tami̍va̲ supū̍tamṛ̲tasya̍ na̲ḥ pata̍yo mṛḍayantu ||

agne̲ naya̍ su̲pathā̍ rā̲ye a̲smān. viśvā̍ni deva va̲yunā̍ni   
vi̲dvān | yu̲yo̲ddhya̍sma-jju̍hurā̲ṇameno̲ bhūyi̍ṣṭhāṃ te̲ nama̍uktiṃ   
m̐vidhema || ā de̲vānā̲mapi̲ panthā̍maganma̲ yaccha̲knavā̍ma̲ tadanu̲   
pravo̍ḍhuṃ | a̲gnir vi̲dvān–thsa ya̍jā̲th - [ ] 27

ṭś 1.1.14.4

sedu̲ hotā̲ so a̍ddhva̲rān–th sa ṛ̲tūn ka̍lpayāti ||

yadvāhi̍ṣṭha̲ṃ tada̲gnaye̍ bṛ̲hada̍rca vibhāvaso |

mahi̍ṣīva̲ tvadra̲yistvadvājā̲ udī̍rate ||

agne̲ tvaṃ pā̍rayā̲ navyo̍ a̲smānth sva̲stibhi̲rati̍ du̲rgāṇi̲ viśvā̎ |

pūśca̍ pṛ̲thvī ba̍hu̲lā na̍ u̲rvī bhavā̍ to̲kāya̲ tana̍yāya̲ śaṃ m̐yoḥ ||

tvama̍gne vrata̲pā a̍si de̲va ā ( ) martye̲ṣvā |   
tvaṃ m̐ya̲jñeṣvīḍya̍ḥ || yadvo̍ va̲yaṃ pra̍mi̲nāma̍ vra̲tāni̍ vi̲duṣā̎ṃ   
devā̲ avi̍duṣṭarāsaḥ | a̲gniṣṭad viśva̲mā pṛ̍ṇāti vi̲dvān. yebhi̍r   
de̲vā(gm) ṛ̲tubhi̍ḥ ka̲lpayā̍ti || 28

(ju̲ṣethā̲mā - sā no̍ - yajā̲ - dā - trayo̍vi(gm)śatiśca) (ā14)

praśna korvai with starting padams of 1 to 14 anuvākams :-

( i̲ṣe tvā̍ - ya̲jñasya̲ - śundha̍dhva̲ṃ - karma̍ṇe vāṃ - de̲vo - :'va̍dhūta̲ṃ - dhuṣṭi̲ḥ - saṃ m̐va̍pā̲- myā da̍de̲ - pratyu̍ṣṭa̲ṃ - kṛṣṇo̍:'si̲ - bhuva̍namasi̲ - vāja̍syo̲bhā vā̲ṃ - catu̍rdaśa |)

korvai vith starting padams of 1, 11, 21 series of pancātis :-

(i̲ṣe - dṛ(gm)̍ha̲ - bhuva̍na - ma̲ṣṭāvi(gm)̍śatiḥ |)

First and ḷast padam of first praśnam :-

( i̲ṣe tvā̍ - ka̲lpayā̍ti | )

|| hari̍ḥ oṃ ||

kṛṣṇa yajurvedīya taittirīya saṃhitāyāṃ prathamakāṇḍe   
prathamaḥ praśnaḥ samāptaḥ

-------------------------------------------------------------------------------

## 1.2 prathamakāṇḍedvitīyaḥ praśnaḥ agniṣṭome krayaḥ

ṭś 1.2.1.1

āpa̍ undantu jī̲vase̍ dīrghāyu̲tvāya̲ varca̍sa̲ oṣa̍dhe̲ trāya̍svaina̲(gg)̲ svadhi̍te̲ maina(gm)̍ hi(gm)sīr deva̲śrūre̲tāni̲ pra va̍pe sva̲styutta̍-rāṇyaśī̲yā:':'po̍ a̲smān mā̲tara̍ḥ śundhantu ghṛ̲tena̍ no ghṛta̲puva̍ḥ punantu̲ viśva̍ma̲smat pra va̍hantu ri̲pramudā̎bhya̲ḥ śuci̲rā pū̲ta e̍mi̲ soma̍sya ta̲nūra̍si ta̲nuva̍ṃ me pāhi mahī̲nāṃ payo̍:'si varco̲dhā   
a̍si̲ varco̲ - [ ] 1

ṭś 1.2.1.2

mayi̍ dhehi vṛ̲trasya̍ ka̲nīni̍kā:'si cakṣu̲ṣpā a̍si̲ cakṣu̍rme pāhi ci̲tpati̍stvā punātu vā̲kpati̍stvā punātu de̲vastvā̍ savi̲tā pu̍nā̲tvacchi̍dreṇa pa̲vitre̍ṇa̲ vaso̲ḥ sūrya̍sya ra̲śmibhi̲stasya̍ te pavitrapate pa̲vitre̍ṇa̲ yasmai̲ kaṃ pu̲ne taccha̍keya̲mā vo̍ devāsa īmahe̲ satya̍dharmāṇo addhva̲re yadvo̍ devāsa āgu̲re yajñi̍yāso̲ havā̍maha̲ indrā̎gnī̲ dyāvā̍ pṛthivī̲ āpa̍ oṣadhī̲ ( ) stvaṃ dī̲kṣāṇā̲-madhi̍patirasī̲ha mā̲ santa̍ṃ pāhi || 2

(varca̍ - oṣadhīra̲ṣṭau ca̍) (ā1)

ṭś 1.2.2.1

ākū̎tyai pra̲yuje̲:'gnaye̲ svāhā̍ me̲dhāyai̲ mana̍se̲:'gnaye̲ svāhā̍ dī̲kṣāyai̲ tapa̍se̲:'gnaye̲ svāhā̲ sara̍svatyai pū̲ṣṇe̎:'gnaye̲ svāhā:':'po̍ devīrbṛhatīr viśvaśaṃbhuvo̲ dyāvā̍pṛthi̲vī u̲rva̍ntari̍kṣa̲ṃ bṛha̲spati̍rno ha̲viṣā̍ vṛdhātu̲ svāhā̲ viśve̍ de̲vasya̍ ne̲turmarto̍ vṛṇīta sa̲khyaṃ m̐viśve̍   
rā̲ya i̍ṣuddhyasi dyu̲mnaṃ m̐vṛ̍ṇīta pu̲ṣyase̲ svāha̍rkh-sā̲mayo̲ḥ   
śilpe̎ stha̲ste vā̲mā ra̍bhe̲ te mā̍ - [ ] 3

ṭś 1.2.2.2

pāta̲māsya ya̲jñasyo̲dṛca̍ i̲māṃ dhiya̲(gm)̲ śikṣa̍māṇasya deva̲ kratu̲ṃ dakṣa̍ṃ m̐varuṇa̲ sa(gm)śi̍śādhi̲ yayā:'ti̲ viśvā̍ duri̲tā tare̍ma su̲tarmā̍ṇa̲madhi̲ nāva(gm)̍ ruhe̲morga̍-syāṅgira̲syūrṇa̍mradā̲ ūrja̍ṃ me yaccha pā̲hi mā̲ mā mā̍ hi(gm)sī̲-rviṣṇo̲ḥ śarmā̍si̲ śarma̲ yaja̍mānasya̲ śarma̍ me yaccha̲ nakṣa̍trāṇāṃ mā:'tīkā̲śāt pā̲hīndra̍sya̲ yoni̍rasi̲ - [ ] 4

ṭś 1.2.2.3

mā mā̍ hi(gm)sīḥ kṛ̲ṣyai tvā̍ susa̲syāyai̍ supippa̲lābhya̲-stvauṣa̍dhībhyaḥ sūpa̲sthā de̲vo vana̲spati̍rū̲rddhvo mā̍ pā̲hyodṛca̲ḥ svāhā̍   
ya̲jñaṃ mana̍sā̲ svāhā̲ dyāvā̍pṛthi̲vībhyā̲(gg)̲ svāho̲ro-ra̲ntari̍kṣā̲th svāhā̍ ya̲jñaṃ m̐vātā̲dā ra̍bhe || 5

(mā̲ - yoni̍rasi - tri̲(gm)̲śacca̍) (ā2)

ṭś 1.2.3.1

daivī̲ṃ dhiya̍ṃ manāmahe sumṛḍī̲kā-ma̲bhiṣṭa̍ye varco̲dhāṃ   
m̐ya̲jñavā̍hasa(gm) supā̲rā no̍ asa̲d vaśe̎ | ye de̲vā mano̍jātā   
mano̲yuja̍ḥ su̲dakṣā̲ dakṣa̍pitāra̲ste na̍ḥ pāntu̲ te no̍:'vantu̲ tebhyo̲ nama̲stebhya̲ḥ svāhā:'gne̲ tva(gm) su jā̍gṛhi va̲ya(gm) su ma̍ndiṣīmahi gopā̲ya na̍ḥ sva̲staye̎ pra̲budhe̍ na̲ḥ puna̍rdadaḥ | tvama̍gne vrata̲pā a̍si de̲va ā martye̲ṣvā | tvaṃ - [ ] 6

ṭś 1.2.3.2

m̐ya̲jñeṣvīḍya̍ḥ ||

viśve̍ de̲vā a̲bhi māmā:'va̍vṛtran pū̲ṣā sa̲nyā somo̲ rādha̍sā de̲vaḥ   
sa̍vi̲tā vaso̎rvasu̲dā vā̲ rāsveya̍th so̲mā :':'\*bhūyo̍ bhara̲ mā pṛ̲ṇan pū̲rtyā vi rā̍dhi̲ mā:'hamāyu̍ṣā ca̲ndrama̍si̲ mama̲ bhogā̍ya bhava̲ vastra̍masi̲ mama̲ bhogā̍ya bhavo̲srā:'si̲ mama̲ bhogā̍ya bhava̲   
hayo̍:'si̲ mama̲ bhogā̍ya bhava̲- [ ] 7

ṭś 1.2.3.3

chāgo̍:'si̲ mama̲ bhogā̍ya bhava me̲ṣo̍:'si̲ mama̲ bhogā̍ya bhava vā̲yave̎ tvā̲ varu̍ṇāya tvā̲ nir.ṛ̍tyai tvā ru̲drāya̍ tvā̲ devī̍rāpo apāṃ napā̲dya ū̲rmir.ha̍vi̲ṣya̍ indri̲yāvā̎n-ma̲dinta̍ma̲staṃ m̐vo̲ mā:'va̍ kramiṣa̲macchi̍nna̲ṃ tantu̍ṃ pṛthi̲vyā anu̍ geṣaṃ bha̲drāda̲bhi śreya̲ḥ prehi̲ bṛha̲spati̍ḥ pura e̲tā te̍ a̲stvathe̲mava̍ sya̲ ( ) vara̲ ā pṛ̍thi̲vyā   
ā̲re śatrū̎n kṛṇuhi̲ sarva̍vīra̲ edama̍ganma deva̲yaja̍naṃ pṛthi̲vyā   
viśve̍ de̲vā yadaju̍ṣanta̲ pūrva̍ ṛkh sā̲mābhyā̲ṃ m̐yaju̍ṣā sa̲ntara̍nto rā̲yaspoṣe̍ṇa̲ sami̲ṣā ma̍dema || 8

(ā tva(gm)-hayo̍:'si̲ mama̲ bhogā̍ya bhava-sya̲-  
pañca̍vi(gm)śatiśca) (ā3)

ṭś 1.2.4.1

i̲yaṃ te̍ śukra ta̲nūri̲daṃ m̐varca̲stayā̲ saṃ bha̍va̲ bhrāja̍ṃ gaccha̲ jūra̍si dhṛ̲tā mana̍sā̲ juṣṭā̲ viṣṇa̍ve̲ tasyā̎ste sa̲tyasa̍vasaḥ prasa̲ve vā̲co ya̲ntrama̍śīya̲ svāhā̍ śu̲krama̍sya̲-mṛta̍masi vaiśvade̲va(gm)   
ha̲viḥ sūrya̍sya̲ cakṣu̲rā -:'ru̍hama̲gne ra̲kṣṇaḥ ka̲nīni̍kā̲ṃ m̐yadeta̍ śebhi̲rīya̍se̲ bhrāja̍māno vipa̲ścitā̲ cida̍si ma̲nā:'si̲ dhīra̍si̲ dakṣi̍ṇā - [ ] 9

ṭś 1.2.4.2

:'si ya̲jñiyā̍:'si kṣa̲triyā̲ :'syadi̍ti-rasyubha̲yata̍ḥ śīr.ṣṇī̲ sā na̲ḥ suprā̍cī̲ supra̍tīcī̲ saṃ bha̍va mi̲trastvā̍ pa̲di ba̍ddhnātu pū̲ṣā:'ddhva̍naḥ pā̲tvindrā̲yā-ddhya̍kṣā̲yānu̍ tvā mā̲tā ma̍nyatā̲manu̍ pi̲tā:'nu̲ bhrātā̲ saga̲rbhyo:'nu̲ sakhā̲ sayū̎thya̲ḥ sā de̍vi de̲vamacche̲hīndrā̍ya̲ soma(gm)̍ ru̲drastvā :':'\*va̍rtayatu mi̲trasya̍ pa̲thā sva̲sti soma̍   
sakhā̲ ( ) puna̲rehi̍ sa̲ha ra̲yyā || 10

(dakṣi̍ṇā̲-soma̍sakhā̲-pañca̍ ca ) (ā4)

ṭś 1.2.5.1

vas–vya̍si ru̲drā:'syadi̍ti-rasyādi̲tyā:'si̍ śu̲krā:'si̍ ca̲ndrā:'si̲ bṛha̲spati̍stvā su̲mne ra̍ṇvatu ru̲dro vasu̍bhi̲rā ci̍ketu pṛthi̲vyāstvā̍ mū̲rddhannā   
ji̍gharmi deva̲yaja̍na̲ iḍā̍yāḥ pa̲de ghṛ̲tava̍ti̲ svāhā̲ pari̍likhita̲(gm)̲   
rakṣa̲ḥ pari̍likhitā̲ arā̍taya i̲dama̲ha(gm) rakṣa̍so grī̲vā api̍ kṛntāmi̲   
yo̎:'smān dveṣṭi̲ yaṃ ca̍ va̲yaṃ dvi̲ṣma i̲dama̍sya grī̲vā - [ ] 11

ṭś 1.2.5.2

api̍ kṛntāmya̲sme rāya̲stve rāya̲stote̲ rāya̲ḥ saṃ de̍vi   
de̲vyorvaśyā̍ paśyasva̲ tvaṣṭī̍matī te sapeya su̲retā̲ reto̲

dadhā̍nā vī̲raṃ m̐vi̍deya̲ tava̍ sa̲dṛṃśi̲mā:'ha(gm) rā̲yaspoṣe̍ṇa̲

vi yo̍ṣaṃ || 12

(a̲sya̲ grī̲vā-ekā̲nna tri̲(gm)̲śacca̍) (ā5)

ṭś 1.2.6.1

a̲(gm)̲śunā̍ te a̲(gm)̲śuḥ pṛ̍cyatā̲ṃ paru̍ṣā̲ paru̍rga̲ndhaste̲   
kāma̍mavatu̲ madā̍ya̲ raso̲ acyu̍to̲ :'mātyo̍:'si śu̲kraste̲ graho̲:'bhi   
tyaṃ de̲va(gm) sa̍vi̲tāra̍mū̲ṇyo̎ḥ ka̲vikra̍tu̲marcā̍mi sa̲tyasa̍vasa(gm)   
ratna̲dhāma̲bhi pri̲yaṃ ma̲timū̲rddhvā yasyā̲mati̲rbhā adi̍dyuta̲th savī̍mani̲ hira̍ṇya pāṇiramimīta su̲kratu̍ḥ kṛ̲pā suva̍ḥ |   
pra̲jābhya̍stvā prā̲ṇāya̍ tvā vyā̲nāya̍ tvā pra̲jāstvamanu̲ ( ) prāṇi̍hi   
pra̲jāstvāmanu̲ prāṇa̍ntu || 13 (anu̍ - sa̲pta ca̍) (ā6)

ṭś 1.2.7.1

soma̍ṃ te krīṇā̲myūrja̍svanta̲ṃ paya̍svantaṃ m̐vī̲ryā̍vantamabhi   
māti̲ṣāha(gm)̍ śu̲kraṃ te̍ śu̲kreṇa̍ krīṇāmi ca̲ndraṃ ca̲ndreṇā̲-  
mṛta̍ma̲mṛte̍na sa̲myatte̲ gora̲sme ca̲ndrāṇi̲ tapa̍sasta̲nūra̍si   
pra̲jāpa̍te̲r varṇa̲stasyā̎ste sahasrapo̲ṣaṃ puṣya̍ntyāścara̲meṇa̍   
pa̲śunā̎ krīṇāmya̲sme te̲ bandhu̲rmayi̍ te̲ rāya̍ḥ śrayantāma̲sme jyoti̍ḥ somavikra̲yiṇi̲ tamo̍ mi̲tro na̲ ehi̲ sumi̍tradhā̲ indra̍syo̲ru ( ) mā vi̍śa̲ dakṣi̍ṇa-mu̲śannu̲śanta(gg)̍ syo̲naḥ syo̲na(gg) svāna̲ bhrājāṅghā̍re̲ baṃbhā̍re̲ hasta̲ suha̍sta̲ kṛśā̍nave̲te va̍ḥ soma̲ kraya̍ṇā̲stān   
ra̍kṣadhva̲ṃ mā vo̍ dabhann || 14

(ū̲ruṃ-dvāvi(gm)̍śatiśca) (ā7)

ṭś 1.2.8.1

udāyu̍ṣā svā̲yuṣodoṣa̍dhīnā̲(gm)̲ rase̲not pa̲rjanya̍sya̲ śuṣme̲ṇo   
da̍sthāma̲mṛtā̲(gm)̲ anu̍ | u̲rva̍ntari̍kṣa̲manvi̲hyadi̍tyā̲ḥ sado̲:'syadi̍tyā̲ḥ sada̲ ā sī̲dāsta̍bhnā̲d-dyāmṛ̍ṣa̲bho a̲ntari̍kṣa̲mami̍mīta vari̲māṇa̍ṃ   
pṛthi̲vyā ā:'sī̍da̲d viśvā̲ bhuva̍nāni sa̲mrāḍ viśvettāni̲ varu̍ṇasya   
vra̲tāni̲ vane̍ṣu̲ vya̍ntari̍kṣaṃ tatāna̲ vāja̲marva̍thsu̲ payo̍ aghni̲yāsu̍   
hṛ̲thsu - [ ] 15

ṭś 1.2.8.2

kratu̲ṃ m̐varu̍ṇo vi̲kṣva̍gniṃ di̲vi sūrya̍madadhā̲th soma̲madrā̲vudu̲ tyaṃ jā̲tave̍dasaṃ de̲vaṃ m̐va̍hanti ke̲tava̍ḥ | dṛ̲śe viśvā̍ya̲ sūrya̎ṃ || usrā̲veta̍ṃ dhūr.ṣāhāvana̲śrū avī̍rahaṇau brahma̲coda̍nau̲ varu̍ṇasya̲ skaṃbha̍namasi̲ varu̍ṇasya skaṃbha̲sarja̍namasi̲ pratya̍sto̲   
varu̍ṇasya̲ pāśa̍ḥ || 16

(hṛ̲thsu-pañca̍tri(gm)śacca) (ā8)

ṭś 1.2.9.1

pra cya̍vasva bhuvaspate̲ viśvā̎nya̲bhi dhāmā̍ni̲ mā tvā̍ paripa̲rī   
vi̍da̲nmā tvā̍ paripa̲nthino̍ vida̲nmā tvā̲ vṛkā̍ aghā̲yavo̲ mā ga̍ndha̲rvo   
vi̲śvāva̍su̲rā da̍ghacch–ye̲no bhū̲tvā parā̍ pata̲ yaja̍mānasya no gṛ̲he de̲vaiḥ sa(gg)̍skṛ̲taṃ m̐yaja̍mānasya sva̲styaya̍nya̲syapi̲ panthā̍magasmahi svasti̲ gāma̍ne̲hasa̲ṃ m̐yena̲ viśvā̲ḥ pari̲ dviṣo̍ vṛ̲ṇakti̍ vi̲ndate̲ vasu̲ namo̍ mi̲trasya̲ ( ) varu̍ṇasya̲ cakṣa̍se ma̲ho   
de̲vāya̲ tadṛ̲ta(gm) sa̍paryata dūre̲dṛśe̍ de̲vajā̍tāya ke̲tave̍   
di̲vaspu̲trāya̲ sūryā̍ya śa(gm)sata̲ varu̍ṇasya̲ skaṃbha̍namasi̲   
varu̍ṇasya skaṃbha̲sarja̍na-ma̲syunmu̍kto̲ varu̍ṇasya̲ pāśa̍ḥ || 17

(mi̲trasya̲-trayo̍vi(gm)śatiśca) (ā9)

ṭś 1.2.10.1

a̲gne-rā̍ti̲thyama̍si̲ viṣṇa̍ve tvā̲ soma̍syā:':'\*ti̲thyama̍si̲ viṣṇa̍ve̲ tvā-  
:'ti̍therāti̲thyama̍si̲ viṣṇa̍ve tvā̲:'gnaye̎ tvā rāyaspoṣa̲dāv–nne̲ viṣṇa̍ve tvā śye̲nāya̍ tvā soma̲bhṛte̲ viṣṇa̍ve tvā̲ yā te̲ dhāmā̍ni ha̲viṣā̲ yaja̍nti̲   
tā te̲ viśvā̍ pari̲bhūra̍stu ya̲jñaṃ ga̍ya̲sphāna̍ḥ pra̲tara̍ṇaḥ   
su̲vīro:'vī̍rahā̲ praca̍rā soma̲ duryā̲nadi̍tyā̲ḥ sado̲:'syadi̍tyā̲ḥ   
sada̲ ā - [ ] 18

ṭś 1.2.10.2

sī̍da̲ varu̍ṇo:'si dhṛ̲tavra̍to vāru̲ṇama̍si śa̲mm̐yorde̲vānā(gm)̍   
sa̲khyānmā de̲vānā̍-ma̲pasa̍śchithsma̲hyāpa̍taye tvāgṛhṇāmi̲ pari̍pataye tvā gṛhṇāmi̲ tanū̲naptre̎ tvāgṛhṇāmi śākva̲rāya̍ tvā gṛhṇāmi̲ śakma̲n-noji̍ṣṭhāya tvā gṛhṇā̲mya -nā̍dhṛṣṭamasya-nādhṛ̲ṣyaṃ   
de̲vānā̲mojo̍:'bhiśasti̲pā a̍nabhiśaste̲:'nyamanu̍ me dī̲kṣāṃ dī̲kṣāpa̍tir manyatā̲manu̲ tapa̲stapa̍spati̲rañja̍sā sa̲tyamupa̍ geṣa(gm) suvi̲te   
mā̍ ( ) dhāḥ || 19

(amai-ka̍ṃ ca) (ā10)

ṭś 1.2.11.1

a̲(gm)̲śura(gm)̍śuste deva so̲mā:':'\*pyā̍yatā̲-mindrā̍yaikadhana̲vida̲   
ā tubhya̲mindra̍ḥ pyāyatā̲mā tvamindrā̍ya pyāya̲svā:':'\*pyā̍yaya̲ sakhī̎nth sa̲nyā me̲dhayā̎ sva̲sti te̍ deva soma su̲tyāma̍śī̲yeṣṭā̲ rāya̲ḥ preṣe bhagā̍ya̲rtamṛ̍tavā̲dibhyo̲ namo̍ di̲ve nama̍ḥ pṛthi̲vyā agne̎ vratapate̲ tvaṃ m̐vra̲tānā̎ṃ vra̲tapa̍tirasi̲ yā mama̍ ta̲nūre̲ṣā   
sā tvayi̲ - [ ] 20

ṭś 1.2.11.2

yā tava̍ ta̲nūri̲ya(gm) sā mayi̍ sa̲ha nau̎ vratapate vra̲tino̎rvra̲tāni̲ yā   
te̍ agne̲ rudri̍yā ta̲nūstayā̍ naḥ pāhi̲ tasyā̎ste̲ svāhā̲ yā te̍ agne:'yāśa̲yā   
ra̍jāśa̲yā ha̍rāśa̲yā ta̲nūrvar.ṣi̍ṣṭhā gahvare̲ṣṭho:'graṃ m̐vaco̲ apā̍vadhīṃ tve̲ṣaṃ m̐vaco̲ apā̍vadhī̲(gg)̲ svāhā̎ || 21

(tvayi̍-catvāri̲(gm)̲śacca̍) (ā11)

ṭś 1.2.12.1

vi̲ttāya̍nī me:'si ti̲ktāya̍nī me̲:'syava̍tānmā nāthi̲tamava̍tānmā vyathi̲taṃ m̐vi̲dera̲gnirnabho̲ nāmāgne̍ aṅgiro̲ yo̎:'syāṃ ṛ̍thi̲vyāmasyāyu̍ṣā̲ nāmnehi̲ yatte:'nā̍dhṛṣṭa̲ṃ nāma̍ ya̲jñiya̲ṃ tena̲ tvā:':'\*da̲dhe:'gne̍ aṅgiro̲ yo dvi̲tīya̍syāṃ tṛ̲tīya̍syāṃ pṛthi̲vyā-masyāyu̍ṣā̲ nāmnehi̲ yatte:'nā̍dhṛṣṭa̲ṃ nāma̍ - [ ] 22

ṭś 1.2.12.2

ya̲jñiya̲ṃ tena̲ tvā:':'\*da̍dhe si̲(gm)̲hīra̍si mahi̲ṣīra̍syu̲ru pra̍thasvo̲ru   
te̍ ya̲jñapa̍tiḥ prathatāṃ dhru̲vā:'si̍ de̲vebhya̍ḥ śundhasva de̲vebhya̍ḥ śuṃbhasvendragho̲ṣastvā̲ vasu̍bhiḥ pu̲rastā̎t pātu̲ mano̍javāstvā   
pi̲tṛbhi̍r dakṣiṇa̲taḥ pā̍tu̲ prace̍tāstvā ru̲draiḥ pa̲ścāt pā̍tu vi̲śvaka̍rmā tvā:':'di̲tyairu̍ttara̲taḥ pā̍tu̲ si̲(gm)̲hīra̍si sapatnasā̲hī svāhā̍ si̲(gm)̲hīra̍si suprajā̲vani̲ḥ svāhā̍ si̲(gm)̲hī - [ ] 23

ṭś 1.2.12.3

ra̍si rāyaspoṣa̲vani̲ḥ svāhā̍ si̲(gm)̲hīra̍syā-ditya̲vani̲ḥ svāhā̍ si̲(gm)̲hīra̲syā va̍ha de̲vānde̍vaya̲te yaja̍mānāya̲ svāhā̍ bhū̲tebhya̍stvā vi̲śvāyu̍rasi pṛthi̲vīṃ dṛ(gm)̍ha dhruva̲kṣida̍sya̲ntari̍kṣaṃ dṛ(gm)hācyuta̲kṣida̍si̲ diva̍ṃ dṛ(gm)hā̲gner bhasmā̎sya̲gneḥ purī̍ṣamasi || 24

(nāma̍-suprajā̲vani̲ḥ svāhā̍ si̲̲hiḥ-pañca̍tri(gm)śacca)(ā12)

ṭś 1.2.13.1

yu̲ñjate̲ mana̍ u̲ta yu̍ñjate̲ dhiyo̲ viprā̲ vipra̍sya bṛha̲to   
vi̍pa̲ścita̍ḥ | vi hotrā̍ dadhe vayunā̲ videka̲ inma̲hī de̲vasya̍ savi̲tuḥ   
pari̍ṣṭutiḥ || su̲vāgde̍va̲ duryā̲(gm)̲ ā va̍da deva̲śrutau̍ de̲veṣvā   
gho̍ṣethā̲mā no̍ vī̲ro jā̍yatāṃ karma̲ṇyo̍ ya(gm) sarve̍:'nu̲ jīvā̍ma̲ yo   
ba̍hū̲nāmasa̍dva̲śī | i̲daṃ m̐viṣṇu̲r vica̍krame tre̲dhā ni da̍dhe pa̲daṃ | sa mū̍ḍhamasya - [ ] 25

ṭś 1.2.13.2

pā(gm)su̲̲ra irā̍vatī dhenu̲matī̲ hi bhū̲ta(gm) sū̍yava̲sinī̲ mana̍ve yaśa̲sye̎ | vya̍skabhnā̲droda̍sī̲ viṣṇu̍re̲te dā̲dhāra̍ pṛthi̲vīma̲bhito̍   
ma̲yūkhai̎ḥ || prācī̲ preta̍maddhva̲raṃ ka̲lpaya̍ntī ū̲rddhvaṃ m̐ya̲jñaṃ na̍yata̲ṃ mā jī̎hvarata̲matra̍ ramethā̲ṃ m̐var.ṣma̍n pṛthi̲vyā di̲vo   
vā̍ viṣṇavu̲ta vā̍ pṛthi̲vyā ma̲ho vā̍ viṣṇavu̲ta vā̲:'ntari̍kṣā̲ddhastau̍ pṛṇasva ba̲hubhi̍rvasa̲vyai̍rā pra ya̍ccha̲ - [ ] 26

ṭś 1.2.13.3

dakṣi̍ṇā̲dota sa̲vyāt |

viṣṇo̲rnuka̍ṃ m̐vī̲ryā̍ṇi̲ pra vo̍ca̲ṃ m̐yaḥ pārthi̍vāni vima̲me rajā(gm)̍si̲ yo aska̍bhāya̲dutta̍ra(gm) sa̲dhastha̍ṃ m̐vicakramā̲ṇa stre̲dhoru̍gā̲yo viṣṇo̍ ra̲rāṭa̍masi̲ viṣṇo̎ḥ pṛ̲ṣṭhama̍si̲ viṣṇo̲ḥ śñaptre̎ stho̲ viṣṇo̲ḥ syūra̍si̲ viṣṇo̎r dhru̲vama̍si vaiṣṇa̲vama̍si̲ viṣṇa̍ve tvā || 27

(a̲sya̲-ya̲cchai-kā̲nna ca̍tvāri̲(gm)̲śacca̍) (ā13)

ṭś 1.2.14.1

kṛ̲ṇu̲ṣva pāja̲ḥ prasi̍ti̲nna pṛ̲thvīṃ ṃm̐yā̲hi rāje̲ vāma̍vā̲(gm)̲ ibhe̍ na | tṛ̲ṣvīmanu̲ prasi̍tiṃ-drūṇā̲no:'stā̍:'si̲ viddhya̍ ra̲kṣasa̲ stapi̍ṣṭhaiḥ ||   
tava̍ bhra̲māsa̍ āśu̲yā pa̍taṃ̲tyanu̍ spṛśa-dhṛṣa̲tā śośu̍cānaḥ |   
tapū(gg)̍ṣyagne ju̲hvā̍ pata̲ṅgānasa̍ndito̲ visṛ̍ja̲ viṣva̍ gu̲lkāḥ ||   
prati̲spaśo̲ visṛ̍ja̲-tūrṇi̍tamo̲ bhavā̍ pā̲yurvi̲śo a̲syā ada̍bdhaḥ |   
yo no̍ dū̲re a̲ghaśa(gm)̍so̲ - [ ] 28

ṭś 1.2.14.2

yo antyagne̲ māki̍ṣṭe̲ vyathi̲rā da̍dhar.ṣīt ||

uda̍gne tiṣṭha̲ pratyā \*:':'ta̍nuṣva̲ nya̍mitrā(gm)̍ oṣatāt tigmahete |   
yo no̲ arā̍ti(gm) samidhāna ca̲kre nī̲cā taṃ dha̍kṣyata̲saṃ na śuṣka̎ṃ ||   
ū̲rddhvo bha̍va̲ prati̍vi̲ddhyā-:'ddhya̲smadā̲ viṣkṛ̍ṇuṣva̲ daivyā̎nyagne | ava̍sthi̲rā ta̍nuhi yātu̲ jūnā̎ṃ jā̲mimajā̍miṃ̲ pramṛ̍ṇīhi̲ śatrūn̍ ||   
sa te̍ - [ ] 29

ṭś 1.2.14.3

jānāti suma̲tiṃ m̐ya̍viṣṭha̲ya īva̍te̲ brahma̍ṇe gā̲tumaira̍t |

viśvā̎nyasmai su̲dinā̍ni rā̲yo dyu̲mnānya̲ryo viduro̍ a̲bhi dyau̎t ||

seda̍gne astu su̲bhaga̍ḥ su̲dānu̲-ryastvā̲ nitye̍na ha̲viṣā̲ya u̲kthaiḥ | piprī̍ṣati̲ sva āyu̍ṣi duro̲ṇe viśveda̍smai su̲dinā̲ sā:'sa̍di̲ṣṭiḥ ||   
arcā̍mi te suma̲tiṃ ghoṣya̲rvākh-sante̍ vā̲ vā tā̍ jaratā - [ ] 30

ṭś 1.2.14.4

mi̲yaṃgīḥ | svaśvā̎stvā su̲rathā̍ marjaye-mā̲sme kṣa̲trāṇi̍ dhāraye̲ranu̲ dyūn || i̲ha tvā̲ bhūryā ca̍re̲ dupa̲tman-doṣā̍vasta rdīdi̲vā(gm)sa̲manu̲ dyūn | krīḍa̍ntastvā su̲mana̍saḥ sapemā̲bhi dyu̲mnā ta̍sthi̲vā(gm)   
so̲ janā̍nāṃ || yastvā̲-svaśva̍ḥ suhira̲ṇyo a̍gna upa̲yāti̲ vasu̍matā̲

rathe̍na | tasya̍ trā̲tā-bha̍vasi̲ tasya̲ sakhā̲ yasta̍ āti̲thya mā̍nu̲ṣag   
jujo̍ṣat || ma̲ho ru̍jāmi - [ ] 31

ṭś 1.2.14.5

ba̲ndhutā̲ vaco̍bhi̲stanmā̍ pi̲turgota̍mā̲da-nvi̍yāya |

tvanno̍ a̲sya vaca̍sa-ścikiddhi̲ hota̍ryaviṣṭha sukrato̲   
damū̍nāḥ || asva̍pnaja sta̲raṇa̍yaḥ su̲śevā̲ ata̍ndrā so:'vṛ̲kā aśra̍miṣṭhāḥ | te pā̲yava̍ḥ sa̲ddhriya̍ñco ni̲ṣadyā:'gne̲ tava̍naḥ   
pāntvamūra || ye pā̲yavo̍ māmate̲yaṃte̍ agne̲ paśya̍nto a̲ndhaṃ   
du̍ri̲tāda ra̍kṣann | ra̲rakṣa̲tānth su̲kṛto̍ vi̲śvave̍dā̲ diphsa̍nta̲   
idri̲pavo̲ nā ha̍ - [ ] 32

ṭś 1.2.14.6

debhuḥ ||

tvayā̍ va̲ya(gm) sa̍dha̲nya̍-stvotā̲-stava̲ praṇī̎tya śyāma̲ vājān̍ |   
u̲bhā śa(gm)sā̍ sūdaya satyatāte-:'nuṣṭhu̲yā kṛ̍ṇuhya-hrayāṇa ||

a̲yā te̍ agne sa̲midhā̍ vidhema̲ prati̲stoma(gm)̍ śa̲syamā̍naṃ gṛbhāya | dahā̲śaso̍ ra̲kṣasa̍ḥ pā̲hya̍smān dru̲ho ni̲do mi̍tramaho ava̲dyāt ||   
ra̲kṣo̲haṇaṃ̍ m̐vā̲jina̲māji̍ gharmi mi̲traṃ prathi̍ṣṭha̲-mupa̍yāmi̲ śarma̍ | śiśā̍no a̲gniḥ kratu̍bhi̲ḥ-sami̍ddha̲ḥ-sano̲ divā̲ - [ ] 33

ṭś 1.2.14.7

sari̲ṣaḥ pā̍tu̲nakta̎ṃ ||

vijyoti̍ṣā bṛha̲tā bhā̎tya̲gnirā̲vi-rviśvā̍ni kṛṇutemahi̲tvā |

prāde̍vī-rmā̲yāḥ sa̍hate-du̲revā̲ḥ śiśī̍te̲ śṛṅge̲ rakṣa̍se vi̲nikṣe̎ ||

u̲ta svā̲nāso̍ di̲viṣa̍ntva̲gne sti̲gmāyu̍dhā̲ rakṣa̍se̲ hanta̲ vā u̍ |

made̍ cidasya̲ praru̍janti̲ bhāmā̲ na va̍rante pari̲bādho̲ ade̍vīḥ || 34

(a̲ghaśa(gm)̍sa̲ḥ-sa te̍-jaratā(gm)-rujāmi-ha̲ - divai-ka̍catvāri(gm)śacca)(ā14)

praśna korvai vith starting padams of 1 to 14 ānuvākams :-

(unda̲ntvā-kū̎tyai̲-daivī̍-mi̲yante̲-vasvya̍sya̲-(gm)̲śunā̍te̲-

soma̍nta̲-udāyu̍ṣā̲ pra cya̍vasvā̲-:'gnerā̍ti̲thya-ma̲(gm)̲śura(gm)̍ śur-vi̲ttāya̍nī me:'si - yu̲ñcate̍ - kṛṇu̲ṣva pāja̲-ścatu̍rdaśa |)

korvai vith starting padams of 1, 11, 21 series of pancātis :-

(āpo̲-vasvya̍si̲ yā tave̲-yaṅgī-ścatu̍stri(gm)śat |)

irst and ḷast padam of śecond praśnam :-

(āpa̍ unda̲n-tvade̍vīḥ |)

|| hari̍ḥ oṃ ||

|| kṛṣṇa yajurvedīya taittirīya saṃhitāyāṃ prathamakāṇḍe   
dvitīyaḥ praśnaḥ samāptaḥ ||

-----------------------------------------------------------------------------------

## 1.3 prathamakāṇḍe tṛtīyaḥ praśnaḥ agniṣṭome paśuḥ

ṭś 1.3.1.1

de̲vasya̍ tvā savi̲tuḥ pra̍sa̲ve̎:'śvino̎r bā̲hubhyā̎ṃ pū̲ṣṇo hastā̎bhyā̲mā da̲de:'bhri̍rasi̲ nāri̍rasi̲ pari̍likhita̲(gm)̲ rakṣa̲ḥ pari̍likhitā̲ arā̍taya  
 i̲dama̲ha(gm) rakṣa̍so grī̲vā api̍ kṛntāmi̲ yo̎:'smān dveṣṭi̲ yaṃ   
ca̍ va̲yaṃ dvi̲ṣma i̲dama̍sya grī̲vā api̍ kṛntāmi di̲ve tvā̲:'ntari̍kṣāya   
tvā pṛthi̲vyai tvā̲ śundha̍tāṃ m̐lo̲kaḥ pi̍tṛ̲ṣada̍no̲ yavo̍:'si   
ya̲vayā̲smaddveṣo̍ - [ ] 1

ṭś 1.3.1.2

ya̲vayārā̍tīḥ pitṛ̲ṇā(gm) sada̍nama̲syuddiva(gg)̍ stabhā̲nā:'ntari̍kṣaṃ pṛṇa pṛthi̲vīṃ dṛ(gm)̍ha dyutā̲nastvā̍ māru̲to mi̍notu mi̲trāvaru̍ṇayor dhru̲veṇa̲ dharma̍ṇā brahma̲vani̍ṃ tvā kṣatra̲vani(gm)̍ suprajā̲vani(gm)̍ rāyaspoṣa̲vani̲ṃ paryū̍hāmi̲ brahma̍ dṛ(gm)ha   
kṣa̲traṃ dṛ(gm)̍ha pra̲jāṃ dṛ(gm)̍ha rā̲yaspoṣa̍ṃ dṛ(gm)ha ghṛ̲tena̍ dyāvāpṛthivī̲ ā pṛ̍ṇethā̲mindra̍sya̲ sado̍:'si viśvaja̲nasya̍ chā̲yā pari̍ tvā girvaṇo̲ gira̍ i̲mā ( ) bha̍vantu vi̲śvato̍ vṛ̲ddhāyu̲manu̲ vṛddha̍yo̲ juṣṭā̍ bhavantu̲ juṣṭa̍ya̲ indra̍sya̲ syūra̲sīndra̍sya dhru̲vama̍syai̲ndrama̲sīndrā̍ya tvā || 2

(dveṣa̍ - i̲mā - a̲ṣṭāda̍śa ca) (ā1)

ṭś 1.3.2.1

ra̲kṣo̲haṇo̍ valaga̲hano̍ vaiṣṇa̲vān kha̍nāmī̲dama̲haṃ taṃ m̐va̍la̲gamudva̍pāmi̲ yaṃ na̍ḥ samā̲no yamasa̍māno nica̲khāne̲dame̍na̲madha̍raṃ karomi̲ yo na̍ḥ samā̲no yo:'sa̍māno:'rātī̲yati̍ gāya̲treṇa̲ chanda̲sā:'va̍bāḍho vala̲gaḥ kimatra̍ bha̲draṃ tannau̍ sa̲ha vi̲rāḍa̍si sapatna̲hā sa̲mrāḍa̍si bhrātṛvya̲hā sva̲rāḍa̍syabhimāti̲hā vi̍śvā̲rāḍa̍si̲ viśvā̍sāṃ nā̲ṣṭrāṇā(gm)̍ ha̲ntā - [ ] 3

ṭś 1.3.2.2

ra̍kṣo̲haṇo̍ valaga̲hana̲ḥ prokṣā̍mi vaiṣṇa̲vān ra̍kṣo̲haṇo̍   
valaga̲hano:'va̍ nayāmi vaiṣṇa̲vān. yavo̍:'si ya̲vayā̲smaddveṣo̍   
ya̲vayārā̍tī rakṣo̲haṇo̍ valaga̲hano:'va̍ stṛṇāmi vaiṣṇa̲vān ra̍kṣo̲haṇo̍ valaga̲hano̲:'bhi ju̍homi vaiṣṇa̲vān ra̍kṣo̲haṇau̍ valaga̲hanā̲vupa̍ dadhāmi vaiṣṇa̲vī ra̍kṣo̲haṇau̍ valaga̲hanau̲ paryū̍hāmi vaiṣṇa̲vī   
ra̍kṣo̲haṇau̍ valaga̲hanau̲ pari̍ stṛṇāmi vaiṣṇa̲vī ra̍kṣo̲haṇau̍   
valaga̲hanau̍ vaiṣṇa̲vī bṛ̲hanna̍si bṛ̲hadgrā̍vā bṛha̲tīmindrā̍ya̲ ( )   
vāca̍ṃ m̐vada || 4

(ha̲nte-ndrā̍ya̲ dve ca̍) (ā2)

ṭś 1.3.3.1

vi̲bhūra̍si pra̲vāha̍ṇo̲ vahni̍rasi havya̲vāha̍naḥ śvā̲tro̍:'si̲ prace̍tāstu̲tho̍:'si vi̲śvave̍dā u̲śiga̍si ka̲viraṅghā̍rirasi̲ baṃbhā̍rirava̲syura̍si̲   
duva̍svāñchu̲n–dhyūra̍si mārjā̲līya̍ḥ sa̲rāṃḍa̍si kṛ̲śānu̍ḥ pari̲ṣadyo̍:'si̲ pava̍mānaḥ pra̲takvā̍:'si̲ nabha̍svā̲nasa̍mṛṃṣṭo:'si havya̲sūda̍ ṛ̲tadhā̍mā:'si̲ suva̍rjyoti̲r brahma̍jyotirasi̲ suva̍rddhāmā̲:'jo̎:'syeka̍pā̲dahi̍rasi bu̲ddhniyo̲ raudre̲ṇānī̍kena ( ) pā̲hi mā̎:'gne pipṛ̲hi mā̲ mā mā̍ hi(gm)sīḥ || 5

(anī̍kenā̲-ṣṭau ca̍) (ā3)

ṭś 1.3.4.1

tva(gm) so̍ma tanū̲kṛdbhyo̲ dveṣo̎bhyo̲:'nyakṛ̍tebhya u̲ru ya̲ntā:'si̲ varū̍tha̲(gg)̲ svāhā̍ juṣā̲ṇo a̲pturājya̍sya vetu̲ svāhā̲:'yanno̍ a̲gnirvari̍vaḥ kṛṇotva̲yaṃ mṛdha̍ḥ pu̲ra e̍tu prabhi̲ndann | a̲ya(gm) śatrū̎ñjayatu̲ jar.hṛ̍ṣāṇo̲:' yaṃ m̐vāja̍ṃ jayatu̲ vāja̍sātau || u̲ru vi̍ṣṇo̲ vi kra̍masvo̲ru kṣayā̍ya naḥ kṛdhi || ghṛ̲taṃ ghṛ̍tayone piba̲ prapra̍ ya̲jñapa̍tiṃ tira ||

somo̍ jigāti gātu̲vi - [ ] 6

ṭś 1.3.4.2

dde̲vānā̍meti niṣkṛ̲tamṛ̲tasya̲ yoni̍mā̲sada̲madi̍tyā̲ḥ sado̲:'syadi̍tyā̲ḥ sada̲ ā sī̍dai̲ṣa vo̍ deva savita̲ḥ soma̲sta(gm) ra̍kṣaddhva̲ṃ mā vo̍ dabha de̲tattva(gm) so̍ma de̲vo de̲vānupā̍gā i̲dama̲haṃ ma̍nu̲ṣyo̍ mana̲ṣyā̎nth sa̲ha pra̲jayā̍ sa̲ha rā̲yaspoṣe̍ṇa̲ namo̍ de̲vebhya̍ḥ   
sva̲dhā pi̲tṛbhya̍ i̲dama̲haṃ nirvaru̍ṇasya̲ pāśā̲th suva̍ra̲bhi- [ ] 7

ṭś 1.3.4.3

vi khye̍ṣaṃ m̐vaiśvāna̲raṃ jyoti̲ragne̎ vratapate̲ tvaṃ m̐vra̲tānā̎ṃ   
m̐vra̲tapa̍tirasi̲yā mama̍ ta̲nūstvayyabhū̍di̲ya(gm) sā mayi̲ yā tava̍   
ta̲nūr mayyabhū̍de̲ṣā sā tvayi̍yathāya̲thaṃ nau̎ vratapate vra̲tino̎r   
vra̲tāni̍ || 8

(gā̲tu̲vida̲-bhye-ka̍tri(gm)śacca) (ā4)

ṭś 1.3.5.1

atya̲nyānagā̲ṃ nānyānupā̍ gāma̲rvāktvā̲ parai̍ravidaṃ pa̲ro:'va̍rai̲staṃ tvā̍ juṣe vaiṣṇa̲vaṃ de̍vaya̲jyāyai̍ de̲vastvā̍ savi̲tā maddhvā̍:'na̲ktvoṣa̍dhe̲ trāya̍svaina̲(gg)̲ svadhi̍te̲ maina(gm)̍ hi(gm)sī̲r diva̲magre̍ṇa̲ mā   
le̍khīra̲ntari̍kṣa̲ṃ maddhye̍na̲ mā hi(gm)̍sīḥ pṛthi̲vyā saṃ bha̍va̲   
vana̍spate śa̲tava̍l.śo̲ vi ro̍ha sa̲hasra̍val.śā̲ vi va̲ya(gm) ru̍hema̲   
yaṃ ( ) tvā̲ :'ya(gg) svadhi̍ti̲steti̍jānaḥ praṇi̲nāya̍ maha̲te saubha̍gā̲yācchi̍nno̲ rāya̍ḥ su̲vīra̍ḥ || 9

(yaṃ-daśa̍ ca) (ā5)

ṭś 1.3.6.1

pṛ̲thi̲vyai tvā̲ntari̍kṣāya tvā di̲ve tvā̲ śundha̍tāṃ m̐lo̲kaḥ pi̍tṛ̲ṣada̍no̲   
yavo̍:'si ya̲vayā̲smaddveṣo̍ ya̲vayārā̍tīḥ pitṛ̲ṇā(gm) sada̍namasi   
svāve̲śo̎:'syagre̲gā ne̍tṛ̲ṇāṃ m̐vana̲spati̲radhi̍ tvā sthāsyati̲ tasya̍ vittādde̲vastvā̍ savi̲tā maddhvā̍:'naktu supippa̲lābhya̲stvauṣa̍dhībhya̲ uddiva(gg)̍ stabhā̲nā:'ntari̍kṣaṃ pṛṇa pṛthi̲vīmupa̍reṇa dṛ(gm)ha̲ te   
te̲ dhāmā̎nyuśmasī - [ ] 10

ṭś 1.3.6.2

ga̲maddhye̲ gāvo̲ yatra̲ bhūri̍śṛṅgā a̲yāsa̍ḥ ||

atrāha̲ tadu̍rugā̲yasya̲ viṣṇo̎ḥ pa̲ramaṃ pa̲damava̍   
bhāti̲ bhūre̎ḥ || viṣṇo̲ḥ karmā̍ṇi paśyata̲ yato̎ vra̲tāni̍ paspa̲śe ||

indra̍sya̲ yujya̲ḥ sakhā̎ || tad-viṣṇo̎ḥ para̲maṃ pa̲da(gm) sadā̍ paśyanti sū̲raya̍ḥ | di̲vīva̲ cakṣu̲rāta̍taṃ ||

bra̲hma̲vani̍ṃ tvā kṣatra̲vani(gm)̍ suprajā̲vani(gm)̍ rāyaspoṣa̲vani̲ṃ paryū̍hāmi̲ brahma̍ dṛ(gm)ha kṣa̲traṃ dṛ(gm)̍ha pra̲jāṃ dṛ(gm)̍ha rā̲yaspoṣa̍ṃ ( ) dṛ(gm)ha pari̲vīra̍si̲ pari̍ tvā̲ daivī̲rviśo̎ vyayantā̲ṃ parī̲ma(gm) rā̲yaspoṣo̲ yaja̍mānaṃ manu̲ṣyā̍ a̲ntari̍kṣasya tvā̲ sānā̲vava̍ gūhāmi || 11

(u̲śma̲sī̲-poṣa̲me-kā̲nna vi(gm)̍śa̲tiśca̍) (ā6)

ṭś 1.3.7.1

i̲ṣe tvo̍pa̲vīra̲syupo̍ de̲vān daivī̲rviśa̲ḥ prāgu̲r vahnī̍ru̲śijo̲ bṛha̍spate dhā̲rayā̲ vasū̍ni ha̲vyā te̎ svadantā̲ṃ deva̍ tvaṣṭa̲rvasu̍ raṇva̲   
reva̍tī̲ rama̍ddhva-ma̲gner ja̲nitra̍masi̲ vṛṣa̍ṇau stha u̲rvaśya̍syā̲yura̍si purū̲ravā̍ ghṛ̲tenā̲kte vṛṣa̍ṇaṃ dadhāthāṃ gāya̲traṃ chando:'nu̲ pra jā̍yasva̲ traiṣṭu̍bha̲ṃ jāga̍ta̲ṃ chando:'nu̲ pra jā̍yasva̲ bhava̍taṃ- [ ] 12

ṭś 1.3.7.2

na̲ḥ sama̍nasau̲ samo̍kasāvare̲pasau̎ |

mā ya̲jña(gm) hi(gm)̍siṣṭa̲ṃ mā ya̲jñapa̍tiṃ jātavedasau   
śi̲vau bha̍vatama̲dya na̍ḥ ||

a̲gnāva̲gniśca̍rati̲ pravi̍ṣṭa̲ ṛṣī̍ṇāṃ pu̲tro a̍dhirā̲ja e̲ṣaḥ |

svā̲hā̲kṛtya̲ brahma̍ṇā te juhomi̲ mā de̲vānā̎ṃ mithu̲yā   
ka̍rbhāga̲dheya̎ṃ || 13

(bhava̍ta̲-meka̍tri(gm)śacca) (ā7)

ṭś 1.3.8.1

ā da̍da ṛ̲tasya̍ tvā devahavi̲ḥ pāśe̲nā:':'ra̍bhe̲ dhar.ṣā̲ mānu̍ṣāna̲-dbhyastvauṣa̍dhībhya̲ḥ prokṣā̎mya̲pāṃ pe̲rura̍si svā̲ttaṃ ci̲th sade̍va(gm) ha̲vyamāpo̍ devī̲ḥ svada̍taina̲(gm)̲ saṃ te̎ prā̲ṇo vā̲yunā̍ gacchatā̲(gm)̲ saṃ m̐yaja̍trai̲raṅgā̍ni̲ saṃ m̐ya̲jñapa̍tirā̲śiṣā̍ ghṛ̲tenā̲ktau pa̲śuṃ trā̍yethā̲(gm)̲ reva̍tīrya̲jñapa̍tiṃ   
priya̲dhā:':'\* vi̍śa̲toro̍ antarikṣa sa̲jūrde̲vena̲ - [ ] 14

ṭś 1.3.8.2

vāte̍nā̲sya ha̲viṣa̲s–tmanā̍ yaja̲ sama̍sya ta̲nuvā̍ bhava̲ var.ṣī̍yo̲ var.ṣī̍yasi ya̲jñe ya̲jñapati̍ṃ dhāḥ pṛ̍thi̲vyāḥ sa̲pṛṃca̍ḥ pāhi̲   
nama̍sta ātānā:'na̲rvā prehi̍ ghṛ̲tasya̍ ku̲̲lyāmanu̍ sa̲ha pra̲jayā̍   
sa̲ha rā̲yaspoṣe̲ṇā:':'po̍ devīḥ śuddhāyuvaḥ śu̲ddhā yū̲yaṃ de̲vā(gm) ū̎ḍhva(gm) śu̲ddhā va̲yaṃ pari̍viṣṭāḥ parive̲ṣṭāro̍ vo bhūyāsma || 15

(de̲vana̲-catu̍ścatvāri(gm)śacca) (ā8)

ṭś 1.3.9.1

vākta̲ ā pyā̍yatāṃ prā̲ṇasta̲ ā pyā̍yatā̲ṃ cakṣu̍sta̲ ā pyā̍yatā̲(gg)̲   
śrotra̍ṃ ta̲ ā pyā̍yatā̲ṃ m̐yāte̎ prā̲ṇāñchugja̲gāma̲ yā cakṣu̲ryā śrotra̲ṃ m̐yatte̎ krū̲raṃ m̐yadāsthi̍ta̲ṃ tatta̲ ā pyā̍yatā̲ṃ tatta̍ e̲tena̍ śundhatā̲ṃ nābhi̍sta̲ ā pyā̍yatāṃ pā̲yusta̲ ā pyā̍yatā(gm) śu̲ddhāśca̲ritrā̲ḥ   
śama̲dbhyaḥ - [ ] 16

ṭś 1.3.9.2

śamoṣa̍dhībhya̲ḥ śaṃ pṛ̍thi̲vyai śamaho̎bhyā̲-moṣa̍dhe̲ trāya̍svaina̲(gg)̲ svadhi̍te̲ maina(gm)̍ hi(gm)sī̲ rakṣa̍sāṃ bhā̲go̍:'sī̲dama̲ha(gm) rakṣo̍:'dha̲maṃ tamo̍ nayāmi̲ yo̎:'smān dveṣṭi̲ yaṃ ca̍ va̲yaṃ dvi̲ṣma i̲dame̍namadha̲maṃ tamo̍ nayāmī̲ṣe tvā̍ ghṛ̲tena̍ dyāvāpṛthivī̲ prorṇvā̍thā̲-macchi̍nno̲ rāya̍ḥ su̲vīra̍ u̲rva̍ntari̍kṣa̲manvi̍hi̲ vāyo̲ vīhi̍ ( ) sto̲kānā̲(gg)̲ svāho̲rddhvana̍bhasaṃ māru̲taṃ ga̍cchataṃ || 17

(a̲dbhyo-vīhi̲-pañca̍ ca) (ā9)

ṭś 1.3.10.1

saṃ te̲ mana̍sā̲ manaḥ̲ saṃ prā̲ṇena̍ prā̲ṇo juṣṭa̍ṃ de̲vebhyo̍ ha̲vyaṃ ghṛ̲tava̲th svāhai̲ndraḥ prā̲ṇo aṅge̍aṅge̲ ni de̎ddhyadai̲ndro̍ :'pā̲no aṅge̍aṅge̲ vi bo̍bhuva̲ddeva̍ tvaṣṭa̲rbhūri̍ te̲ sa(gm)sa̍metu̲ viṣu̍rūpā̲ yath sala̍kṣmāṇo̲ bhava̍tha deva̲trā yanta̲mava̍se̲ sakhā̲yo:'nu̍ tvā mā̲tā pi̲taro̍ madantu̲ śrīra̍sya̲gnistvā̎ śrīṇā̲tvāpa̲ḥ sama̍riṇa̲n.   
vāta̍sya - [ ] 18

ṭś 1.3.10.2

tvā̲ dhrajyai̍ pū̲ṣṇo ra(gg)hyā̍ a̲pāmoṣa̍dhīnā̲(gm)̲ rohi̍ṣyai ghṛ̲taṃ ghṛ̍tapāvānaḥ pibata̲ vasā̎ṃ m̐vasāpāvānaḥ pibatā̲-:'ntari̍kṣasya   
ha̲vira̍si̲ svāhā̎ tvā̲:'ntari̍kṣāya̲ diśa̍ḥ pra̲diśa̍ ā̲diśo̍ vi̲diśa̍ u̲ddiśa̲ḥ   
svāhā̍ di̲gbhyo namo̍ di̲gbhyaḥ || 19

(vā̍tasyā̲-ṣṭāvi(gm)̍śatiśca) (ā10)

ṭś 1.3.11.1

sa̲mu̲draṃ ga̍ccha̲ svāhā̲:'ntari̍kṣaṃ gaccha̲ svāhā̍ de̲va(gm)   
sa̍vi̲tāra̍ṃ gaccha̲ svāhā̍ :'horā̲tre ga̍ccha̲ svāhā̍ mi̲trāvaru̍ṇau gaccha̲ svāhā̲ soma̍ṃ gaccha̲ svāhā̍ ya̲jñaṃ ga̍ccha̲ svāhā̲ chandā(gm)̍si gaccha̲ svāhā̲ dyāvā̍pṛthi̲vī ga̍ccha̲ svāhā̲ nabho̍ di̲vyaṃ ga̍ccha̲ svāhā̲:'gniṃ m̐vai̎śvāna̲raṃ ga̍ccha̲ svāhā̲:'dbhyastvauṣa̍dhībhyo̲ mano̍ me̲ hārdi̍ yaccha ta̲nūṃ tvaca̍ṃ pu̲traṃ naptā̍ramaśīya̲   
śuga̍si̲ ( ) tama̲bhi śo̍ca̲ yo̎:'smān dveṣṭi̲ yaṃ ca̍ va̲yaṃ dvi̲ṣmo dhāmno̍ dhāmno rājanni̲to va̍ruṇa no muñca̲ yadāpo̲ aghni̍yā̲   
varu̲ṇeti̲ śapā̍mahe̲ tato̍ varuṇa no muñca || 20

(a̲si̲-ṣaḍva(gm)̍śatiśca) (ā11)

ṭś 1.3.12.1

ha̲viṣma̍tīri̲mā āpo̍ ha̲viṣmā̎n de̲vo a̲̍ddhva̲ro ha̲viṣmā̲(gm)̲ ā vi̍vāsati   
ha̲viṣmā(gm)̍ astu̲ sūrya̍ḥ || a̲gnervo :'pa̍nnagṛhasya̲ sada̍si sādayāmi su̲mnāya̍ sumninīḥ su̲mne mā̍ dhattendrāgni̲yor bhā̍ga̲dheyī̎ḥ stha   
mi̲trāvaru̍ṇayor bhāga̲dheyī̎ḥ stha̲ viśve̍ṣāṃ de̲vānā̎ṃ bhāga̲dheyī̎ḥ stha ya̲jñe jā̍gṛta || 21

(ha̲viṣma̍tī̲-ścatu̍stri(gm)śat) (ā12)

ṭś 1.3.13.1

hṛ̲de tvā̲ mana̍se tvā di̲ve tvā̲ sūryā̍ya tvo̲rddhvami̲mama̲̍ddhva̲raṃ kṛ̍dhi di̲vi de̲veṣu̲ hotrā̍ yaccha̲ soma̍ rāja̲nnehyava̍ roha̲ mā bhermā saṃ m̐vi̍kthā̲ mā tvā̍ hi(gm)siṣaṃ pra̲jāstvamu̲pāva̍roha pra̲jāstvāmu̲pāva̍rohantu śṛ̲ṇotva̲gniḥ sa̲midhā̲ hava̍ṃ me śṛ̲ṇvantvāpo̍ dhi̲ṣaṇā̎śca de̲vīḥ ||

śṛ̲ṇota̍ grāvāṇo vi̲duṣo̲ nu - [ ] 22

ṭś 1.3.13.2

ya̲jña(gm) śṛ̲ṇotu̍ de̲vaḥ sa̍vi̲tā hava̍ṃ me |

devī̍rāpo apāṃ napā̲dya ū̲rmir.ha̍vi̲ṣya̍ indri̲yāvā̎n-ma̲dinta̍ma̲staṃ   
de̲vebhyo̍ deva̲trā dha̍tta śu̲kra(gm) śu̍kra̲pebhyo̲ yeṣā̎ṃ bhā̲gaḥ   
stha svāhā̲ kār.ṣi̍ra̲syapā̲:'pāṃ mṛ̲ddhra(gm) sa̍mu̲drasya̲ vo:'kṣi̍tyā̲ unna̍ye || yama̍gne pṛ̲thsu martya̲māvo̲ vāje̍ṣu̲ yaṃ ju̲nāḥ |

sa yantā̲ śaśva̍tī̲riṣa̍ḥ || 23

(nu - sa̲ptaca̍tvāri(gm)śacca) (ā13)

ṭś 1.3.14.1

tvama̍gne ru̲dro asu̍ro ma̲ho di̲vastva(gm) śarddho̲ māru̍taṃ pṛ̲kṣa ī̍śiṣe | tvaṃ m̐vātai̍raru̲ṇairyā̍si śaṃga̲yastvaṃ pū̲ṣā vi̍dha̲taḥ   
pā̍si̲ nutmanā̎ || ā vo̲ rājā̍namaddhva̲rasya̍ ru̲dra(gm) hotā̍ra(gm)   
satya̲yaja̲(gm)̲ roda̍syoḥ | a̲gniṃ pu̲rā ta̍nayi̲tnora̲cittā̲-ddhira̍ṇya-  
rūpa̲mava̍se kṛṇuddhvaṃ ||

a̲gnir.hotā̲ ni ṣa̍sādā̲ yajī̍yānu̲pasthe̍ mā̲tuḥ su̍ra̲bhāvu̍ lo̲ke |

yuvā̍ ka̲viḥ pu̍runi̲ṣṭha - [ ] 24

ṭś 1.3.14.2

ṛ̲tāvā̍ dha̲rtā kṛ̍ṣṭī̲nāmu̲ta maddhya̍ i̲ddhaḥ ||

sā̲ddhvīma̍kar de̲vavī̍tiṃ no a̲dya ya̲jñasya̍ ji̲hvāma̍vidāma̲ guhyā̎ṃ | sa āyu̲rā :'gā̎thsura̲bhir vasā̍no bha̲drāma̍kar de̲vahū̍tiṃ no a̲dya || akra̍ndada̲gniḥ sta̲naya̍nniva̲ dyauḥ kṣāmā̲ reri̍hadvī̲rudha̍ḥ sama̲ñjann | sa̲dyo ja̍jñā̲no vi hīmi̲ddho akhya̲dā roda̍sī bhā̲nunā̍   
bhātya̲ntaḥ || tve vasū̍ni purvaṇīka - [ ] 25

ṭś 1.3.14.3

hotardo̲ṣā vasto̲reri̍re ya̲jñiyā̍saḥ | kṣāme̍va̲ viśvā̲ bhuva̍nāni̲   
yasmi̲nthsa(gm) saubha̍gāni dadhi̲re pā̍va̲ke ||

tubhya̲ṃ tā a̍ṅgirastama̲ viśvā̎ḥ sukṣi̲taya̲ḥ pṛtha̍k |

agne̲ kāmā̍ya yemire || a̲śyāma̲ taṃ kāma̍magne̲ tavo̲ tya̍śyāma̍   
ra̲yi(gm) ra̍yivaḥ su̲vīra̎ṃ |

a̲śyāma̲ vāja̍ma̲bhi vā̲jaya̍nto̲ :'śyāma̍ dyu̲mnama̍jarā̲jara̍ṃ te ||

śreṣṭha̍ṃ m̐yaviṣṭha bhāra̲tāgne̎ dyu̲manta̲mā bha̍ra | 26

ṭś 1.3.14.4

vaso̍ puru̲spṛha(gm)̍ ra̲yiṃ || sa śvi̍tā̲nasta̍nya̲tū ro̍cana̲sthā   
a̲jare̍bhi̲r nāna̍dadbhi̲r-yavi̍ṣṭhaḥ | yaḥ pā̍va̲kaḥ pu̍ru̲tama̍ḥ   
pu̲rūṇi̍ pṛ̲thūnya̲gnira̍nu̲yāti̲ bharvann̍ ||

āyu̍ṣṭe vi̲śvato̍ dadhada̲yama̲gnir vare̎ṇyaḥ |

puna̍ste prā̲ṇa ā:'ya̍ti̲ parā̲ yakṣma(gm)̍ suvāmi te ||   
ā̲yu̲rdā a̍gne ha̲viṣo̍ juṣā̲ṇo ghṛ̲tapra̍tīko ghṛ̲tayo̍niredhi ||

ghṛ̲taṃ pī̲tvā madhu̲ cāru̲ gavya̍ṃ pi̲teva̍ pu̲trama̲bhi - [ ] 27

ṭś 1.3.14.5

ra̍kṣatādi̲maṃ |

tasmai̍ te prati̲harya̍te̲ jāta̍vedo̲ vica̍r.ṣaṇe |   
agne̲ janā̍mi suṣṭu̲tiṃ || di̲vaspari̍ pratha̲maṃ ja̍jñe a̲gnira̲smad   
dvi̲tīya̲ṃ pari̍ jā̲tave̍dāḥ | tṛ̲tīya̍ma̲phsu nṛ̲maṇā̲ aja̍sra̲mindhā̍na enaṃ jarate svā̲dhīḥ || śuci̍ḥ pāvaka̲ vandyo:'gne̍ bṛ̲hadvi ro̍case |   
tvaṃ ghṛ̲tebhi̲rāhu̍taḥ || dṛ̲śā̲no ru̲kma u̲rvyā vya̍dyaud-  
du̲rmar.ṣa̲māyu̍ḥ śri̲ye ru̍cā̲naḥ || a̲gnira̲mṛto̍ abhava̲dvayo̍bhi̲ - [ ] 28

ṭś 1.3.14.6

ryade̍na̲ṃ dyauraja̍nayathsu̲retā̎ḥ ||

ā yadi̲ṣe nṛ̲pati̲ṃ teja̲ āna̲ṭchuci̲ reto̲ niṣi̍kta̲ṃ dyaura̲bhīke̎ |

a̲gniḥ śarddha̍manava̲dyaṃ m̐yuvā̍na(gg) svā̲dhiya̍ṃ janayath-  
sū̲daya̍cca || sa tejī̍yasā̲ mana̍sā̲ tvota̍ u̲ta śi̍kṣa svapa̲tyasya̍ śi̲kṣoḥ | agne̍ rā̲yo nṛta̍masya̲ prabhū̍tau bhū̲yāma̍ te suṣṭu̲taya̍śca̲ vasva̍ḥ ||

agne̲ saha̍nta̲mā bha̍ra dyu̲mnasya̍ prā̲sahā̍ ra̲yiṃ ||   
viśvā̲ ya - [ ] 29

ṭś 1.3.14.7

śca̍r.ṣa̲ṇīra̲bhyā̍sā vāje̍ṣu sā̲saha̍t ||

tama̍gne pṛtanā̲saha(gm)̍ ra̲yi(gm) sa̍hasva̲

ā bha̍ra | tva(gm) hi sa̲tyo adbhu̍to dā̲tā vāja̍sya̲ goma̍taḥ ||

u̲kṣānnā̍ya va̲śānnā̍ya̲ soma̍pṛṣṭhāya ve̲dhase̎ |

stomai̎r vidhemā̲:'gnaye̎ || va̲dmā hi sū̍no̲ asya̍dma̲sadvā̍

ca̲kre a̲gnir ja̲nuṣā :'jmā:'nna̎ṃ |

sa tvaṃ na̍ ūrjasana̲ ūrja̍ṃ dhā̲ rāje̍va jeravṛ̲ke kṣe̎ṣya̲ntaḥ ||

agna̲ āyū(gm)̍ṣi - [ ] 30

ṭś 1.3.14.8

pavasa̲ ā su̲vorja̲miṣa̍ṃ ca naḥ | ā̲re bā̍dhasva du̲cchunā̎ṃ ||

agne̲ pava̍sva̲ svapā̍ a̲sme varca̍ḥ su̲vīrya̎ṃ |   
dadha̲tpoṣa(gm)̍ ra̲yiṃ mayi̍ || agne̍ pāvaka ro̲ciṣā̍   
ma̲ndrayā̍ deva ji̲hvayā̎ | ā de̲vān. va̍kṣi̲ yakṣi̍ ca ||

sa na̍ḥ pāvaka dīdi̲vo:'gne̍ de̲vā(gm) i̲hā va̍ha |   
upa̍ ya̲jña(gm) ha̲viśca̍ naḥ ||

a̲gniḥ śuci̍ vratatama̲ḥ śuci̲r vipra̲ḥ śuci̍ḥ ( ) ka̲viḥ |

śucī̍ rocata̲ āhu̍taḥ || uda̍gne̲ śuca̍ya̲stava̍ śu̲krā bhrāja̍nta īrate |

tava̲ jyotī(gg)̍ṣya̲rcaya̍ḥ || 31

(pu̲ru̲ni̲ṣṭhaḥ - pu̍rvaṇīka - bharā̲ - :'bhi - vayo̍bhi̲r -ya - āyu(gm)̍ṣi - vipra̲ḥ śuci̲ -ścatu̍rdaśa ca) (ā14)

praśna korvai vith starting padams of 1 to 14 ānuvākams :-

(de̲vasya̍-rakṣo̲haṇo̍ -vi̲bhū-stva(gm) so̲mā- :'tya̲nyānagā̎ṃ - pṛthi̲vyā - i̲ṣe tvā - :':'da̍de̲ vākta̲-saṃte̍- samu̲dra(gm)- ha̲viṣma̍tīr. - hṛ̲de- tvama̍gneru̲dra-ścatu̍rdaśa )

korvai vith starting padams of 1, 11, 21 series of pancātis :-

(de̲vasya̍-ga̲madhye̍-ha̲viṣma̍tīḥ-pavasa̲-eka̍tri(gm)śat )

irst and ḷast padam of ṭhird praśnam:-

(de̲vasyā̲-:'rcaya̍ḥ|)

|| hari̍ḥ oṃ ||

|| kṛṣṇa yajurvedīya taittirīya saṃhitāyāṃ prathamakāṇḍe   
tṛtīyaḥ praśnaḥ samāptaḥ ||

## 1.4 prathamakāṇḍecaturthaḥ praśnaḥ - sutyādine kartavyā grahāḥ

ṭś 1.4.1.1

ā da̍de̲ grāvā̎syaddhvara̲kṛd de̲vebhyo̍-gaṃbhī̲rami̲ma-ma̍ddhva̲raṃ kṛ̍ddhyutta̲mena̍ pa̲vinendrā̍ya̲ soma̲(gm)̲ suṣu̍ta̲ṃ madhu̍manta̲ṃ paya̍svantaṃ m̐vṛṣṭi̲vani̲mindrā̍ya tvā vṛtra̲ghna indrā̍ya tvā vṛtra̲tura̲ indrā̍ya tvā:'bhimāti̲ghna indrā̍ya tvā:':'di̲tyava̍ta̲ indrā̍ya tvā   
vi̲śvade̎vyāvate śvā̲trāḥ stha̍ vṛtra̲turo̲ rādho̍gūrtā a̲mṛta̍sya̲ patnī̲stā   
de̍vīrdeva̲tremaṃ m̐ya̲jñaṃ dha̲ttopa̍hūtā̲ḥ soma̍sya piba̲to pa̍hūto   
yu̲ṣmāka̲(gm)̲ - [ ] 1

ṭś 1.4.1.2

soma̍ḥ pibatu̲ yatte̍ soma di̲vi jyoti̲ryat pṛ̍thi̲vyāṃ m̐yadu̲rāva̲ntari̍kṣe̲ tenā̲smai yaja̍mānāyo̲ru rā̲yā kṛ̲ddhyadhi̍ dā̲tre vo̍co̲ dhiṣa̍ṇe vī̲ḍū   
sa̲tī vī̍ḍayethā̲ - mūrja̍ṃ dadhāthā̲mūrja̍ṃ me dhatta̲ṃ mā vā(gm)̍ hi(gm)siṣa̲ṃ mā mā̍ hi(gm)siṣṭa̲ṃ prāgapā̲guda̍gadha̲rāktāstvā̲   
diśa̲ ā dhā̍va̲ntvaṃba̲ ni ṣva̍ra | yatte̍ ( ) so̲mādā̎bhya̲ṃ nāma̲   
jāgṛ̍vi̲ tasmai̍ te soma̲ somā̍ya̲ svāhā̎ || 2

(yu̲ṣmāka(gg)̍ - svara̲ yatte̲ - nava̍ ca) (ā1)

ṭś 1.4.2.1

vā̲caspata̍ye pavasva vāji̲n. vṛṣā̲ vṛṣṇo̍ a̲(gm)̲śubhyā̲ṃ gabha̍stipūto de̲vo de̲vānā̎ṃ pa̲vitra̍masi̲ yeṣā̎ṃ bhā̲go:'si̲ tebhya̍stvā̲ svāṃkṛ̍to:'si̲ madhu̍matīrna̲ iṣa̍skṛdhi̲ viśve̎bhyastvendri̲yebhyo̍ di̲vyebhya̲ḥ   
pārthi̍vebhyo̲ mana̍stvā :'ṣṭū̲rva̍ntari̍kṣa̲ - manvi̍hi̲ svāhā̎ tvā subha̲vaḥ sūryā̍ya de̲vebhya̍stvā marīci̲pebhya̍ e̲ṣa te̲ yoni̍ḥ prā̲ṇāya̍ tvā || 3

(vā̲caḥ - sa̲ptaca̍tvāri(gm)śat) (ā2)

ṭś 1.4.3.1

u̲pa̲yā̲magṛ̍hīto :'sya̲ntarya̍ccha maghavan pā̲hi soma̍muru̲ṣya rāya̲ḥ samiṣo̍ yajasvā̲:'ntaste̍ dadhāmi̲ dyāvā̍pṛthi̲vī a̲ntaru̲rva̍ntari̍kṣa(gm)   
sa̲joṣā̍ de̲vairava̍rai̲ḥ parai̎ścā:'ntaryā̲me ma̍ghavan mādayasva̲ svāṃkṛ̍to:'si̲ madhu̍matīrna̲ iṣa̍skṛdhi̲ viśve̎bhyastvendri̲yebhyo̍   
di̲vyebhya̲ḥ pārthi̍vebhyo̲ mana̍stvā ṣṭū̲rva̍ntari̍kṣa̲manvi̍hi̲ svāhā̎   
tvā subhava̲ḥ sūryā̍ya de̲vebhya̍ ( ) stvā marīci̲pebhya̍ e̲ṣa te̲

yoni̍rapā̲nāya̍ tvā || 4

(de̲vebhya̍ḥ - sa̲pta ca̍) (ā3)

ṭś 1.4.4.1

ā vā̍yo bhūṣa śucipā̲ upa̍ naḥ sa̲hasra̍ṃ te ni̲yuto̍ viśvavāra |

upo̍ te̲ andho̲ madya̍mayāmi̲ yasya̍ deva dadhi̲ṣe pū̎rva̲peya̎ṃ ||

u̲pa̲yā̲magṛ̍hīto:'si vā̲yave̲ tvendra̍vāyū i̲me su̲tāḥ |

upa̲ prayo̍bhi̲rā ga̍ta̲minda̍vo vāmu̲śanti̲ hi ||

u̲pa̲yā̲magṛ̍hīto-:'sīndravā̲yubhyā̎ṃ tvai̲ṣa te̲ yoni̍ḥ sa̲joṣā̎bhyāṃ tvā || 5

(ā vā̍yo̲ - trica̍tvāri(gm)śat) (ā4)

ṭś 1.4.5.1

a̲yaṃ m̐vā̎ṃ mitrāvaruṇā su̲taḥ soma̍ ṛtāvṛdhā |   
mamedi̲ha śru̍ta̲(gm)̲ hava̎ṃ |

u̲pa̲yā̲magṛ̍hīto-:'si mi̲trāvaru̍ṇābhyāṃ tvai̲ṣa te̲ yoni̍r

ṛtā̲yubhyā̎ṃ tvā || 6

(a̲yaṃ m̐vā̎ṃ - m̐vi(gm)śa̲tiḥ) (ā5)

ṭś 1.4.6.1

yā vā̲ṃ kaśā̲ madhu̍ma̲tyaśvi̍nā sū̲nṛtā̍vatī |   
tayā̍ ya̲jñaṃ mi̍mikṣataṃ | u̲pa̲yā̲magṛ̍hīto-:'sya̲śvibhyā̎ṃ   
tvai̲ṣa te̲ yoni̲rmāddhvī̎bhyāṃ tvā || 7

(yā vā̍ - ma̲ṣṭāda̍śa) (ā6)

ṭś 1.4.7.1

prā̲ta̲ryujau̲ vi mu̍cyethā̲-maśvi̍nā̲veha ga̍cchataṃ |   
a̲sya soma̍sya pī̲taye̎ ||

u̲pa̲yā̲magṛ̍hīto-:'sya̲śvibhyā̎ṃ tvai̲ṣa te̲ yoni̍ra̲śvibhyā̎ṃ tvā || 8

(prā̲ta̲ryujā̲ve - kā̲nna vi(gm)̍śa̲tiḥ) (ā7)

ṭś 1.4.8.1

a̲yaṃ m̐ve̲naśco̍daya̲t pṛśñi̍garbhā̲ jyoti̍rjarāyū̲ raja̍so vi̲māne̎ |

i̲mama̲pā(gm) sa̍gaṃ̲me sūrya̍sya̲ śiśu̲ṃ na viprā̍ ma̲tibhī̍ rihanti ||   
u̲pa̲yā̲magṛ̍hīto-:'si̲ śaṇḍā̍ya tvai̲ṣa te̲ yoni̍rvī̲ratā̎ṃ pāhi || 9

(a̲yaṃ m̐ve̲naḥ - pañca̍vi(gm)śatiḥ) (ā8)

ṭś 1.4.9.1

taṃ pra̲tnathā̍ pū̲rvathā̍ vi̲śvathe̲mathā̎ jye̲ṣṭhatā̍tiṃ bar.hi̲ṣada(gm)̍ suva̲rvida̍ṃ pratīcī̲naṃ m̐vṛ̲jana̍ṃ dohase gi̲rā:':'śuṃ jaya̍nta̲manu̲ yāsu̲ varddha̍se | u̲pa̲yā̲magṛ̍hīto-:'si̲ markā̍ya tvai̲ṣa te̲ yoni̍ḥ pra̲jāḥ pā̍hi || 10

(taṃ pra̲tnathā̲ - ṣaṭvi(gm)̍śatiḥ) (ā9)

ṭś 1.4.10.1

ye de̍vā di̲vyekā̍daśa̲ stha pṛ̍thi̲vyā-maddhyekā̍daśa̲ sthā:'phsu̲ṣado̍ mahi̲naikā̍daśa̲ stha te de̍vā ya̲jñami̲maṃ ju̍ṣaddhva-mupayā̲magṛ̍hīto-:'syāgraya̲ṇo̍:'si̲ svā̎grayaṇo̲ jinva̍ ya̲jñaṃ jinva̍   
ya̲jñapa̍tima̲bhi sava̍nā pāhi̲ viṣṇu̲stvāṃ pā̍tu̲ viśa̲ṃ tvaṃ   
pā̍hīndri̲yeṇai̲ṣa te̲ yoni̲r viśve̎bhyastvā de̲vebhya̍ḥ || 11

(ye de̍vā̲ - strica̍tvāri(gm)śat) (ā10)

ṭś 1.4.11.1

tri̲(gm)̲śattraya̍śca ga̲ṇino̍ ru̲janto̲ diva(gm)̍ ru̲drāḥ pṛ̍thi̲vīṃ

ca̍ sacante | e̲kā̲da̲śāso̍ aphsu̲ṣada̍ḥ su̲ta(gm) soma̍ṃ juṣantā̲(gm)̲ sava̍nāya̲ viśve̎ || u̲pa̲yā̲magṛ̍hīto-:'syāgraya̲ṇo̍:'si̲ svā̎grayaṇo̲ jinva̍   
ya̲jñaṃ jinva̍ ya̲jñapa̍tima̲bhi sava̍nā pāhi̲ viṣṇu̲stvāṃ pā̍tu̲ viśa̲ṃ   
tvaṃ pā̍hīndri̲yeṇai̲ṣa te̲ yoni̲rviśve̎bhyastvā de̲vebhya̍ḥ || 12

(tri̲(gm)̲śattrayo̲ - dvica̍tvāri(gm)śat) (ā11)

ṭś 1.4.12.1

u̲pa̲yā̲magṛ̍hīto̲-:'sīndrā̍ya tvā bṛ̲hadva̍te̲ vaya̍svata ukthā̲yuve̲ yatta̍ indra bṛ̲hadvaya̲stasmai̎ tvā̲ viṣṇa̍ve tvai̲ṣa te̲ yoni̲rindrā̍ya   
tvokthā̲yuve̎ || 13

(u̲pa̲yā̲magṛ̍hīto̲:'sīndrā̍ya̲ - dvāvi(gm)̍śatiḥ) (ā12)

ṭś 1.4.13.1

mū̲rddhāna̍ṃ di̲vo a̍ra̲tiṃ pṛ̍thi̲vyā vai̎śvāna̲ramṛ̲tāya̍   
jā̲tama̲gniṃ | ka̲vi(gm) sa̲mrāja̲-mati̍thi̲ṃ janā̍nāmā̲sannā   
pātra̍ṃ janayanta de̲vāḥ || u̲pa̲yā̲magṛ̍hīto-:'sya̲gnaye̎ tvā vaiśvāna̲rāya̍

dhru̲vo̍:'si dhru̲vakṣi̍ti–rddhru̲vāṇā̎ṃ dhru̲vata̲mo:'cyu̍tānā-  
macyuta̲kṣitta̍ma e̲ṣa te̲ yoni̍ra̲gnaye̎ tvā vaiśvāna̲rāya̍ || 14

(mū̲rddhāna̲ṃ - pañca̍tri(gm)śat) (ā13)

ṭś 1.4.14.1

madhu̍śca̲ mādha̍vaśca śu̲kraśca̲ śuci̍śca̲ nabha̍śca nabha̲sya̍śce̲ṣaśco̲rjaśca̲ saha̍śca saha̲sya̍śca̲ tapa̍śca tapa̲sya̍śco-payā̲magṛ̍hīto:'si   
sa̲(gm)̲ sarpo̎:'sya(gm)haspa̲tyāya̍ tvā || 15

(madhu̍śca - tri̲(gm)̲śat) (ā14)

ṭś 1.4.15.1

indrā̎gnī̲ ā ga̍ta(gm) su̲taṃ gī̲rbhirnabho̲ vare̎ṇyaṃ |   
a̲sya pā̍taṃ dhi̲yeṣi̲tā || u̲pa̲yā̲magṛ̍hīto - :'sīndrā̲gnibhyā̎ṃ tvai̲ṣa   
te̲ yoni̍rindrā̲gnibhyā̎ṃ tvā || 16

(indrā̎gnī̲ vi(gm)śa̲tiḥ) (ā15)

ṭś 1.4.16.1

omā̍saścar.ṣaṇīdhṛto̲ viśve̍ devāsa̲ āga̍ta |   
dā̲śvā(gm)so̍ dā̲śuṣa̍ḥ su̲taṃ || u̲pa̲yā̲magṛ̍hīto-:'si̲ viśve̎bhyastvā   
de̲vebhya̍ e̲ṣa te̲ yoni̲rviśve̎bhyastvā de̲vebhya̍ḥ || 17

(omā̍so vi(gm)śa̲tiḥ) (ā16)

ṭś 1.4.17.1

ma̲rutva̍ntaṃ m̐vṛṣa̲bhaṃ m̐vā̍vṛdhā̲namaka̍vāriṃ di̲vya(gm) śā̲samindra̎ṃ | vi̲śvā̲sāha̲mava̍se̲ nūta̍nāyo̲gra(gm) sa̍ho̲dāmi̲ha ta(gm) hu̍vema ||

u̲pa̲yā̲magṛ̍hīto̲-:'sīndrā̍ya tvā ma̲rutva̍ta e̲ṣa te̲ yoni̲rindrā̍ya tvā   
ma̲rutva̍te || 18

(ma̲rutva̍nta̲(gm)̲ - ṣaṭvi(gm)̍śatiḥ) (ā17)

ṭś 1.4.18.1

indra̍ marutva i̲ha pā̍hi̲ soma̲ṃ m̐yathā̍ śāryā̲te api̍baḥ su̲tasya̍ |   
tava̲ praṇī̍tī̲ tava̍ śūra̲ śarma̲nnā-vi̍vāsanti ka̲vaya̍ḥ suya̲jñāḥ ||   
u̲pa̲yā̲magṛ̍hīto̲-:'sīndrā̍ya tvā ma̲rutva̍ta e̲ṣa te̲ yoni̲rindrā̍ya tvā   
ma̲rutva̍te || 19

(indrai̲kā̲nna tri̲(gm)̲śat) (ā18)

ṭś 1.4.19.1

ma̲rutvā(gm)̍ indra vṛṣa̲bho raṇā̍ya̲ pibā̲ soma̍manuṣva̲dhaṃ madā̍ya | ā si̍ñcasva ja̲ṭhare̲ maddhva̍ ū̲rmiṃ tva(gm) rājā̍:'si pra̲diva̍ḥ   
su̲tānā̎ṃ || u̲pa̲yā̲magṛ̍hīto̲-:'sīndrā̍ya tvā ma̲rutva̍ta e̲ṣa te̲   
yoni̲rindrā̍ya tvā ma̲rutva̍te || 20

(ma̲rutvā̲nekā̲nna tri̲(gm)̲śat) (ā19)

ṭś 1.4.20.1

ma̲hā(gm) indro̲ ya oja̍sā pa̲rjanyo̍ vṛṣṭi̲mā(gm) i̍va |   
stomai̎rva̲thsasya̍ vāvṛdhe || u̲pa̲yā̲magṛ̍hīto-:'si mahe̲ndrāya̍ tvai̲ṣa   
te̲ yoni̍r mahe̲ndrāya̍ tvā || 21

(ma̲hānekā̲nna - vi(gm)̍śatiḥ) (ā20)

ṭś 1.4.21.1

ma̲hā(gm) indro̍ nṛ̲vadā ca̍r.ṣaṇi̲prā u̲ta dvi̲bar.hā̍ ami̲naḥ

saho̍bhiḥ |

a̲sma̲driya̍gvāvṛdhe vī̲ryā̍yo̲ruḥ pṛ̲thuḥ sukṛ̍taḥ ka̲rtṛbhi̍rbhūt ||   
u̲pa̲yā̲magṛ̍hīto - :'si mahe̲ndrāya̍ tvai̲ṣa te̲ yoni̍rmahe̲ndrāya̍ tvā || 22

(ma̲hān nṛ̲vath - ṣaḍvi(gm)̍śatiḥ) (ā21)

ṭś 1.4.22.1

ka̲dā ca̲na sta̲rīra̍si̲ nendra̍ saścasi dā̲śuṣe̎ |

upo̲pennu ma̍ghava̲n bhūya̲ innu te̲ dāna̍ṃ de̲vasya̍ pṛcyate ||

u̲pa̲yā̲magṛ̍hīto:'syā-di̲tyebhya̍stvā ||

ka̲dā ca̲na pra yu̍cchasyu̲bhe ni pā̍si̲ janma̍nī |

turī̍yāditya̲ sava̍naṃ ta indri̲yamā ta̍sthā-va̲mṛta̍ṃ di̲vi ||

ya̲jño de̲vānā̲ṃ pratye̍ti su̲mnamādi̍tyāso̲ bhava̍tā mṛḍa̲yanta̍ḥ ||   
ā vo̲ ( ) :'rvācī̍ suma̲ti-rva̍vṛtyāda̲(gm)̲ hości̲dyā va̍rivo̲vitta̲rā:'sa̍t ||   
viva̍sva ādityai̲ṣa te̍ somapī̲thastena̍ mandasva̲ tena̍ tṛpya tṛ̲pyāsma̍   
te va̲yaṃ ta̍rpayi̲tāro̲ yā di̲vyā vṛṣṭi̲stayā̎ tvā śrīṇāmi || 23

(va̲ḥ - sa̲ptavi(gm)̍śatiśca) (ā22)

ṭś 1.4.23.1

vā̲mama̲dya sa̍vitarvā̲mamu̲ śvo di̲vedi̍ve vā̲mama̲smabhya(gm)̍   
sāvīḥ | vā̲masya̲ hi kṣaya̍sya deva̲ bhūre̍ra̲yā dhi̲yā vā̍ma̲bhāja̍ḥ syāma || u̲pa̲yā̲magṛ̍hīto - :'si de̲vāya̍ tvā savi̲tre || 24

(vā̲maṃ - catu̍rvi(gm)śatiḥ) (ā23)

ṭś 1.4.24.1

ada̍bdhebhiḥ savitaḥ pā̲yubhi̲ṣṭva(gm) śi̲vebhi̍ra̲dya pari̍

pāhi no̲ gaya̎ṃ | hira̍ṇyajihvaḥ suvi̲tāya̲ navya̍se̲ rakṣā̲

māki̍rno a̲ghaśa(gm)̍sa īśata ||

u̲pa̲yā̲magṛ̍hīto:'si de̲vāya̍ tvā savi̲tre || 25

(ada̍bdhebhi̲ - striyo̍vi(gm)śatiḥ) (ā24)

ṭś 1.4.25.1

hira̍ṇyapāṇimū̲taye̍ savi̲tāra̲mupa̍ hvaye | sa cettā̍ de̲vatā̍ pa̲daṃ ||

u̲pa̲yā̲magṛ̍hīto-:'si de̲vāya̍ tvā savi̲tre || 26

(hira̍ṇyapāṇi̲ṃ - catu̍rdaśa) (ā25)

ṭś 1.4.26.1

su̲śarmā̍:'si supratiṣṭhā̲no bṛ̲hadu̲kṣe nama̍ e̲ṣa te̲ yoni̲r-  
viśve̎bhyastvā de̲vebhya̍ḥ || 27

(su̲śarmā̲ - dvāda̍śa) (ā26)

ṭś 1.4.27.1

bṛha̲spati̍-sutasya ta indo indri̲yāva̍ta̲ḥ patnī̍vanta̲ṃ graha̍ṃ gṛhṇā̲myagnā(3)i patnī̲vā(3) ssa̲jūrde̲vena̲ tvaṣṭrā̲ soma̍ṃ   
piba̲ svāhā̎ || 28

(bṛha̲spati̍sutasya̲ - pañca̍daśa) (ā27)

ṭś 1.4.28.1

hari̍rasi hāriyoja̲no haryo̎ḥ sthā̲tā vajra̍sya bha̲rtā pṛśñe̎ḥ pre̲tā tasya̍   
te deva some̲ṣṭaya̍juṣaḥ stu̲tasto̍masya śa̲stoktha̍sya̲ hari̍vanta̲ṃ graha̍ṃ gṛhṇāmi ha̲rīḥ stha̲ haryo̎rddhā̲nāḥ sa̲haso̍mā̲   
indrā̍ya̲ svāhā̎ || 29

(hari̍rasi̲ - ṣaḍvi(gm)̍śatiḥ) (ā28)

ṭś 1.4.29.1

agna̲ āyū(gm)̍ṣi pavasa̲ ā su̲vorja̲miṣa̍ṃ ca naḥ |

ā̲re bā̍dhasva du̲cchunā̎ṃ || u̲pa̲yā̲magṛ̍hīto-:'sya̲gnaye̎ tvā̲ teja̍svata  
e̲ṣa te̲ yoni̍ra̲gnaye̎ tvā̲ teja̍svate || 30

(agna̲ āyū(gm)̍ṣi̲ - trayo̍vi(gm)śatiḥ) (ā29)

ṭś 1.4.30.1

u̲ttiṣṭha̲nnoja̍sā sa̲ha pī̲tvā śipre̍ avepayaḥ |

soma̍mindra ca̲mū su̲taṃ || u̲pa̲yā̲magṛ̍hīto̲-:'sīndrā̍ya̲ tvauja̍svata   
e̲ṣa te̲ yoni̲rindrā̍ya̲ tvauja̍svate || 31

(u̲ttiṣṭha̲nneka̍vi(gm)śatiḥ) (ā30)

ṭś 1.4.31.1

ta̲raṇi̍r vi̲śvada̍r.śato jyoti̲ṣkṛda̍si sūrya |

viśva̲mā bhā̍si roca̲naṃ || u̲pa̲yā̲magṛ̍hīto - :'si̲ sūryā̍ya tvā̲   
bhrāja̍svata e̲ṣa te̲ yoni̲ḥ sūryā̍ya tvā̲ bhrāja̍svate || 32

(ta̲raṇi̍r - vi(gm)śa̲tiḥ) (ā31)

ṭś 1.4.32.1

ā pyā̍yasva madintama̲ soma̲ viśvā̍bhi-rū̲tibhi̍ḥ |

bhavā̍ naḥ sa̲pratha̍stamaḥ || 33

(ā pyā̍yasva̲ - nava̍) (ā32)

ṭś 1.4.33.1

ī̲yuṣṭe ye pūrva̍tarā̲mapa̍śyan. vyu̲cchantī̍mu̲ṣasa̲ṃ

martyā̍saḥ |

a̲smābhi̍rū̲ nu pra̍ti̲cakṣyā̍:'bhū̲do te ya̍nti̲   
ye a̍pa̲rīṣu̲ paśyān̍ || 34

(ī̲yu - rekā̲nna vi(gm)̍śatiḥ) (ā33)

ṭś 1.4.34.1

jyoti̍ṣmatīṃ tvā sādayāmi jyoti̲ṣkṛta̍ṃ tvā sādayāmi jyoti̲rvida̍ṃ   
tvā sādayāmi̲ bhāsva̍tīṃ tvā sādayāmi̲ jvala̍ntīṃ tvā sādayāmi malmalā̲bhava̍ntīṃ tvā sādayāmi̲ dīpya̍mānāṃ tvā sādayāmi̲   
roca̍mānāṃ tvā sādayā̲myaja̍srāṃ tvā sādayāmi bṛ̲hajjyo̍tiṣaṃ   
tvā sādayāmi bo̲dhaya̍ntīṃ tvā sādayāmi̲ jāgra̍tīṃ

tvā sādayāmi || 35

(jyoti̍ṣmatī̲(gm)̲ - ṣaṭtri(gm)̍śat) (ā34)

ṭś 1.4.35.1

pra̲yā̲sāya̲ svāhā̍ :':'yā̲sāya̲ svāhā̍ viyā̲sāya̲ svāhā̍ saṃm̐yā̲sāya̲   
svāho̎dyā̲sāya̲ svāhā̍:'vayā̲sāya̲ svāhā̍ śu̲ce svāhā̲ śokā̍ya̲ svāhā̍   
tapya̲tvai svāhā̲ tapa̍te̲ svāhā̎ brahmaha̲tyāyai̲ svāhā̲

sarva̍smai̲ svāhā̎ || 36

(pra̲yā̲sāya̲ - catu̍rvi(gm)śatiḥ) (ā35)

ṭś 1.4.36.1

ci̲tta(gm) sa̍tāṃ̲nena̍ bha̲vaṃ m̐ya̲knā ru̲draṃ tani̍mnā paśu̲pati(gg)̍sthūla-hṛda̲yenā̲gni(gm) hṛda̍yena ru̲draṃ m̐lohi̍tena śa̲rvaṃ mata̍snābhyāṃ mahāde̲vama̲ntaḥ pā̎rśvenauṣiṣṭha̲hana(gm)̍ śiṅgī-niko̲śyā̎bhyāṃ || 37

(ci̲tta - ma̲ṣṭāda̍śa) (ā36)

ṭś 1.4.37.1

ā ti̍ṣṭha vṛtraha̲n ratha̍ṃ m̐yu̲ktā te̲ brahma̍ṇā̲ harī̎ |

a̲rvā̲cīna̲(gm)̲ su te̲ mano̲ grāvā̍ kṛṇotu va̲gnunā̎ ||

u̲pa̲yā̲magṛ̍hīto̲:'sīndrā̍ya tvā ṣoḍa̲śina̍ e̲ṣa te̲ yoni̲rindrā̍ya tvā   
ṣoḍa̲śine̎ || 38

(ā ti̍ṣṭa̲ - ṣaṭvi(gm)̍śatiḥ) (ā37)

ṭś 1.4.38.1

indra̲middharī̍ vaha̲to-:'pra̍tidhṛṣṭa-śavasa̲mṛṣī̍ṇāṃ ca stu̲tīrupa̍ ya̲jñaṃ ca̲ mānu̍ṣāṇāṃ || u̲pa̲yā̲magṛ̍hīto̲:'sīndrā̍ya tvā ṣoḍa̲śina̍ e̲ṣa   
te̲ yoni̲rindrā̍ya tvā ṣoḍa̲śine̎ || 39

(indra̲mit - trayo̍vi(gm)śatiḥ) (ā38)

ṭś 1.4.39.1

asā̍vi̲ soma̍ indra te̲ śavi̍ṣṭha dhṛṣṇa̲vā ga̍hi |

ā tvā̍ pṛṇak–tvindri̲ya(gm) raja̲ḥ sūrya̲ṃ na ra̲śmibhi̍ḥ ||

u̲pa̲yā̲magṛ̍hīto̲:'sīndrā̍ya tvā ṣoḍa̲śina̍ e̲ṣa te̲ yoni̲rindrā̍ya tvā   
ṣoḍa̲śine̎ || 40

(asā̍vi - sa̲ptavi(gm)̍śatiḥ) (ā39)

ṭś 1.4.40.1

sarva̍sya prati̲śīva̍rī̲ bhūmi̍stvo̲pastha̲ ā:'dhi̍ta |

syo̲nā:'smai̍ su̲ṣadā̍ bhava̲ yacchā̎:'smai̲ śarma̍ sa̲prathā̎ḥ ||

u̲pa̲yā̲magṛ̍hīto̲:'sīndrā̍ya tvā ṣoḍa̲śina̍ e̲ṣa te̲ yoni̲rindrā̍ya tvā   
ṣoḍa̲śine̎ || 41

(sarva̍sya̲ ṣaḍvi(gm)̍śatiḥ) (ā40)

ṭś 1.4.41.1

ma̲hā(gm) indro̲ vajra̍ bāhuḥ ṣoḍa̲śī śarma̍ yacchatu |

sva̲sti no̍ ma̲ghavā̍ karotu̲ hantu̍ pā̲pmāna̲ṃ m̐yo̎:'smān

dveṣṭi̍ || u̲pa̲yā̲magṛ̍hīto̲:'sīndrā̍ya tvā ṣoḍa̲śina̍ e̲ṣa te̲ yoni̲rindrā̍ya

tvā ṣoḍa̲śine̎ || 42

(ma̲hān - ṣaḍvi(gm)̍śatiḥ) (ā41)

ṭś 1.4.42.1

sa̲joṣā̍ indra̲ saga̍ṇo ma̲rudbhi̲ḥ soma̍ṃ piba vṛtrahañchūra

vi̲dvān | ja̲hi śatrū̲(gm)̲ rapa̲ mṛdho̍ nuda̲svā:'thā bha̍yaṃ kṛṇuhi   
vi̲śvato̍ naḥ || u̲pa̲yā̲magṛ̍hīto̲:'sīndrā̍ya tvā ṣoḍa̲śina̍ e̲ṣa te̲   
yoni̲rindrā̍ya tvā ṣoḍa̲śine̎ || 43

(sa̲joṣā̎ - tri̲(gm)̲śat) (ā42)

ṭś 1.4.43.1

udu̲ tyaṃ jā̲tave̍dasaṃ de̲vaṃ m̐va̍hanti ke̲tava̍ḥ |   
dṛ̲śe viśvā̍ya̲ sūrya̎ṃ || ci̲traṃ de̲vānā̲-muda̍gā̲danī̍ka̲ṃ cakṣu̍r

mi̲trasya̲ varu̍ṇasyā̲:'gneḥ | ā:'prā̲ dyāvā̍pṛthi̲vī a̲ntari̍kṣa̲(gm)̲   
sūrya̍ ā̲tmā jaga̍tasta̲sthuṣa̍śca || agne̲ naya̍ su̲pathā̍ rā̲ye

a̲smān. viśvā̍ni deva va̲yunā̍ni vi̲dvān |

yu̲yo̲ddhya̍sma-jju̍hurā̲ṇa meno̲ bhūyi̍ṣṭhāṃ te̲ nama̍ uktiṃ vidhema || diva̍ṃ gaccha̲ suva̍ḥ pata rū̲peṇa̍ - [ ] 44

ṭś 1.4.43.2

vo rū̲pama̲bhyaimi̲ vaya̍sā̲ vaya̍ḥ |

tu̲tho vo̍ vi̲śva ve̍dā̲ vi bha̍jatu̲ var.ṣi̍ṣṭhe̲ adhi̲ nāke̎ ||

e̲tatte̍ agne̲ rādha̲ aiti̲ soma̍cyuta̲ṃ tanmi̲trasya̍ pa̲thā na̍ya̲rtasya̍   
pa̲thā preta̍ ca̲ndrada̍kṣiṇā ya̲jñasya̍ pa̲thā su̍vi̲tā naya̍ntīr brāhma̲ṇama̲dya rā̎ddhyāsa̲mṛṣi̍mār.ṣe̲yaṃ pi̍tṛ̲manta̍ṃ paitṛma̲tya(gm)   
su̲dhātu̍dakṣiṇa̲ṃ m̐vi suva̲ḥ paśya̲ vya̍ntari̍kṣa̲ṃ m̐yata̍sva   
sada̲syai̍ ( ) ra̲smaddā̎trā deva̲trā ga̍cchata̲ madhu̍matīḥ pradā̲tāra̲mā vi̍śa̲tā:'na̍vahāyā̲:'smān de̍va̲yāne̍na pa̲theta̍ su̲kṛtā̎ṃ m̐lo̲ke   
sī̍da̲ta tanna̍ḥ sa(gg)skṛ̲taṃ || 45

(rū̲peṇa̍ - sada̲syai̍ - ra̲ṣṭāda̍śa ca) (ā43)

ṭś 1.4.44.1

dhā̲tā rā̲tiḥ sa̍vi̲tedaṃ ju̍ṣantāṃ pra̲jāpa̍tir nidhi̲pati̍rno a̲gniḥ |

tvaṣṭā̲ viṣṇu̍ḥ pra̲jayā̍ sa(gm) rarā̲ṇo yaja̍mānāya̲ dravi̍ṇaṃ dadhātu || sami̍ndra ṇo̲ mana̍sā neṣi̲ gobhi̲ḥ sa(gm) sū̲ribhi̍rmaghava̲nth   
sa(gg) sva̲styā | saṃ brahma̍ṇā de̲va kṛ̍ta̲ṃ m̐yadasti̲ saṃ de̲vānā(gm)̍ suma̲tyā ya̲jñiyā̍nāṃ || saṃ m̐varca̍sā̲ paya̍sā̲ saṃ   
ta̲nūbhi̲ - raga̍nmahi̲ mana̍sā̲ sa(gm) śi̲vena̍ ||   
tvaṣṭā̍ no̲ atra̲ vari̍vaḥ kṛṇo̲ - [ ] 46

ṭś 1.4.44.2

tvanu̍ mārṣṭu ta̲nuvo̲ yadvili̍ṣṭaṃ ||

yada̲dya tvā̎ praya̲ti ya̲jñe a̲sminnagne̲ hotā̍ra̲mavṛ̍ṇīmahī̲ha |

ṛdha̍gayā̲ḍṛdha̍gu̲tā:'śa̍miṣṭhāḥ prajā̲nan. ya̲jñamupa̍ yāhi

vi̲dvān || sva̲gā vo̍ devā̲ḥ sada̍namakarma̲ ya ā̍ja̲gma sava̍ne̲daṃ   
ju̍ṣā̲ṇāḥ | ja̲kṣi̲vā(gm)sa̍ḥ papi̲vā(gm)sa̍śca̲ viśve̲:'sme dha̍tta   
vasavo̲ vasū̍ni || yānā:'va̍ha uśa̲to de̍va de̲vān tān - [ ] 47

ṭś 1.4.44.3

prera̍ya̲ sve a̍gne sa̲dhasthe̎ |

vaha̍mānā̲ bhara̍māṇā ha̲vī(gm)ṣi̲ vasu̍ṃ gha̲rmaṃ diva̲mā

ti̍ṣṭha̲tānu̍ || yajña̍ ya̲jñaṃ ga̍ccha ya̲jñapa̍tiṃ gaccha̲ svāṃ

m̐yoni̍ṃ gaccha̲ svāhai̲ṣa te̍ ya̲jño ya̍jñapate sa̲hasū̎ktavākaḥ   
su̲vīra̲ḥ svāhā̲ devā̍ gātuvido gā̲tuṃ m̐vi̲ttvā gā̲tumi̍ta̲

mana̍saspata i̲maṃ no̍ deva de̲veṣu̍ ya̲jña(gg) svāhā̍ vā̲ci svāhā̲   
vāte̍ dhāḥ || 48

(kṛ̲ṇo̲tu̲ - tāna̲ - ṣṭāca̍tvāri(gm)śacca) (ā44)

ṭś 1.4.45.1

u̲ru(gm) hi rājā̲ varu̍ṇaśca̲kāra̲ sūryā̍ya̲ panthā̲manve̍ta̲vā u̍ |

a̲pade̲ pādā̲ prati̍dhātave - :'karu̲tā - :'pa̍va̲ktā hṛ̍dayā̲vidha̍ścit ||   
śa̲taṃ te̍ rājan bhi̲ṣaja̍ḥ sa̲hasra̍mu̲rvī ga̍bhīṃ̲rā su̍ma̲tiṣṭe̍ astu | bādha̍sva̲ dveṣo̲ nir.ṛ̍tiṃ parā̲caiḥ kṛ̲taṃ ci̲dena̲ḥ pra   
mu̍mug–dhya̲smat ||

a̲bhiṣṭhi̍to̲ varu̍ṇasya̲ pāśo̲:'gneranī̍kama̲pa ā vi̍veśa |

apā̎nnapāt prati̲rakṣa̍nna su̲rya̍ṃ dame̍dame - [ ] 49

ṭś 1.4.45.2

sa̲midha̍ṃ m̐yakṣyagne | prati̍ te ji̲hvā ghṛ̲tamucca̍raṇyeth samu̲dre   
te̲ hṛda̍yama̲phsva̍ntaḥ | saṃ tvā̍ viśa̲ntvoṣa̍dhī-ru̲tā:':'po̍

ya̲jñasya̍ tvā yajñapate ha̲virbhi̍ḥ | sū̲kta̲vā̲ke na̍movā̲ke vi̍dhe̲mā:'va̍bhṛtha ni caṅkuṇa nice̲rura̍si ni caṅku̲ṇā:'va̍ de̲vairde̲va-kṛ̍ta̲meno̍:'yā̲ḍava̲ martyai̲r- martya̍-kṛtamu̲rorā no̍ deva ri̲ṣaspā̍hi sumi̲trā na̲

āpa̲ oṣa̍dhayaḥ - [ ] 50

ṭś 1.4.45.3

santu durmi̲trāstasmai̍ bhūyāsu̲ ryo̎:'smān dveṣṭi̲ yaṃ ca̍ va̲yaṃ   
dvi̲ṣmo devī̍rāpa e̲ṣa vo̲ garbha̲staṃ m̐va̲ḥ suprī̍ta̲(gm)̲ subhṛ̍tamakarma de̲veṣu̍ naḥ su̲kṛto̎ brūtā̲t-prati̍yuto̲ varu̍ṇasya̲   
pāśa̲ḥ pratya̍sto̲ varu̍ṇasya̲ pāśa̲ edho̎:'syedhiṣī̲mahi̍ sa̲mida̍si̲ tejo̍:'si tejo̲ mayi̍ dhehya̲po anva̍cāriṣa̲(gm)̲ rase̍na̲ sama̍sṛkṣmahi |   
paya̍svā(gm) agna̲ ā ( ) :'ga̍ma̲ṃ taṃ mā̲ sa(gm) sṛ̍ja̲ varca̍sā || 51

(dame̍dama̲ - oṣa̍dhaya̲ - ā - ṣaṭca̍) (ā45)

ṭś 1.4.46.1

yastvā̍ hṛ̲dā kī̲riṇā̲ manya̍mā̲no :'ma̍rtya̲ṃ martyo̲ joha̍vīmi |

jāta̍vedo̲ yaśo̍ a̲smāsu̍ dhehi pra̲jābhi̍ragne amṛta̲tvama̍śyāṃ ||

yasmai̲ tva(gm) su̲kṛte̍ jātaveda̲ u lo̲kama̍gne kṛ̲ṇava̍ḥ syo̲naṃ |

a̲śvina̲(gm)̲ sa pu̲triṇa̍ṃ vī̲rava̍nta̲ṃ goma̍nta(gm) ra̲yiṃ   
na̍śate sva̲sti || tve su pu̍tra śava̲so:'vṛ̍tra̲n kāma̍ kātayaḥ |   
na tvāmi̲ndrāti̍ ricyate || u̲ktha-u̍kthe̲ soma̲ indra̍ṃ mamāda   
nī̲thenī̍the ma̲ghavā̍na(gm) - [ ] 52

ṭś 1.4.46.2

su̲tāsa̍ḥ | yadī(gm)̍ sa̲bādha̍ḥ pi̲tara̲ṃ na pu̲trāḥ sa̍mā̲nada̍kṣā̲   
ava̍se̲ hava̍nte || agne̲ rase̍na̲ teja̍sā̲ jāta̍vedo̲ vi ro̍case |

ra̲kṣo̲hā:'mī̍va̲cāta̍naḥ || a̲po anva̍cāriṣa̲(gm)̲ rase̍na̲ sama̍sṛkṣmahi |

paya̍svā(gm) agna̲ ā:'ga̍ma̲ṃ taṃ mā̲ sa(gm) sṛ̍ja̲ varca̍sā ||

vasu̲rvasu̍pati̲r̲. hika̲masya̍gne vi̲bhāva̍suḥ |   
syāma̍ te suma̲tāvapi̍ ||

tvāma̍gne̲ vasu̍pati̲ṃ m̐vasū̍nāma̲bhi pra ma̍nde - [ ] 53

ṭś 1.4.46.3

addhva̲reṣu̍ rājann |

tvayā̲ vāja̍ṃ m̐vāja̲yanto̍ jayemā̲:'bhi ṣyā̍ma pṛthsu̲tīr martyā̍nāṃ | tvāma̍gne vāja̲sāta̍ma̲ṃ m̐viprā̍ varddhanti̲ suṣṭu̍taṃ |   
sa no̍ rāsva su̲vīrya̎ṃ || a̲yaṃ no̍ a̲gnirvari̍vaḥ kṛṇotva̲yaṃ mṛdha̍ḥ   
pu̲ra e̍tu prabhi̲ndann | a̲ya(gm) śatrū̎ñjayatu̲ jar.hṛ̍ṣāṇo̲:'yaṃ

m̐vāja̍ṃ jayatu̲ vāja̍sātau || a̲gninā̲:'gniḥ sami̍ddhyate ka̲vir

gṛ̲hapa̍ti̲r yuvā̎ | ha̲vya̲vāḍ-ju̲hvā̎syaḥ || tva(gg) hya̍gne ( ) a̲gninā̲   
vipro̲ vipre̍ṇa̲ santhsa̲tā | sakhā̲ sakhyā̍ sami̲ddhyase̎ ||

uda̍gne̲ śuca̍ya̲stava̲ >1, vi jyoti̍ṣā >2 || 54

(ma̲ghavā̍naṃ - mande̲ - hya̍gne̲ - catu̍rdaśa ca) (ā46)

praśna korvai vith starting padams of 1 to 46 ānuvākams :-

ā da̍de-vā̲caspata̍ye-upayā̲magṛ̍hīto̲:'syā vā̍yo - a̲yaṃ m̐vā̲ṃ -

m̐yāva̎ṃ-prāta̲ryujā̍-va̲yaṃ-taṃ -m̐ye de̍vā-stri̲(gm)̲śa- du̍payā̲magṛ̍hīto:'sī-mū̲rddhāna̲ṃ-madhu̲śce-ndrā̎gni̲ omā̍so-ma̲rutva̍nta̲-mindra̍ marutvo-ma̲rutvā̎n-ma̲hān-ma̲hānnu̲vat-ka̲dā-vā̲ma-  
mada̍bdhebhi̲r-hira̍ṇyapāṇi(gm)-su̲śarmā̲-bṛha̲spati̍ sutasya̲ -   
hari̍ra̲sya-gna̍- u̲ttiṣṭha̍n-ta̲raṇi̲-rāpyā̍yasve̲-yuṣṭe ye- jyoti̍ṣmatīṃ- prayā̲sāya̍- ci̲tta-māti̲ṣṭhe-ndra̲-masā̍vi̲-sarva̍sya-ma̲hānth-sa̲joṣā̲-  
udu̲tyaṃ-dhā̲to-ru(gm) hi-ya-stvā̲ ṣaṭca̍tvāri(gm)śat |

śpecial korvai for this praśnam:-

vā̲ca prā̲ṇāya̍ tvā | u̲pa̲yā̲magṛ̍hīto:'syapā̲nāya̍ tvā |

ā vā̍yo vā̲yave̍ sa̲joṣā̎bhyāṃ tvā | a̲yamṛ̍tā̲yubhyā̎ṃ tvā |

yā vā̍ma̲śvibhyā̲ṃ mādhvī̎bhyāṃ tvā |   
prā̲ta̲ryujā̍va̲śvibhyā̍ma̲śvibhyā̎ṃ tvā |

a̲ya(gm) śaṇḍā̍ya vī̲ratā̎ṃ pāhi | taṃ markā̍ya pra̲jāḥ pā̍hi |

ye de̍vā stri̲(gm)̲śadā̎graya̲ṇo̍:'si̲ viśve̎bhyastvā de̲vebhya̍ḥ |

u̲pa̲yā̲magṛ̍hīto̲-:'sīndrā̍ya tvokthā̲yuve̎ |   
mū̲rddhāna̍ma̲gnaye̎ tvā vaiśvāna̲rāya̍ |   
madhu̍śca sa̲(gm)̲ sarpo̍:'si | indrā̎gnī indrā̲gnibhyā̎ṃ tvā |

omā̍so̲ viśve̎bhyastvā de̲vebhya̍ḥ |

ma̲rutva̍ṃ ta̲ntrīṇīndrā̍ya tvā ma̲rutva̍te |

ma̲hāndve ma̍he̲ndrāya̍ tvā | ka̲dā ca̲nā:':'di̲tyebhya̍tvā |   
ka̲dā ca̲na sta̲rīr viva̍sva āditya | idra̲(gm)̲ śuci̍ra̲paḥ | vā̲mantrīṇī̍ de̲vāya̍ tvā savi̲tre | su̲śarmā̍:'si̲ viśve̎bhyastvā   
de̲vebhya̍ḥ | bṛha̲spati̍-sutasya̲ tvaṣṭrā̲ soma̍ṃ piba̲ svāhā̎ | hari̍rasi sa̲haso̍mā̲ indrā̍ya̲ svāhā̎ | agna̲ āyū(gg)̍ṣya̲gnaye̎   
tvā̲ teja̍svate | u̲ttiṣṭha̲nnindrā̍ya̲ tvauja̍svate | ta̲raṇi̲ḥ sūryā̍ya tvā̲ bhrāja̍svate | ā ti̍ṣṭhādyā̲ṣṣaṭindrā̍ya tvā ṣoḍa̲śine̎ |   
udu̲ tyaṃ ci̲traṃ | agne̲ naya̲ diva̍ṃ gaccha |   
u̲rūmāyu̍ṣṭe̲ yadde̍vā mumugdhi | agnā̍viṣṇū sukratū mumuktaṃ | parā̲ vai pa̲ṅktya̍ḥ | de̲vā vai ye de̲vāḥ

pa̲ṅktyo̎ | parā̲ vai sa vāca̎ṃ | bhūmi̲rvya̍tṛṣyann |

pra̲jāpa̍ti̲r vya̍kṣudhyann | bhūmi̍rādi̲yā vai |   
a̲gni̲ho̲tramā̍di̲tyo vai | bhumi̲r leka̲ḥ sale̍kaḥ su̲leka̍ḥ |   
viṣṇo̲rudu̍tta̲maṃ | anna̍pate̲ puna̍svā:':'di̲tyāḥ |   
u̲ru(gm) sa(gm) sṛ̍ja̲ varca̍sā | yastvā̲ suṣṭu̍taṃ |   
tvama̍gne yu̲kṣvā hi su̍ṣṭi̲tiṃ | tvama̍gne̲ vica̍r.ṣaṇe |   
yatvā̲ vi ro̍case |

korvai with starting padams of 1, 11, 21 series of pancātis :-

(ā da̍de̲-ye de̍vā-ma̲hā-nu̲ttiṣṭha̲nth-sarva̍sya-santu durmi̲trā-ścatu̍ṣpañcā̲śat |)

First and ḷast padam of ourth praśnam :-

(ā da̍de̲-vi jyoti̍ṣā |)

1.4.1 ānneure for 1.4

================

1.4.46.3 uda̍gne̲ śuca̍ya̲stava̲ >1

uda̍gne̲ śuca̍ya̲stava̍ śu̲krā bhrāja̍nta īrate |   
tava̲ jyotī(gg)̍ṣya̲rcaya̍ḥ |

(ṭś 1-3-14-8)

1.4.46.3 -vi jyoti̍ṣā>2

vijyoti̍ṣā bṛha̲tā bhā̎tya̲gnirā̲vi-rviśvā̍ni kṛṇutemahi̲tvā |

prāde̍vī-rmā̲yāḥ sa̍hate-du̲revā̲ḥ śiśī̍te̲ śṛṅge̲ rakṣa̍se vi̲nikṣe̎ |

(ṭś 1-2-14-7)

|| hari̍ḥ oṃ ||

|| kṛṣṇa yajurvedīya taittirīya saṃhitāyāṃ prathamakāṇḍe   
caturthaḥ praśnaḥ samāptaḥ ||

==========================================

## 1.5 prathamakāṇḍepañcamaḥ praśnaḥ - punarādhānaṃ

ṭś 1.5.1.1

de̲vā̲su̲rāḥ saṃm̐ya̍ttā āsa̲nte de̲vā vi̍ja̲yamu̍pa̲yanto̲:'gnau vā̲maṃ   
m̐vasu̲ saṃ nya̍dadhate̲damu̍ no bhaviṣyati̲ yadi̍ no je̲ṣyantīti̲   
tada̲gnirnya̍kāmayata̲ tenāpā̎\*krāma̲t tadde̲vā vi̲jityā̍\*va̲ruru̍th-  
samānā̲ anvā̍ya̲n tada̍sya̲ saha̲sā:':'\*di̍thsanta̲ so̍:'rodī̲dyadaro̍dī̲t   
tad ru̲drasya̍ rudra̲tvaṃ m̐yadaśrvaśī̍yata̲ tad - [ ] 1

ṭś 1.5.1.2

ra̍ja̲ta(gm) hira̍ṇyamabhava̲t tasmā̎d-raja̲ta(gm) hira̍ṇyamadakṣi̲ṇyama̍śru̲ja(gm) hi yo ba̲r̲.hiṣi̲ dadā̍ti pu̲rā:'sya̍ saṃm̐vathsa̲rād gṛ̲he   
ru̍danti̲ tasmā̎d- ba̲r̲.hiṣi̲ na deya̲(gm)̲ so̎:'gnira̍bravīd-bhā̲gya̍sā̲nyatha̍ va i̲damiti̍ punarā̲dheya̍ṃ te̲ keva̍la̲mitya̍bruvan-nṛ̲ddhnava̲t khalu̲   
sa itya̍bravī̲dyo ma̍ddeva̲tya̍ma̲gnimā̲dadhā̍tā̲ iti̲ taṃ pū̲ṣā:':'dha̍tta̲ tena̍ - [ ] 2

ṭś 1.5.1.3

pū̲ṣā:':'rddhno̲t tasmā̎t pau̲ṣṇāḥ pa̲śava̍ ucyante̲ taṃ tvaṣṭā:':'dha̍tta̲ tena̲ tvaṣṭā̎:':'rddhno̲t tasmā̎t tvā̲ṣṭrāḥ pa̲śava̍ ucyante̲ taṃ manu̲rā:'dha̍tta̲ tena̲ manu̍rā̲rddhnot tasmā̎nmāna̲vya̍ḥ pra̲jā u̍cyante̲ taṃ dhā̲tā:':'\*dha̍tta̲ tena̍ dhā̲tā:':'\*rddhno̎th saṃm̐vathsa̲ro vai dhā̲tā tasmā̎th saṃm̐vathsa̲raṃ pra̲jāḥ pa̲śavo:'nu̲ pra jā̍yante̲ ya e̲vaṃ   
pu̍narā̲dheya̲syarddhi̲ṃ m̐veda̲ - [ ] 3

ṭś 1.5.1.4

rddhnotye̲va yo̎:'syai̲vaṃ ba̲ndhutā̲ṃ m̐veda̲ bandhu̍mān bhavati bhāga̲dheya̲ṃ m̐vā a̲gnirāhi̍ta i̲cchamā̍naḥ pra̲jāṃ pa̲śūn.   
yaja̍mā̲nasyopa̍ dodrāvo̲dvāsya̲ puna̲rā da̍dhīta bhāga̲dheye̍-  
nai̲vaina̲(gm)̲ sama̍rddhaya̲tyatho̲ śānti̍re̲vāsyai̲ṣā puna̍rvasvo̲rā   
da̍dhītai̲tadvai pu̍narā̲dheya̍sya̲ nakṣa̍tra̲ṃ m̐yat puna̍rvasū̲   
svāyā̍me̲vaina̍ṃ de̲vatā̍yāmā̲dhāya̍ brahmavarca̲sī bha̍vati da̲rbhai ( ) rā da̍dhā̲tyayā̍tayāmatvāya da̲rbhairā da̍dhātya̲dbhya e̲vaina̲moṣa̍dhībhyo :'va̲ruddhyā :':'\*dha̍tte̲ pañca̍kapālaḥ puro̲ḍāśo̍ bhavati̲   
pañca̲ vā ṛ̲tava̍ ṛ̲tubhya̍ e̲vaina̍mava̲ruddhyā:':'\*dha̍tte || 4

(aśī̍yata̲ tat- tena̲-veda̍- da̲rbhaiḥ pañca̍vi(gm)śatiśca) (ā1)

ṭś 1.5.2.1

parā̲ vā e̲ṣa ya̲jñaṃ pa̲śūn va̍pati̲ yo̎:'gnimu̍dvā̲saya̍te̲ pañca̍kapālaḥ puro̲ḍāśo̍ bhavati̲ pāṅkto̍ ya̲jñaḥ pāṅktā̎ḥ pa̲śavo̍ ya̲jñame̲va pa̲śūnava̍ rundhe vīra̲hā vā e̲ṣa de̲vānā̲ṃ m̐yo̎:'gnimu̍dvā̲saya̍te̲ na vā e̲tasya̍ brāhma̲ṇā ṛ̍tā̲yava̍ḥ pu̲rānna̍makṣan pa̲ṅktyo̍ yājyānuvā̲kyā̍ bhavanti̲ pāṅkto̍ ya̲jñaḥ pāṅkta̲ḥ puru̍ṣo de̲vāne̲va vī̲raṃ ni̍rava̲dāyā̲gniṃ   
puna̲rā - [ ] 5

ṭś 1.5.2.2

dha̍tte śa̲tākṣa̍rā bhavanti śa̲tāyu̲ḥ puru̍ṣaḥ śa̲tendri̍ya̲ āyu̍ṣye̲vendri̲ye prati̍ tiṣṭhati̲ yadvā a̲gnirāhi̍to̲ narddhyate̲ jyāyo̍ bhāga̲dheya̍ṃ nikā̲maya̍māno̲ yadā̎gne̲ya(gm) sarva̲ṃ bhava̍ti̲ saivāsyarddhi̲ḥ saṃ m̐vā e̲tasya̍ gṛ̲he vāksṛ̍jyate̲ yo̎:'gnimu̍dvā̲saya̍te̲ sa vāca̲(gm)̲ sa(gm) sṛ̍ṣṭā̲ṃ m̐yaja̍māna īśva̲ro:'nu̲ parā̍bhavito̲r vibha̍ktayo bhavanti vā̲co vidhṛ̍tyai̲ yaja̍māna̲syā-pa̍rābhāvāya̲ - [ ] 6

ṭś 1.5.2.3

vibha̍ktiṃ karoti̲ brahmai̲va tada̍karu pā̲(gm)̲śu ya̍jati̲ yathā̍ vā̲maṃ   
m̐vasu̍ vividā̲no gūha̍ti tā̲dṛge̲va tada̲gniṃ prati̍ sviṣṭa̲kṛta̲ṃ nirā̍ha̲ yathā̍ vā̲maṃ m̐vasu̍ vividā̲naḥ pra̍kā̲śaṃ jiga̍miṣati tā̲dṛge̲va tad-vibha̍ktimu̲ktvā pra̍yā̲jena̲ vaṣa̍ṭkarotyā̲yata̍nāde̲va naiti̲ yaja̍māno̲ vai pu̍ro̲ḍāśa̍ḥ pa̲śava̍ e̲te āhu̍tī̲ yada̲bhita̍ḥ puro̲ḍāśa̍me̲te āhu̍tī - [ ] 7

ṭś 1.5.2.4

ju̲hoti̲ yaja̍māname̲vobha̲yata̍ḥ pa̲śubhi̲ḥ pari̍ gṛhṇātikṛ̲taya̍ju̲ḥ saṃ bhṛ̍tasaṃbhāra̲ ityā̍hu̲rna sa̲bhṛṃtyā̎ḥ saṃbhā̲rā na yaju̍ḥ karta̲vya̍mityatho̲ khalu̍ sa̲bhṛṃtyā̍ e̲va sa̍bhāṃ̲rāḥ ka̍rta̲vya̍ṃ m̐yaju̍r ya̲jñasya̲ samṛ̍ddhyaipunarniṣkṛ̲to ratho̲ dakṣi̍ṇā punaruthsyū̲taṃ m̐vāsa̍ḥ punaruthsṛ̲ṣṭo̍:'na̲ḍvān pu̍narā̲dheya̍sya̲ samṛ̍ddhyai sa̲pta te̍ agne   
sa̲midha̍ḥ sa̲pta ji̲hvā itya̍gniho̲traṃ ju̍hoti̲ yatra̍yatrai̲vāsya̲ nya̍kta̲ṃ tata̍ - [ ] 8

ṭś 1.5.2.5

e̲vaina̲mava̍ rundhe vīra̲hā vā e̲ṣa de̲vānā̲ṃ m̐yo̎:'gnimu̍dvā̲saya̍te̲ tasya̲ varu̍ṇa e̲varṇa̲yādā̎gnivāru̲ṇa-mekā̍daśakapāla̲manu̲ nirva̍pe̲dyaṃ cai̲va hanti̲ yaścā̎syarṇa̲yāttau bhā̍ga̲dheye̍na prīṇāti̲ nā:':'rti̲-mārccha̍ti̲ yaja̍mānaḥ || 9

(ā-:'pa̍rābhāvāya-puro̲ḍāśa̍me̲te-āhu̍tī̲-tata̲ḥ-ṣaṭtri(gm)̍śacca) (ā2)

ṭś 1.5.3.1

bhūmi̍r bhū̲mnā dyaur va̍ri̲ṇā:'ntari̍kṣaṃ mahi̲tvā |

u̲pasthe̍ te devyadite̲ :'gnima̍nnā̲dama̲nnādyā̲yā :':'da̍dhe ||

ā:'yaṃ gauḥ pṛśñi̍rakramī̲dasa̍nan mā̲tara̲ṃ puna̍ḥ |   
pi̲tara̍ṃ ca pra̲yanth–suva̍ḥ || tri̲(gm)̲śaddhāma̲ vi rā̍jati̲ vāk   
pa̍ta̲gāṃya̍ śiśriye | pratya̍sya vaha̲ dyubhi̍ḥ ||

a̲sya prā̲ṇāda̍pāna̲tya̍ntaśca̍rati roca̲nā |   
vya̍khyan mahi̲ṣaḥ suva̍ḥ || yattvā̎- [ ] 10

ṭś 1.5.3.2

kru̲ddhaḥ pa̍ro̲vapa̍ ma̲nyunā̲ yadava̍rtyā |

su̲kalpa̍magne̲ tattava̲ puna̲stvoddī̍payāmasi ||

yatte̍ ma̲nyupa̍roptasya pṛthi̲vīmanu̍ daddhva̲se |

ā̲di̲tyā viśve̲ tadde̲vā vasa̍vaśca sa̲mābha̍rann ||

mano̲ jyoti̍r juṣatā̲mājya̲ṃ m̐vicchi̍nnaṃ m̐ya̲jña(gm)   
sami̲maṃ da̍dhātu |

bṛha̲spati̍stanutāmi̲maṃ no̲ viśve̍ de̲vā i̲ha mā̍dayantāṃ ||

sa̲pta te̍ agne sa̲midha̍ḥ sa̲pta ji̲hvāḥ sa̲ptar. - [ ] 11

ṭś 1.5.3.3

ṣa̍yaḥ sa̲pta dhāma̍ pri̲yāṇi̍ | sa̲pta hotrā̎ḥ sapta̲dhā   
tvā̍ yajanti sa̲pta yonī̲rā pṛ̍ṇasvā ghṛ̲tena̍ ||

puna̍rū̲rjā ni va̍rtasva̲ puna̍ragna i̲ṣā:':'\*yu̍ṣā |   
puna̍rnaḥ pāhi vi̲śvata̍ḥ ||

sa̲ha ra̲yyā ni va̍rta̲svāgne̲ pinva̍sva̲ dhāra̍yā |

vi̲śvaph–sni̍yā vi̲śvata̲spari̍ ||

leka̲ḥ sale̍kaḥ su̲leka̲ste na̍ ādi̲tyā ājya̍ṃ juṣā̲ṇā vi̍yantu̲ keta̲ḥ sake̍taḥ su̲keta̲ste na̍ ( ) ādi̲tyā ājya̍ṃ juṣā̲ṇā vi̍yantu̲ viva̍svā̲(gm)̲ adi̍ti̲r deva̍jūti̲ste na̍ ādi̲tyā ājya̍ṃ juṣā̲ṇā vi̍yantu || 12

(tvā̲-ji̲hvāḥ sa̲pta-su̲keta̲ste na̲-strayo̍ daśa ca) (ā3)

ṭś 1.5.4.1

bhūmi̍r bhū̲mnā dyaur va̍ri̲ṇetyā̍hā̲-:':'śiṣai̲vaina̲mā dha̍ttesa̲rpā vai jīrya̍nto :'manyanta̲ sa e̲taṃ ka̍sa̲rṇīra̍ḥ kādrave̲yo mantra̍mapaśya̲t tato̲ vai te jī̲rṇāsta̲nūrapā̎ghnata sarparā̲jñiyā̍ ṛ̲gbhir gār.ha̍patya̲mā   
da̍dhāti punarna̲vame̲vaina̍ma̲jara̍ṃ kṛ̲tvā :':'\*dha̲tte:'tho̍ pū̲tame̲va pṛ̍thi̲vīma̲nnādya̲ṃ nopā̍nama̲thsaitaṃ - [ ] 13

ṭś 1.5.4.2

mantra̍mapaśya̲t tato̲ vai tāma̲nnādya̲mupā̍nama̲dyath-sa̍rparā̲jñiyā̍ ṛ̲gbhir gār.ha̍patya-mā̲dadhā̎tya̲nnādya̲syā va̍ruddhyā̲ atho̍ a̲syāme̲vaina̲ṃ prati̍ṣṭhita̲mādha̍tte̲ yattvā̎ kru̲ddhaḥ pa̍ro̲vapetyā̲hāpa̍ hnuta   
e̲vāsmai̲ tat puna̲stvoddī̍payāma̲sītyā̍ha̲ sami̍ndha e̲vaina̲ṃ m̐yatte̍ ma̲nyupa̍ropta̲syetyā̍ha de̲vatā̍bhire̲vai - [ ] 14

ṭś 1.5.4.3

na̲(gm)̲ saṃ bha̍rati̲ vi vā e̲tasya̍ ya̲jñaśchi̍dyate̲ yo̎:'gnimu̍dvā̲saya̍te̲ bṛha̲spati̍vatya̲rcopa̍ tiṣṭhate̲ brahma̲ vai de̲vānā̲ṃ bṛha̲spati̲r brahma̍ṇai̲va ya̲jña(gm) saṃ da̍dhāti̲ vicchi̍nnaṃ m̐ya̲jña(gm) sami̲maṃ

da̍dhā̲tvityā̍ha̲ saṃta̍tyai̲ viśve̍ de̲vā i̲ha mā̍dayantā̲mityā̍ha sa̲ntatyai̲va ya̲jñaṃ de̲vebhyo:'nu̍ diśati sa̲pta te̍ agne sa̲midha̍ḥ   
sa̲pta ji̲hvā - [ ] 15

ṭś 1.5.4.4

ityā̍ha sa̲ptasa̍pta̲ vai sa̍pta̲dhā:'gneḥ pri̲yāsta̲nuva̲stā e̲vāva̍ rundhe̲ puna̍rū̲rjā sa̲ha ra̲yyetya̲bhita̍ḥ puro̲ḍāśa̲māhu̍tī juhoti̲ yaja̍māname̲vorjā ca̍ ra̲yyā co̍bha̲yata̲ḥ pari̍ gṛhṇātyādi̲tyā vā a̲smāllo̲kāda̲muṃ   
m̐lo̲kamā̍ya̲nte̍:'muṣmi̍n m̐lo̲ke vya̍tṛṣya̲nta i̲maṃ m̐lo̲kaṃ   
puna̍rabhya̲vetyā̲ :'gnimā̲dhāyai̲tān ( ) homā̍najuhavu̲sta ā̎rddhnuva̲nte su̍va̲rgaṃ m̐lo̲kamā̍ya̲n̲ yaḥ pa̍rā̲cīna̍ṃ punarā̲dheyā̍da̲gnimā̲dadhī̍ta̲ sa e̲tān homā̎ṃ juhuyā̲dyāme̲vā:':'\*di̲tyā ṛddhi̲mārddhnu̍va̲n   
tāme̲varddhno̍ti || 16

(saitaṃ-de̲vatā̍bhire̲va-ji̲hvā-e̲tān-pañca̍vi(gm)śatiśca) (ā4)

ṭś 1.5.5.1

u̲pa̲pra̲yanto̍ addhva̲raṃ mantra̍ṃ m̐vocemā̲gnaye̎ |   
ā̲re a̲sme ca̍ śṛṇva̲te || a̲sya pra̲tnāmanu̲ dyuta(gm)̍ śu̲kraṃ   
du̍duhre̲ ahra̍yaḥ | paya̍ḥ sahasra̲sāmṛṣi̎ṃ ||

a̲gnirmū̲rddhā di̲vaḥ ka̲kutpati̍ḥ pṛthi̲vyā a̲yaṃ |

a̲pā(gm) retā(gm)̍si jinvati || a̲yami̲ha pra̍tha̲mo dhā̍yi   
dhā̲tṛbhi̲r̲. hotā̲ yaji̍ṣṭho addhva̲reṣvīḍya̍ḥ |

yamapna̍vāno̲ bhṛga̍vo viruru̲curvane̍ṣu ci̲traṃ m̐vi̲bhuva̍ṃ   
m̐vi̲śevi̍śe || u̲bhā vā̍mindrāgnī āhu̲vaddhyā̍ - [ ] 17

ṭś 1.5.5.2

u̲bhā rādha̍saḥ sa̲ha mā̍da̲yaddhyai̎ |

u̲bhā dā̲tārā̍vi̲ṣā(gm) ra̍yī̲ṇāmu̲bhā vāja̍sya sā̲taye̍ huve vāṃ ||

a̲yaṃ te̲ yoni̍r. ṛ̲tviyo̲ yato̍ jā̲to aro̍cathāḥ |

taṃ jā̲nanna̍gna̲ ā ro̲hāthā̍ no varddhayā ra̲yiṃ ||

agna̲ āyū(gm)̍ṣi pavasa̲ ā su̲vorja̲miṣa̍ṃ ca naḥ |

ā̲re bā̍dhasva du̲cchunā̎ṃ ||

agne̲ pava̍sva̲ svapā̍ a̲sme varca̍ḥ su̲vīrya̎ṃ |

dadha̲tpoṣa(gm)̍ ra̲yiṃ - [ ] 18

ṭś 1.5.5.3

mayi̍ || agne̍ pāvaka ro̲ciṣā̍ ma̲ndrayā̍ deva ji̲hvayā̎ |

ā de̲vān va̍kṣi̲ yakṣi̍ ca || sa na̍ḥ pāvaka dīdi̲vo:'gne̍ de̲vā(gm)  
 i̲hā :':'\*va̍ha | upa̍ ya̲jña(gm) ha̲viśca̍ naḥ ||

a̲gniḥ śuci̍vratatama̲ḥ śuci̲rvipra̲ḥ śuci̍ḥ ka̲viḥ |

śucī̍ rocata̲ āhu̍taḥ || uda̍gne̲ śuca̍ya̲stava̍ śu̲krā   
bhrāja̍nta īrate | tava̲ jyotī(gg)̍ṣya̲rcaya̍ḥ ||

ā̲yu̲rdā a̍gne̲:'syāyu̍rme- [ ] 19

ṭś 1.5.5.4

dehi varco̲dā a̍gne:'si̲ varco̍ me dehi tanū̲pā a̍gne:'si ta̲nuva̍ṃ me pā̲hyagne̲ yanme̍ ta̲nuvā̍ ū̲naṃ tanma̲ ā pṛ̍ṇa̲ citrā̍vaso sva̲sti te̍ pā̲rama̍śī̲yen dhā̍nāstvā śa̲ta(gm) himā̎ dyu̲manta̲ḥ sami̍dhīmahi̲ vaya̍svanto vaya̲skṛta̲ṃ m̐yaśa̍svanto yaśa̲skṛta(gm)̍ su̲vīrā̍so̲ adā̎bhyaṃ | agne̍ sapatna̲daṃbha̍na̲ṃ m̐var.ṣi̍ṣṭhe̲ adhi̲ nāke̎ ||

saṃ tvama̍gne̲ sūrya̍sya̲ varca̍sā ( ) :'gathā̲ḥ samṛṣī̍ṇā(gg)   
stu̲tena̲ saṃ pri̲yeṇa̲ dhāmnā̎ | tvama̍gne̲ sūrya̍varcā asi̲ saṃ   
māmāyu̍ṣā̲ varca̍sā pra̲jayā̍ sṛja || 20

(ā̲hu̲vaddhyai̲-poṣa(gm)̍ ra̲yiṃ-me̲-varca̍sā-sa̲pta da̍śa ca) (ā5)

ṭś 1.5.6.1

saṃ pa̍śyāmi pra̲jā a̲hamiḍa̍prajaso māna̲vīḥ |   
sarvā̍ bhavantu no gṛ̲he ||

abhaṃ̲ḥ sthāmbho̍ vo bhakṣīya̲ maha̍ḥ stha̲ maho̍ vo bhakṣīya̲ saha̍ḥ stha̲ saho̍ vo bhakṣī̲yorja̲ḥ sthorja̍ṃ m̐vo bhakṣīya̲ reva̍tī̲   
rama̍ddhvama̲smin m̐lo̲ke̎:'smin go̲ṣṭhe̎:'smin kṣaye̲:'smin.   
yonā̍vi̲haiva ste̲to mā:'pa̍ gāta ba̲hvīrme̍ bhūyāsta - [ ] 21

ṭś 1.5.6.2

sa(gm)hi̲tā:'si̍ viśvarū̲pīrā mo̲rjā vi̲śā :':'\*gau̍pa̲tyenā :':'\*rā̲yaspoṣe̍ṇa sahasrapo̲ṣaṃ m̐va̍ḥ puṣyāsa̲ṃ mayi̍ vo̲ rāya̍ḥ śrayantāṃ ||

upa̍ tvā:'gne di̲vedi̍ve̲ doṣā̍vastarddhi̲yā va̲yaṃ |   
namo̲ bhara̍nta̲ ema̍si || rāja̍ntamaddhva̲rāṇā̎ṃ go̲pāmṛ̲tasya̲ dīdi̍viṃ | varddha̍māna̲(gg)̲ sve dame̎ || sa na̍ḥ pi̲teva̍ sū̲nave:'gne̍ sūpāya̲no bha̍va | saca̍svā naḥ sva̲staye̎ || agne̲ - [ ] 22

ṭś 1.5.6.3

tvaṃ no̲ anta̍maḥ | u̲ta trā̲tā śi̲vo bha̍va varū̲tthya̍ḥ ||   
taṃ tvā̍ śociṣṭha dīdivaḥ | su̲mnāya̍ nū̲namī̍mahe̲ sakhi̍bhyaḥ ||

vasu̍ra̲gni rvasu̍śravāḥ | acchā̍ nakṣi dyu̲matta̍mo ra̲yiṃ dā̎ḥ ||

ū̲rjā va̍ḥ paśyāmyū̲rjā mā̍ paśyata rā̲yaspoṣe̍ṇa vaḥ paśyāmi rā̲yaspoṣe̍ṇa mā paśya̲teḍā̎ḥ stha madhu̲kṛta̍ḥ syo̲nā mā :'

:'vi̍śa̲terā̲ mada̍ḥ | sa̲ha̲sra̲po̲ṣaṃ m̐va̍ḥ puṣyāsa̲ṃ - [ ] 23

ṭś 1.5.6.4

mayi̍ vo̲ rāya̍ḥ śrayantāṃ ||

tathsa̍vi̲turvare̎ṇya̲ṃ bhargo̍ de̲vasya̍ dhīmahi |   
dhiyo̲ yona̍ḥ praco̲dayā̎t || so̲māna̲(gg)̲ svara̍ṇaṃ kṛṇu̲hi   
bra̍hmaṇaspate | ka̲kṣīva̍nta̲ṃ m̐ya au̍śi̲jaṃ ||

ka̲dā ca̲na sta̲rīra̍si̲ nendra̍ saścasi dā̲śuṣe̎ |

upo̲pennu ma̍ghava̲nbhūya̲ innu te̲ dāna̍ṃ de̲vasya̍ pṛcyate ||

pari̍ tvā:'gne̲ pura̍ṃ m̐va̲yaṃ m̐vipra(gm)̍ sahasya dhīmahi |

dhṛ̲ṣadva̍rṇaṃ ( ) di̲vedi̍ve bhe̲ttāra̍ṃ bhaṅgu̲rāva̍taḥ ||

agne̍ gṛhapate sugṛhapa̲tira̲haṃ tvayā̍ gṛ̲hapa̍tinā bhūyāsa(gm) sugṛhapa̲tirmayā̲ tvaṃ gṛ̲hapa̍tinā bhūyāḥ śa̲ta(gm) himā̲stāmā̲śiṣa̲mā śā̍se̲ tanta̍ve̲ jyoti̍ṣmatī̲ṃ tāmā̲śiṣa̲mā śā̍se̲ :'muṣmai̲ jyoti̍ṣmatīṃ || 24

(bhū̲yā̲sta̲-sva̲staye:'gne̍-puṣyāsaṃ-dhṛ̲ṣadva̍rṇa̲-mekā̲nna tri̲(gm)̲śacca̍) (ā6)

ṭś 1.5.7.1

aya̍jño̲ vā e̲ṣa yo̍:'sā̲mopa̍pra̲yanto̍ addhva̲ramityā̍ha̲ stoma̍me̲vāsmai̍ yuna̲ktyupetyā̍ha pra̲jā vai pa̲śava̲ upe̲maṃ m̐lo̲kaṃ pra̲jāme̲va   
pa̲śūni̲maṃ m̐lo̲kamupai̎tya̲sya pra̲tnāmanu̲ dyuta̲mityā̍ha suva̲rgo   
vai lo̲kaḥ pra̲tnaḥ su̍va̲rgame̲va lo̲ka(gm) sa̲māro̍hatya̲gnirmū̲rddhā di̲vaḥ ka̲kudityā̍ha mū̲rddhāna̍- [ ] 25

ṭś 1.5.7.2

me̲vaina(gm)̍ samā̲nānā̎ṃ karo̲tyatho̍ devalo̲kāde̲va ma̍nuṣyalo̲ke prati̍ tiṣṭhatya̲yami̲ha pra̍tha̲mo dhā̍yi dhā̲tṛbhi̲rityā̍ha̲ mukhya̍-  
me̲vaina̍ṃ karotyu̲bhāvā̍mindrāgnī āhu̲vaddhyā̲ ityā̲haujo̲ bala̍me̲vāva̍ rundhe̲ :'yaṃ te̲ yoni̍r ṛ̲tviya̲ ityā̍ha pa̲śavo̲ vai ra̲yiḥ pa̲śūne̲vāva̍ rundhe ṣa̲ḍbhirupa̍tiṣṭhate̲ ṣaḍvā - [ ] 26

ṭś 1.5.7.3

ṛ̲tava̍ ṛ̲tuṣve̲va prati̍ tiṣṭhati ṣa̲ḍbhirutta̍rābhi̲rupa̍ tiṣṭhate̲ dvāda̍śa̲ saṃpa̍dyante̲ dvāda̍śa̲ māsā̎ḥ saṃm̐vathsa̲raḥ sa̍mm̐vathsa̲ra e̲va prati̍ tiṣṭhati̲ yathā̲ vai puru̲ṣo:'śvo̲ gaurjīrya̍tye̲vama̲gnirāhi̍to jīryati samm̐vathsa̲rasya̍ pa̲rastā̍dāgnipāvamā̲nībhi̲rupa̍ tiṣṭhate punarna̲vame̲vaina̍ma̲jara̍ṃ karo̲tyatho̍ pu̲nātye̲vopa̍ tiṣṭhate̲ yoga̍

e̲vāsyai̲ṣa upa̍ tiṣṭhate̲ - [ ] 27

ṭś 1.5.7.4

dama̍ e̲vāsyai̲ṣa upa̍ tiṣṭhate yā̲cñaivāsyai̲ṣopa̍ tiṣṭhate̲ yathā̲ pāpī̍yā̲ñchreya̍sa ā̲hṛtya̍ nama̲syati̍ tā̲dṛge̲va tadā̍ yu̲rdā a̍gne̲:'syāyu̍r me de̲hītyā̍hā\*:':'yu̲rdā hye̍ṣa va̍rco̲dā a̍gne:'si̲ varco̍ me de̲hītyā̍ha varco̲dā hye̍ṣa ta̍nū̲pā a̍gne:'si ta̲nuva̍ṃ me pā̲hītyā̍ha - [ ] 28

ṭś 1.5.7.5

tanū̲pā hye̍ṣo:'gne̲ yanme̍ ta̲nuvā̍ ū̲naṃ tanma̲ ā pṛ̲ṇetyā̍ha̲ yanme̎   
pra̲jāyai̍ paśū̲nāmū̲naṃ tanma̲ ā pū̍ra̲yeti̲ vāvaitadā̍ha̲citrā̍vaso sva̲sti te̍ pā̲rama̍śī̲yetyā̍ha̲ rātri̲rvai ci̲trāva̍su̲ravyu̍ṣ–ṭyai̲ vā e̲tasyai̍ pu̲rā brā̎hma̲ṇā a̍bhaiṣu̲rvyu̍ṣṭime̲vāva̍ rundha̲ indhā̍nāstvā śa̲ta(gm) - [ ] 29

ṭś 1.5.7.6

himā̲ ityā̍ha śa̲tāyu̲ḥ puru̍ṣaḥ śa̲tendri̍ya̲ āyu̍ṣye̲vendri̲ye prati̍ tiṣṭhatye̲ṣā vai sū̲rmī karṇa̍kāvatye̲tayā̍ ha sma̲ vai de̲vā asu̍rāṇā(gm)   
śatata̲r̲.hā(gg) stṛ(gm)̍ hanti̲ yade̲tayā̍ sa̲midha̍mā̲dadhā̍ti̲   
vajra̍me̲vaitaccha̍ta̲ghnīṃ m̐yaja̍māno̲ bhrātṛ̍vyāya̲ pra ha̍rati̲   
stṛtyā̲ acha̍baṃṭkāra̲(gm)̲ saṃ tvama̍gne̲ sūrya̍sya̲ varca̍sā:'gathā̲ ityā̍hai̲tattvamasī̲dama̲haṃ ( ) bhū̍yāsa̲miti̲ vāvaitadā̍ha̲ tvama̍gne̲ sūrya̍varcā a̲sītyā̍hā̲:':'śiṣa̍me̲vaitāmā śā̎ste || 30

(mū̲rddhāna̲(gm)̲-ṣaḍvā-e̲ṣa upa̍ tiṣṭhate-pā̲hītyā̍ha-śa̲ta-ma̲ha(gm) ṣoḍa̍śa ca) (ā7)

ṭś 1.5.8.1

saṃ pa̍śyāmi pra̲jā a̲hamityā̍ha̲ yāva̍nta e̲va grā̲myāḥ pa̲śava̲stāne̲vāva̍ ru̲ndhe:'mbha̲ḥ sthāmbho̍ vo bhakṣī̲yetyā̲hāmbho̲ hye̍tā maha̍ḥ stha̲ maho̍ vo bhakṣī̲yetyā̍ha̲ maho̲ hye̍tāḥ saha̍ḥ stha̲ saho̍ vo bhakṣī̲yetyā̍ha̲ saho̲ hye̍tā ūrja̲ḥ sthorja̍ṃ m̐vo bhakṣī̲yetyā̲ - [ ] 31

ṭś 1.5.8.2

horjo̲ hye̍tā reva̍tī̲ rama̍ddhva̲mityā̍ha pa̲śavo̲ vai re̲vatī̎ḥ pa̲śūne̲vātman ra̍mayata i̲haiva ste̲to mā:'pa̍ gā̲tetyā̍ha dhru̲vā e̲vainā̲   
ana̍pagāḥ kuruta iṣṭaka̲cidvā a̲nyo̎:'gniḥ pa̍śu̲cida̲nyaḥ sa(gm)̍hi̲tāsi̍ viśvarū̲pīriti̍ va̲thsama̲bhi mṛ̍śa̲tyupai̲vaina̍ṃ dhatte paśu̲cita̍menaṃ kurute̲ pra - [ ] 32

ṭś 1.5.8.3

vā e̲ṣo̎:'smāllo̲kāccya̍vate̲ ya ā̍hava̲nīya̍mupa̲ tiṣṭha̍te̲ gār.ha̍patya̲mupa̍ tiṣṭhate̲ :'sminne̲va lo̲ke prati̍ tiṣṭha̲tyatho̲ gār.ha̍patyāyai̲va   
ni hnu̍te gāya̲trībhi̲rupa̍ tiṣṭhate̲ tejo̲ vai gā̍ya̲trī teja̍ e̲vātman   
dha̲tte:'tho̲ yade̲taṃ tṛ̲cama̲nvāha̲ saṃta̍tyai̲ gār.ha̍patya̲ṃ m̐vā   
anu̍ dvi̲pādo̍ vī̲rāḥ pra jā̍yante̲ ya e̲vaṃ m̐vi̲dvān dvi̲padā̍bhi̲r   
gār.ha̍patyamupa̲tiṣṭha̍ta̲ - [ ] 33

ṭś 1.5.8.4

ā:'sya̍ vī̲ro jā̍yata ū̲rjā va̍ḥ paśyāmyū̲rjā mā̍ paśya̲te-tyā̍hā̲ :':'śiṣa̍me̲vaitāmā śā̎ste̲ tathsa̍vi̲turvare̎ṇya̲mityā̍ha̲ prasū̎tyai so̲māna̲(gg)̲ svara̍ṇa̲mityā̍ha somapī̲thame̲vāva̍ rundhe kṛṇu̲hi bra̍hmaṇaspata̲ ityā̍ha brahmavarca̲same̲vāva̍ rundheka̲dā ca̲na sta̲rīra̲sītyā̍ha̲ na sta̲rī(gm) rātri̍ṃ m̐vasati̲ - [ ] 34

ṭś 1.5.8.5

ya e̲vaṃ m̐vi̲dvāna̲gnimu̍pa̲tiṣṭha̍te̲ pari̍ tvā:'gne̲ pura̍ṃ m̐va̲yamityā̍ha pari̲dhime̲vaitaṃ pari̍ dadhā̲tyaska̍ndā̲yāgne̍ gṛhapata̲ ityā̍ha   
yathāya̲jure̲vaitaccha̲ta(gm) himā̲ ityā̍ha śa̲taṃ tvā̍ hema̲ntāni̍ndhiṣī̲yeti̲ vā vaitadā̍ha pu̲trasya̲ nāma̍ gṛhṇātyannā̲dame̲vaina̍ṃ karoti̲ tāmā̲śiṣa̲mā śā̍se̲ tanta̍ve̲ jyoti̍ṣmatī̲miti̍ brūyā̲dyasya̍ pu̲tro:'jā̍ta̲ḥ syāt te̍ja̲svye̍vāsya̍ brahmavarca̲sī pu̲tro jā̍yate̲ tāmā̲śiṣa̲mā śā̍se̲ :'muṣmai̲ jyoti̍ṣmatī̲ ( ) miti̍ brūyā̲dyasya̍ pu̲tro jā̲taḥ syāt teja̍ e̲vāsmi̍n brahmavarca̲saṃ da̍dhāti || 35

(ūrja̍ṃ m̐vo bhakṣī̲yeti̲-pra-gār.ha̍patyamupa̲tiṣṭha̍te-vasati̲-jyoti̍ṣmatī̲-mekā̲nna tri̲(gm)̲śacca̍) (ā8)

ṭś 1.5.9.1

a̲gni̲ho̲traṃ ju̍hoti̲ yade̲va kiṃ ca̲ yaja̍mānasya̲ svaṃ tasyai̲va   
tadreta̍ḥ siñcati pra̲jana̍ne pra̲jana̍na̲(gm)̲ hi vā a̲gnirathauṣa̍dhī̲ranta̍-gatā dahati̲ tāstato̲ bhūya̍sī̲ḥ pra jā̍yante̲ yathsā̲yaṃ ju̲hoti̲ reta̍ e̲va tathsi̍ñcati̲ praiva prā̍ta̲stane̍na janayati̲ tadreta̍ḥ si̲ktaṃ na tvaṣṭrā  
:'vi̍kṛta̲ṃ prajā̍yate yāva̲ccho vai reta̍saḥ si̲ktasya̲ - [ ] 36

ṭś 1.5.9.2

tvaṣṭā̍ rū̲pāṇi̍ vika̲roti̍ tāva̲ccho vai tatpra jā̍yata e̲ṣa vai daivya̲-  
stvaṣṭā̲ yo yaja̍te ba̲hvībhi̲rupa̍ tiṣṭhate̲ reta̍sa e̲va si̲ktasya̍ bahu̲śo rū̲pāṇi̲ vi ka̍roti̲ sa praiva jā̍yate̲ śvaḥśvo̲ bhūyā̎n bhavati̲ ya e̲vaṃ

m̐vi̲dvāna̲gnimu̍pa̲tiṣṭha̲te :'ha̍rde̲vānā̲māsī̲d-rātri̲rasu̍rāṇā̲ṃ te:'su̍rā̲ yadde̲vānā̎ṃ m̐vi̲ttaṃ m̐vedya̲māsī̲ttena̍ sa̲ha- [ ] 37

ṭś 1.5.9.3

rātri̲ṃ prā:'\*vi̍śa̲nte de̲vā hī̲nā a̍manyanta̲ te̍:'paśyannāgne̲yī   
rātri̍rāgne̲yāḥ pa̲śava̍ i̲mame̲vāgni(gg) sta̍vāma̲ sa na̍ḥ stu̲taḥ pa̲śūn puna̍rdāsya̲tīti̲ te̎:'gnima̍stuva̲nth–sa e̎bhyaḥ stu̲to rātri̍yā̲   
adhyaha̍ra̲bhi pa̲śūnnirā̎rja̲tte de̲vāḥ pa̲śūn vi̲ttvā kāmā(gm)̍ akurvata̲ ya e̲vaṃ m̐vi̲dvāna̲gnimu̍pa̲tiṣṭha̍te paśu̲mān bha̍va- [ ] 38

ṭś 1.5.9.4

tyādi̲tyo vā a̲smāllo̲kāda̲muṃ m̐lo̲kamai̲thso̍ :'muṃm̐lo̲kaṃ ga̲tvā   
puna̍ri̲maṃ m̐lo̲kama̲bhya̍ddhyāya̲th sa i̲maṃ m̐lo̲kamā̲gatya̍   
mṛ̲tyora̍bibhenmṛ̲tyusa̍ṃm̐yuta iva̲ hya̍yaṃ m̐lo̲kaḥ so̍:'manyate̲-mame̲ vāgni(gg) sta̍vāni̲ sa mā̎ stu̲taḥ su̍va̲rgaṃ m̐lo̲kaṃ

ga̍mayiṣya̲tīti̲ so̎:'gnima̍stau̲th sa e̍na(gg) stu̲taḥ su̍va̲rgaṃ

m̐lo̲kama̍gamaya̲dya - [ ] 39

ṭś 1.5.9.5

e̲vaṃ m̐vi̲dvāna̲gnimu̍pa̲tiṣṭha̍te suva̲rgame̲va lo̲kame̍ti̲ sarva̲māyu̍-retya̲bhi vā e̲ṣo̎:'gnī ā ro̍hati̲ ya e̍nāvupa̲tiṣṭha̍te̲ yathā̲ khalu̲ vai śreyā̍na̲bhyārū̍ḍhaḥ kā̲maya̍te̲ tathā̍ karoti̲ nakta̲mupa̍ tiṣṭhate̲   
na prā̲taḥ sa(gm) hi nakta̍ṃ m̐vra̲tāni̍ sṛ̲jyante̍ sa̲ha śreyā(gg)̍śca̲ pāpī̍yā(gg) ścāsāte̲ jyoti̲rvā a̲gnistamo̲ rātri̲rya - [ ] 40

ṭś 1.5.9.6

nnakta̍mupa̲tiṣṭha̍te̲ jyoti̍ṣai̲va tama̍stara-tyupa̲stheyo̲:'gnī(3)r   
nopa̲stheyā(3) ityā̍hurmanu̲ṣyā̍yennvai yo:'ha̍raharā̲hṛtyā:'thai̍na̲ṃ   
m̐yāca̍ti̲ sa innvai tamupā̎rccha̲tyatha̲ ko de̲vānaha̍raharyāciṣya̲tīti̲ tasmā̲nnopa̲stheyo :'tho̲ khalvā̍hurā̲śiṣe̲ vai kaṃ m̐yaja̍māno   
yajata̲ itye̲ṣā khalu̲ vā - [ ] 41

ṭś 1.5.9.7

āhi̍tāgnerā̲śīr yada̲gnimu̍pa̲tiṣṭha̍te̲ tasmā̍dupa̲sthe ya̍ḥ pra̲jāpa̍tiḥ   
pa̲śūna̍sṛjata̲ te sṛ̲ṣṭā a̍horā̲tre prā:'\*vi̍śa̲n tāñchando̍bhi̲ranva̍vinda̲d- yacchando̍bhirupa̲tiṣṭha̍te̲ svame̲va tadanvi̍cchati̲ na tatra̍ jā̲mya̍stī-tyā̍hu̲ryo :'ha̍raharupa̲ tiṣṭha̍ta̲ iti̲ yo vā a̲gniṃ pra̲tyaṅṅu̍pa̲ tiṣṭha̍te̲ pratye̍namoṣati̲ yaḥ parā̲ṅ viṣva̍ṅ pra̲jayā̍ pa̲śubhi̍ ( ) reti̲ kavā̍tiryaṅṅi̲-vopa̍ tiṣṭheta̲ naina̍ṃ pra̲tyoṣa̍ti̲ na viṣva̍ṅ pra̲jayā̍ pa̲śubhi̍reti || 42

(si̲ktasya̍-sa̲ha-bha̍vati̲-yo-yat-khalu̲ vai-pa̲śubhi̲-strayo̍daśa ca) (ā9)

ṭś 1.5.10.1

mama̲ nāma̍ pratha̲maṃ jā̍tavedaḥ pi̲tā mā̲tā ca̍ dadhatu̲ryadagre̎ |

tattvaṃ bi̍bhṛhi̲ puna̲rā madaito̲stavā̲haṃ nāma̍ bibharāṇyagne ||

mama̲ nāma̲ tava̍ ca jātavedo̲ vāsa̍sī iva vi̲vasā̍nau̲ ye carā̍vaḥ |

āyu̍ṣe̲ tvaṃ jī̲vase̍ va̲yaṃ m̐ya̍thāya̲thaṃ m̐vi pari̍ dadhāvahai̲

puna̲ste || namo̲:'gnaye :'pra̍tividdhāya̲ namo:'nā̍dhṛṣṭāya̲ nama̍ḥ   
sa̲mrāje̎ | aṣā̍ḍho - [ ] 43

ṭś 1.5.10.2

a̲gnirbṛ̲hadva̍yā viśva̲jithsaha̍ntya̲ḥ śreṣṭho̍ gandha̲rvaḥ ||

tvatpi̍tāro agne de̲vāstvā-mā̍hutaya̲stva-dvi̍vācanāḥ |

saṃ māmāyu̍ṣā̲ saṃ gau̍pa̲tyena̲ suhi̍te mā dhāḥ || a̲yama̲gniḥ

śreṣṭha̍tamo̲ :'yaṃ bhaga̍vattamo̲ :'ya(gm) sa̍hasra̲sāta̍maḥ |

a̲smā a̍stu su̲vīrya̎ṃ || mano̲ jyoti̍r juṣatā̲mājyaṃ̲ m̐vicchi̍nnaṃ

m̐ya̲jña(gm) sami̲maṃ da̍dhātu | yā i̲ṣṭā u̲ṣaso̍ ni̲mruca̍śca̲ tāḥ   
saṃ da̍dhāmi ha̲viṣā̍ ghṛ̲tena̍ || paya̍svatī̲roṣa̍dhaya̲ḥ - [ ] 44

ṭś 1.5.10.3

paya̍svadvī̲rudhā̲ṃ paya̍ḥ |

a̲pāṃ paya̍so̲ yatpaya̲stena̲ māmi̍ndra̲ sa(gm) sṛ̍ja ||

agne̎ vratapate vra̲taṃ ca̍riṣyāmi̲ taccha̍keya̲ṃ tanme̍ rāddhyatāṃ ||

a̲gni(gm) hotā̍rami̲ha ta(gm) hu̍ve de̲vān. ya̲jñiyā̍ni̲ha yān.

havā̍mahe || ā ya̍ntu de̲vāḥ su̍mana̲syamā̍nā vi̲yantu̍ de̲vā   
ha̲viṣo̍ me a̲sya || kastvā̍ yunakti̲ sa tvā̍ yunaktu̲ yāni̍ gha̲rme

ka̲pālā̎nyupaci̲nvanti̍- [ ] 45

ṭś 1.5.10.4

ve̲dhasa̍ḥ |

pū̲ṣṇastānyapi̍ vra̲ta i̍ndravā̲yū vi mu̍ñcatāṃ ||

abhi̍nno gha̲rmo jī̲radā̍nu̲ryata̲ ātta̲stada̍ga̲n puna̍ḥ |

i̲ddhmo vedi̍ḥ pari̲dhaya̍śca̲ sarve̍ ya̲jñasyā:':'yu̲ranu̲ saṃ ca̍ranti ||

traya̍stri(gm) śa̲ttanta̍vo̲ ye vi̍tatni̲re ya i̲maṃ m̐ya̲jña(gg) sva̲dhayā̲ dada̍nte̲ teṣā̎ṃ chi̲nnaṃ pratye̲tadda̍dhāmi̲ svāhā̍ gha̲rmo de̲vā(gm) apye̍tu || 46

(aṣā̍ḍha̲-oṣa̍dhaya-upaci̲nvanti̲-pañca̍catvāri(gm)śacca) (ā10)

ṭś 1.5.11.1

vai̲śvā̲na̲ro na̍ ū̲tyā:':' pra yā̍tu parā̲vata̍ḥ | a̲gniru̲kthena̲ vāha̍sā ||

ṛ̲tāvā̍naṃ m̐vaiśvāna̲ramṛ̲tasya̲ jyoti̍ṣa̲spati̎ṃ |   
aja̍sraṃ gha̲rmamī̍mahe ||

vai̲śvā̲na̲rasya̍ da̲(gm)̲sanā̎bhyo bṛ̲hadari̍ṇā̲deka̍ḥ svapa̲sya̍yā ka̲viḥ |

u̲bhā pi̲tarā̍ ma̲haya̍nnajāyatā̲gnir dyāvā̍pṛthi̲vī bhūri̍retasā ||

pṛ̲ṣṭo di̲vi pṛ̲ṣṭo a̲gniḥ pṛ̍thi̲vyāṃ pṛ̲ṣṭo viśvā̲ oṣa̍dhī̲rā vi̍veśa |

vai̲śvā̲na̲raḥ saha̍sā pṛ̲ṣṭo a̲gniḥ sano̲ divā̲ sa - [ ] 47

ṭś 1.5.11.2

ri̲ṣaḥ pā̍tu̲ nakta̎ṃ ||

jā̲to yada̍gne̲ bhuva̍nā̲ vyakhya̍ḥ pa̲śuṃ na go̲pā irya̲ḥ pari̍jmā |

vaiśvā̍nara̲ brahma̍ṇe vinda gā̲tuṃ m̐yū̲yaṃ pā̍ta sva̲stibhi̲ḥ   
sadā̍ naḥ ||

tvama̍gne śo̲ciṣā̲ śośu̍cāna̲ ā roda̍sī apṛṇā̲ jāya̍mānaḥ |

tvaṃ de̲vā(gm) a̲bhiśa̍steramuñco̲ vaiśvā̍nara jātavedo mahi̲tvā ||

a̲smāka̍magne ma̲ghava̍thsu dhāra̲yānā̍mi kṣa̲trama̲jara(gm)̍   
su̲vīrya̎ṃ | va̲yaṃ ja̍yema śa̲tina(gm)̍ saha̲sriṇa̲ṃ m̐vaiśvā̍nara̲ - [ ] 48

ṭś 1.5.11.3

vāja̍magne̲ tavo̲tibhi̍ḥ ||

vai̲śvā̲na̲rasya̍ suma̲tau syā̍ma̲ rājā̲ hika̲ṃ bhuva̍nānāmabhi̲śrīḥ |

i̲to jā̲to viśva̍mi̲daṃ m̐vi ca̍ṣṭe vaiśvāna̲ro ya̍tate̲ sūrye̍ṇa ||

ava̍ te̲ heḍo̍ varuṇa̲ namo̍bhi̲rava̍ ya̲jñebhi̍rīmahe ha̲virbhi̍ḥ |

kṣaya̍nna̲smabhya̍masura praceto̲ rāja̲nnenā(gm)̍si śiśrathaḥ kṛ̲tāni̍ ||

udu̍tta̲maṃ m̐va̍ruṇa̲ pāśa̍ma̲smadavā̍:'dha̲maṃ

m̐vima̍ddhya̲ma(gg) śra̍thāya |

athā̍ va̲yamā̍ditya - [ ] 49

ṭś 1.5.11.4

vra̲te tavā:'nā̍gaso̲ adi̍taye syāma ||

da̲dhi̲krāv–ṇṇo̍ akāriṣaṃ ji̲ṣṇoraśva̍sya vā̲jina̍ḥ ||

su̲ra̲bhino̲ mukhā̍ kara̲t praṇa̲ āyū(gm)̍ṣi tāriṣat ||

ā da̍dhi̲krāḥ śava̍sā̲ pañca̍ kṛ̲ṣṭīḥ sūrya̍ iva̲ jyoti̍ṣā̲:'pasta̍tāna |

sa̲ha̲sra̲sāḥ śa̍ta̲sā vā̲jyarvā̍ pṛ̲ṇaktu̲ maddhvā̲ sami̲mā vacā(gm)̍si ||

a̲gnirmū̲rddhā>1, bhuva̍ḥ>2 |

maru̍to̲ yaddha̍ vo di̲vaḥ su̍mnā̲ yanto̲ havā̍mahe | ā tū na̲ - [ ] 50

ṭś 1.5.11.5

upa̍ gantana ||

yā va̲ḥ śarma̍ śaśamā̲nāya̲ santi̍ tri̲dhātū̍ni dā̲śuṣe̍ yaccha̲tādhi̍ |

a̲smabhya̲ṃ tāni̍ maruto̲ vi ya̍nta ra̲yiṃ no̍ dhatta vṛṣaṇaḥ su̲vīra̎ṃ ||

adi̍tirna uruṣya̲tvadi̍ti̲ḥ śarma̍ yacchatu | adi̍tiḥ pā̲tva(gm) ha̍saḥ ||

ma̲hīmū̲ṣu mā̲tara(gm)̍ suvra̲tānā̍mṛ̲tasya̲ patnī̲mava̍se huvema |

tu̲vi̲kṣa̲trāma̲jara̍ntīmurū̲cī(gm) su̲śarmā̍ṇa̲madi̍ti(gm) su̲praṇī̍tiṃ ||

su̲trāmā̍ṇaṃ pṛthi̲vīṃ dyāma̍ne̲hasa(gm)̍ su̲śarmā̍ṇa̲( )   
madi̍ti(gm) su̲praṇī̍tiṃ |

daivī̲ṃ nāva(gg)̍ svari̲trāmanā̍gasa̲masra̍vantī̲mā ru̍hemā sva̲staye̎ ||

i̲mā(gm) su nāva̲mā:'ru̍ha(gm) śa̲tāri̍trā(gm) śa̲tasphyā̎ṃ |

acchi̍drāṃ pārayi̲ṣṇuṃ || 51

(divā̲ sa-sa̍ha̲sriṇa̲ṃ m̐vaiśvā̍narā:':'-ditya̲- tū no̍-:'ne̲hasa(gm)̍ su̲śarmā̍ṇa̲- mekā̲nna vi(gm)̍śa̲tiśca̍ )(ā11)

praśna korvai vith starting padams of 1 to 11 ānuvākams :-

(de̲vā̲su̲rāḥ-parā̲-bhūmi̲-rbhūmi̍-rupapra̲yanta̲ḥ-saṃ pa̍śyā̲-  
myaya̍jña̲ḥ-saṃ pa̍śyā-myagniho̲traṃ-mama̲ nāma̍-vaiśvāna̲ra-ekā̍daśa) |

korvai vith starting padams of 1, 11, 21 series of pancātis :-

(de̲vā̲su̲rāḥ-kru̲ddhaḥ-saṃ pa̍śyāmi̲-saṃ pa̍śyāmi̲-nakta̲-mupa̍ganta̲-naika̍pañcā̲śat)

First and last padam of fifth praśnam :-

(de̲vā̲su̲rāḥ-pā̍rayi̲ṣṇuṃ)

1.5.1 ānneure for 1.5

==================

1.5.11.4 a̲gnirmū̲rddhā >1

a̲gnirmū̲ddhā di̲vaḥ ka̲kut pati̍ḥ pṛthi̲vyā a̲yaṃ |

a̲pā(gm) retā(gm)̍si jinvati | (ṭś 4-4-4-1)

1.5.11.4 bhuva̍ḥ >2

-------------------------------

bhuvo̍ ya̲jñasya̲ raja̍saśca ne̲tā yatrā̍ ni̲yudbhi̲ḥ saca̍se śi̲vābhi̍ḥ |

di̲vi mū̲rddhāna̍ṃ dadhiṣe suva̲r.ṣā ji̲hvāma̍gne cakṛṣe havya̲vāha̎ṃ |

(ṭś 4-4-4-4)

|| hari̍ḥ oṃ ||

|| kṛṣṇa yajurvedīya taittirīya saṃhitāyāṃ prathamakāṇḍe   
pañcamaḥ praśnaḥ samāptaḥ ||

## 1.6 prathamakāṇḍe ṣaṣṭhaḥ praśnaḥ yājamānakāṇḍaṃ

ṭś 1.6.1.1

saṃ tvā̍ siñcāmi̲ yaju̍ṣā pra̲jāmāyu̲rddhana̍ṃ ca |

bṛha̲spati̍ prasūto̲ yaja̍māna i̲ha mā ri̍ṣat ||

ājya̍masi sa̲tyama̍si sa̲tyasyāddhya̍kṣamasi ha̲vira̍si vaiśvāna̲raṃ   
m̐vai̎śvade̲vamutpū̍ta-śuṣma(gm) sa̲tyaujā̲ḥ saho̍:'si̲ saha̍mānamasi̲ saha̲svārā̍tī̲ḥ saha̍svārātīya̲taḥ saha̍sva̲ pṛta̍nā̲ḥ saha̍sva pṛtanya̲taḥ | sa̲hasra̍vīryamasi̲ tanmā̍ ji̲nvājya̲syājya̍masi sa̲tyasya̍ sa̲tyama̍si

sa̲tyāyu̍ - [ ] 1

ṭś 1.6.1.2

rasi sa̲tyaśu̍ṣmamasi sa̲tyena̍ tvā̲:'bhi ghā̍rayāmi̲ tasya̍ te bhakṣīya pañcā̲nāṃ tvā̲ vātā̍nāṃ m̐ya̲ntrāya̍ dha̲rtrāya̍ gṛhṇāmipañcā̲nāṃ tva̍-rtū̲nāṃ m̐ya̲ntrāya̍ dha̲rtrāya̍ gṛhṇāmipañcā̲nāṃ tvā̍ di̲śāṃ m̐ya̲ntrāya̍ dha̲rtrāya̍ gṛhṇāmi pañcā̲nāṃ tvā̍ pañcaja̲nānā̎ṃ m̐ya̲ntrāya̍ dha̲rtrāya̍ gṛhṇāmica̲rostvā̲ pañca̍bilasya ya̲ntrāya̍ dha̲rtrāya̍ gṛhṇāmi̲brahma̍ṇastvā̲ teja̍se ya̲ntrāya̍ dha̲rtrāya̍ gṛhṇāmi kṣa̲trasya̲ tvauja̍se

ya̲ntrāya̍ - [ ] 2

ṭś 1.6.1.3

dha̲rtrāya̍ gṛhṇāmi vi̲śe tvā̍ ya̲ntrāya̍ dha̲rtrāya̍ gṛhṇāmisu̲vīryā̍ya tvā gṛhṇāmi suprajā̲stvāya̍ tvā gṛhṇāmirā̲yaspoṣā̍ya tvā gṛhṇāmi brahmavarca̲sāya̍ tvā gṛhṇāmi̲bhūra̲smāka(gm)̍ ha̲virde̲vānā̍-mā̲śiṣo̲

yaja̍mānasya de̲vānā̎ṃ tvā de̲vatā̎bhyo gṛhṇāmi̲ kāmā̍ya tvā

gṛhṇāmi || 3

(sa̲tyāyu̲-roja̍se ya̲ntrāya̲-traya̍stri(gm)śacca) (ā1)

ṭś 1.6.2.1

dhru̲vo̍:'si dhru̲vo̍:'ha(gm) sa̍jā̲teṣu̍ bhūyāsa̲ṃ dhīra̲ścettā̍ vasu̲vidu̲gro̎:'syu̲gro̍:'ha(gm) sa̍jā̲teṣu̍ bhūyāsamu̲graścettā̍ vasu̲vida̍bhi̲-  
bhūra̍syabhi̲bhūra̲ha(gm) sa̍jā̲teṣu̍ bhūyāsa-mabhi̲bhūścettā̍

vasu̲vidyu̲najmi̍ tvā̲ brahma̍ṇā̲ daivye̍na ha̲vyāyā̲smai voḍha̲ve jā̍tavedaḥ || indhā̍nāstvā supra̲jasa̍ḥ su̲vīrā̲ jyogjī̍vema bali̲hṛto̍

va̲yaṃ te̎ || yanme̍ agne a̲sya ya̲jñasya̲ riṣyā̲ - [ ] 4

ṭś 1.6.2.2

dyadvā̲ skandā̲-dājya̍syo̲ta vi̍ṣṇo |

tena̍ hanmi sa̲patna̍ṃ durmarā̲yumaina̍ṃ dadhāmi̲ nir.ṛ̍tyā u̲pasthe̎ |

bhūrbhuva̲ssuva̲rucchu̍ṣmo agne̲ yaja̍mānāyaidhi̲ niśu̍ṣmo

abhi̲dāsa̍te | agne̲ deve̎ddha̲ manvi̍ddha̲ mandra̍ji̲hvā-ma̍rtyasya   
te hotarmū̲rddhannā ji̍gharmi rā̲yaspoṣā̍ya suprajā̲stvāya̍ su̲vīryā̍ya̲mano̍:'si prājāpa̲tyaṃ mana̍sā mā bhū̲tenā \*vi̍śa̲ vāga̍syai̲ndrī

sa̍patna̲kṣaya̍ṇī - [ ] 5

ṭś 1.6.2.3

vā̲cā me̎ndri̲yeṇā \*vi̍śa vasa̲ntamṛ̍tū̲nāṃ prī̍ṇāmi̲ sa mā̎ prī̲taḥ   
prī̍ṇātu grī̲ṣmamṛ̍tū̲nāṃ prī̍ṇāmi̲ sa mā̎ prī̲taḥ prī̍ṇātu va̲r̲.ṣā ṛ̍tū̲nāṃ prī̍ṇāmi̲ tā mā̎ prī̲tāḥ prī̍ṇantu śa̲rada̍mṛtū̲nāṃ prī̍ṇāmi̲ sā mā̎ prī̲tā prī̍ṇātu hemanta -śiśi̲rāvṛ̍tū̲nāṃ prī̍ṇāmi̲ tau mā̎ prī̲tau   
prī̍ṇītāma̲gnīṣoma̍yora̲haṃ de̍vaya̲jyayā̲ cakṣu̍ṣmān   
bhūyāsama̲gnera̲haṃ de̍vaya̲jyayā̎:'nnā̲do bhū̍yāsa̲ṃ - [ ] 6

ṭś 1.6.2.4

dabdhi̍ra̲syada̍bdho bhūyāsama̲muṃ da̍bheyama̲gnīṣoma̍yora̲haṃ

de̍vaya̲jyayā̍ vṛtra̲hā bhū̍yāsamindrāgni̲yora̲haṃ de̍vaya̲jyaye̎-ndriyā̲vya̍nnā̲do bhū̍yāsa̲mindra̍syā̲:'haṃ de̍vaya̲jyaye̎ndriyā̲vī bhū̍yāsaṃ mahe̲ndrasyā̲:'haṃ de̍vaya̲jyayā̍ je̲māna̍ṃ mahi̲māna̍ṃ gameyama̲gneḥ svi̍ṣṭa̲kṛto̲:'haṃ de̍vaya̲jyayā:':'yu̍ṣmān. ya̲jñena̍

prati̲ṣṭhāṃ ga̍meyaṃ || 7

(riṣyā̎th-sapatna̲kṣaya̍ṇya-nnā̲do bhū̍yāsa̲(gm)̲-ṣaṭtri(gm)̍śacca) (ā2)

ṭś 1.6.3.1

a̲gnirmā̲ duri̍ṣṭāt pātu savi̲tā:'ghaśa(gm)̍ sā̲dyo me:'nti̍ dū̲re̍:'rātī̲yati̲ tame̲tena̍ jeṣa̲(gm)̲ surū̍pavar.ṣavarṇa̲ ehī̲mān bha̲drān duryā(gm)̍   
a̲bhyehi̲ māmanu̍vratā̲ nyu̍ śī̲r̲.ṣāṇi̍ mṛḍhva̲miḍa̲ ehyadi̍ta̲ ehi̲   
sara̍sva̲tyehi̲ ranti̍rasi̲ rama̍tirasi sū̲narya̍si̲ juṣṭe̲ juṣṭi̍ṃ te:'śī̲yopa̍hūta upaha̲vaṃ- [ ] 8

ṭś 1.6.3.2

te̍:'śīya̲ sā me̍ sa̲tyā:':'śīra̲sya ya̲jñasya̍ bhūyā̲dare̍ḍatā̲ mana̍sā̲   
taccha̍keyaṃ m̐ya̲jño diva(gm)̍ rohatu ya̲jño diva̍ṃ gacchatu̲ yo   
de̍va̲yāna̲ḥ panthā̲stena̍ ya̲jño de̲vā(gm) apye̎tva̲smāsvindra̍ indri̲yaṃ da̍dhātva̲smānrāya̍ u̲ta ya̲jñāḥ sa̍cantāma̲smāsu̍ santvā̲śiṣa̲ḥ sā na̍ḥ pri̲yā su̲pratū̎rtirma̲ghonī̲ juṣṭi̍rasi ju̲ṣasva̍ no̲ juṣṭā̍ no - [ ] 9

ṭś 1.6.3.3

:'si̲ juṣṭi̍ṃ te gameya̲ṃ mano̲ jyoti̍r juṣatā̲mājya̲ṃ m̐vicchi̍nnaṃ   
m̐ya̲jña(gm) sami̲maṃ da̍dhātu | bṛha̲spati̍-stanutāmi̲manno̲ viśve̍   
de̲vā i̲ha mā̍dayantāṃ |

braddhna̲ pinva̍sva̲ dada̍to me̲ mā kṣā̍yi kurva̲to me̲ mopa̍ dasat   
pra̲jāpa̍te-rbhā̲go̎:'syūrja̍svā̲n paya̍svān prāṇāpā̲nau me̍ pāhi samānavyā̲nau me̍ pāhyudānavyā̲nau me̍ pā̲hyakṣi̍to̲:'syakṣi̍tyai tvā̲ ( ) mā me̎ kṣeṣṭhā a̲mutrā̲muṣmi̍n m̐lo̲ke || 10

(u̲pa̲ha̲vaṃ-juṣṭā̍nas-tvā̲ ṣaṭca̍) (ā3)

ṭś 1.6.4.1

ba̲r̲.hiṣo̲:'haṃ de̍vaya̲jyayā̎ pra̲jāvā̎n bhūyāsa̲ṃ narā̲śa(gm)   
sa̍syā̲haṃ de̍vaya̲jyayā̍ paśu̲mān bhū̍yāsama̲gneḥ svi̍ṣṭa̲kṛto̲:'haṃ   
de̍vaya̲jyayā:':'yu̍ṣmān. ya̲jñena̍ prati̲ṣṭhāṃ ga̍meyama̲gnera̲ha-mujji̍ti̲-manūjje̍ṣa̲(gm)̲ soma̍syā̲ha-mujji̍ti̲-manūjje̍ṣama̲gnera̲ha-mujji̍ti̲-manūjje̍ṣama̲gnī-ṣoma̍yora̲ha-mujji̍ti̲-manūjje̍ṣa-mindrāgni̲yora̲ha-  
mujji̍ti̲ manūjje̍ṣa̲-mindra̍syā̲ha - [ ] 11

ṭś 1.6.4.2

mujji̍ti̲manūjje̍ṣaṃ mahe̲ndrasyā̲ha mujji̍ti̲-manūjje̍ṣama̲gneḥ   
svi̍ṣṭa̲kṛto̲:'ha mujji̍ti̲-manūjje̍ṣa̲ṃ m̐vāja̍sya mā prasa̲veno̎dgrā̲bheṇoda̍grabhīt |

athā̍ sa̲patnā̲(gm)̲ indro̍ me nigrā̲bheṇādha̍rā(gm) akaḥ ||

u̲dgrā̲bhaṃ ca̍ nigrā̲bhaṃ ca̲ brahma̍ de̲vā a̍vīvṛdhann |

athā̍ sa̲patnā̍-nindrā̲gnī me̍ viṣū̲cīnā̲n-vya̍syatāṃ ||

emā a̍gmannā̲śiṣo̲ doha̍kāmā̲ indra̍vanto - [ ] 12

ṭś 1.6.4.3

vanāmahe dhukṣī̲mahi̍ pra̲jāmiṣa̎ṃ || rohi̍tena tvā̲:'gnirde̲vatā̎ṃ gamayatu̲ hari̍bhyā̲ṃ tvendro̍ de̲vatā̎ṃ gamaya̲tveta̍śena tvā̲

sūryo̍ de̲vatā̎ṃ gamayatu̲ vi te̍ muñcāmi raśa̲nā vi ra̲śmīn vi   
yoktrā̲ yāni̍ pari̲carta̍nāni dha̲ttāda̲smāsu̲ dravi̍ṇa̲ṃ m̐yacca̍   
bha̲draṃ praṇo̎ brūtād-bhāga̲dhān de̲vatā̍su ||

viṣṇo̎ḥ śa̲mm̐yora̲haṃ de̍vaya̲jyayā̍ ya̲jñena̍ prati̲ṣṭhāṃ ga̍meya̲(gm)̲ soma̍syā̲haṃ de̍vaya̲jyayā̍ - [ ] 13

ṭś 1.6.4.4

su̲retā̲ reto̍ dhiṣīya̲ tvaṣṭu̍ra̲haṃ de̍vaya̲jyayā̍ paśū̲nā(gm) rū̲paṃ   
pu̍ṣeyaṃ de̲vānā̲ṃ patnī̍ra̲gnir gṛ̲hapa̍tir ya̲jñasya̍ mithu̲naṃ   
tayo̍ra̲haṃ de̍vaya̲jyayā̍ mithu̲nena̲ prabhū̍yāsaṃ m̐ve̲do̍:'si̲ vitti̍rasi   
vi̲deya̲ karmā̍:'si ka̲ruṇa̍masi kri̲yāsa(gm)̍ sa̲nira̍si sani̲tā:'si̍   
sa̲neya̍ṃ ghṛ̲tava̍ntaṃ kulā̲yina(gm)̍ rā̲yaspoṣa(gm)̍ saha̲sriṇa̍ṃ   
m̐ve̲do da̍dātu vā̲jina̎ṃ || 14

(indra̍syā̲ha-mindra̍vanta̲ḥ-soma̍syā̲haṃ de̍vaya̲jyayā̲-catu̍ścatvāri(gm)śacca)(ā4)

ṭś 1.6.5.1

ā pyā̍yatāṃ dhru̲vā ghṛ̲tena̍ ya̲jñaṃ m̐ya̍jña̲ṃ prati̍ deva̲yadbhya̍ḥ |

sū̲ryāyā̲ ūdho:'di̍tyā u̲pastha̍ u̲rudhā̍rā pṛthi̲vī ya̲jñe a̲sminn ||

pra̲jāpa̍ter vi̲bhānnāma̍ lo̲kastasmi(gg)̍stvā dadhāmi sa̲ha yaja̍mānena̲ sada̍si̲ sanme̍ bhūyā̲ḥ sarva̍masi̲ sarva̍ṃ me bhūyāḥ pū̲rṇama̍si

pū̲rṇaṃ me̍ bhūyā̲ akṣi̍tamasi̲ mā me̎ kṣeṣṭhā̲ḥ prācyā̎ṃ di̲śi de̲vā ṛ̲tvijo̍

mārjayantā̲ṃ dakṣi̍ṇāyāṃ - [ ] 15

ṭś 1.6.5.2

di̲śi māsā̎ḥ pi̲taro̍ mārjayantāṃ pra̲tīcyā̎ṃ di̲śi gṛ̲hāḥ pa̲śavo̍ mārjayantā̲mudī̎cyāṃ di̲śyāpa̲ oṣa̍dhayo̲ vana̲spata̍yo mārjayantāmū̲rddhvāyā̎ṃ di̲śi ya̲jñaḥ sa̍ṃm̐vathsa̲ro ya̲jñapa̍tir mārjayantā̲ṃ m̐viṣṇo̲ḥ kramo̎:'syabhimāti̲hā gā̍ya̲treṇa̲ chanda̍sā

pṛthi̲vīmanu̲ vi kra̍me̲ nirbha̍kta̲ḥ sa yaṃ dvi̲ṣmo viṣṇo̲ḥ kramo̎:'syabhiśasti̲hā traiṣṭu̍bhena̲ chanda̍sā̲:'ntari̍kṣa̲manu̲ vi kra̍me̲

nirbha̍kta̲ḥ sa yaṃ dvi̲ṣmo viṣṇo̲ḥ kramo̎:'syarātīya̲to ha̲ntā jāga̍tena̲ chanda̍sā̲ diva̲manu̲ vi kra̍me̲ nirbha̍kta̲ḥ sa yaṃ dvi̲ṣmo viṣṇo̲ḥ

kramo̍:'si śatrūya̲to ha̲ntā:':'nu̍ṣṭubhena̲ chanda̍sā̲ diśo:'nu̲ vi kra̍me̲ nirbha̍kta̲ḥ sa yaṃ dvi̲ṣmaḥ || 16

(dakṣi̍ṇāyā - ma̲ntari̍kṣa̲manu̲ vi kra̍me̲ nirbha̍kta̲ḥ sa yaṃ dvi̲ṣmo viṣṇo̲- rekā̲nna tri̲(gm)̲śacca̍) (ā5)

ṭś 1.6.6.1

aga̍nma̲ suva̲ḥ suva̍raganma sa̲dṛṃśa̍ste̲ mā chi̍thsi̲ yatte̲   
tapa̲stasmai̍ te̲ mā:':' vṛ̍kṣi su̲bhūra̍si̲ śreṣṭho̍ raśmī̲nāmā̍yu̲rddhā

a̲syāyu̍rme dhehi varco̲dhā a̍si̲ varco̲ mayi̍ dhehī̲dama̲hama̲muṃ bhrātṛ̍vyamā̲bhyo di̲gbhyo̎:'syai di̲vo̎ :'smāda̲ntari̍kṣāda̲syai pṛ̍thi̲vyā -

a̲smāda̲nnādyā̲n-nirbha̍jāmi̲ nirbha̍kta̲ḥ sa yaṃ dvi̲ṣmaḥ || 17

ṭś 1.6.6.2

saṃ jyoti̍ṣā:'bhūvamai̲ndrī-mā̲vṛta̍ma̲nvāva̍rte̲ sama̲haṃ pra̲jayā̲   
saṃ mayā̎ pra̲jā sama̲ha(gm) rā̲yaspoṣe̍ṇa̲ saṃ mayā̍ rā̲yaspoṣa̲ḥ

sami̍ddho agne me dīdihi same̲ddhā te̍ agne dīdyāsa̲ṃ m̐vasu̍mān.

ya̲jño vasī̍yān bhūyāsa̲magna̲ āyū(gm)̍ṣi pavasa̲ ā su̲vorja̲miṣa̍ṃ

ca naḥ | ā̲re bā̍dhasva du̲cchunā̎ṃ ||

agne̲ pava̍sva̲ svapā̍ a̲sme varca̍ḥ su̲vīrya̎ṃ | 18

ṭś 1.6.6.3

dadha̲tpoṣa(gm)̍ ra̲yiṃ mayi̍ | agne̍ gṛhapate sugṛhapa̲tira̲haṃ   
tvayā̍ gṛ̲hapa̍tinā bhūyāsa(gm) sugṛhapa̲tirmayā̲ tvaṃ gṛ̲hapa̍tinā bhūyāḥ śa̲ta(gm) himā̲stāmā̲śiṣa̲mā śā̍se̲ tanta̍ve̲ jyoti̍ṣmatī̲ṃ   
tāmā̲śiṣa̲mā śā̍se̲:'muṣmai̲ jyoti̍ṣmatī̲ṃ kastvā̍ yunakti̲ sa tvā̲   
vimu̍ñca̲tvagne̎ vratapate vra̲tama̍cāriṣa̲ṃ tada̍śaka̲ṃ tanme̍:'rādhi   
ya̲jño ba̍bhūva̲ sa ā - [ ] 19

ṭś 1.6.6.4

ba̍bhūva̲ sa praja̍jñe̲ sa vā̍vṛdhe |

sa de̲vānā̲madhi̍patir babhūva̲ so a̲smā(gm) adhi̍patīn karotu

va̲ya(gg) syā̍ma̲ pata̍yo rayī̲ṇāṃ || gomā(gm)̍ a̲gne:'vi̍mā(gm)   
a̲śvī ya̲jño nṛ̲vathsa̍khā̲ sada̲mida̍pramṛ̲ṣyaḥ | iḍā̍vā(gm) e̲ṣo   
a̍sura pra̲jāvā̎n dī̲rgho ra̲yiḥ pṛ̍thubu̲ddhnaḥ sa̲bhāvān̍ || 20

(dvi̲ṣmaḥ-su̲vīrya̲(gm)̲-sa ā-pañca̍tri(gm)śacca) (ā6)

ṭś 1.6.7.1

yathā̲ vai sa̍mṛtaso̲mā e̲vaṃ m̐vā e̲te sa̍mṛtaya̲jñā yadda̍r.śapūrṇamā̲sau kasya̲ vā:'ha̍ de̲vā ya̲jñamā̲gaccha̍nti̲ kasya̍ vā̲ na   
ba̍hū̲nāṃ m̐yaja̍mānānā̲ṃ m̐yo vai de̲vatā̲ḥ pūrva̍ḥ parigṛ̲hṇāti̲ sa   
e̍nā̲ḥ śvo bhū̲te ya̍jata e̲tadvai de̲vānā̍mā̲yata̍na̲ṃ   
m̐yadā̍hava̲nīyo̎:'nta̲rā:'gnī pa̍śū̲nāṃ gār.ha̍patyo manu̲ṣyā̍ṇā-manvāhārya̲paca̍naḥ pitṛ̲ṇāma̲gniṃ gṛ̍hṇāti̲ sva e̲vāyata̍ne de̲vatā̲ḥ pari̍ - [ ] 21

ṭś 1.6.7.2

gṛhṇāti̲ tāḥ śvo bhū̲te ya̍jate vra̲tena̲ vai meddhyo̲:'gnir vra̲tapa̍tir brāhma̲ṇo vra̍ta̲bhṛd-vra̲tamu̍pai̲ṣyan brū̍yā̲dagne̎ vratapate vra̲taṃ

ca̍riṣyā̲mītya̲gnirvai de̲vānā̎ṃ m̐vra̲tapa̍ti̲-stasmā̍ e̲va pra̍ti̲procya̍

vra̲tamā la̍bhate ba̲r̲.hiṣā̍ pū̲rṇamā̍se vra̲tamupai̍ti va̲thsaira̍māvā̲syā̍-yāme̲taddhye̍tayo̍-rā̲yata̍namupa̲stīrya̲ḥ pūrva̍ścā̲gnirapa̍ra̲ścetyā̍hur manu̲ṣyā̍ - [ ] 22

ṭś 1.6.7.3

innvā upa̍stīrṇa-mi̲cchanti̲ kimu̍ de̲vā yeṣā̲ṃ navā̍vasāna̲-mupā̎smi̲ñch–vo ya̲kṣyamā̍ṇe de̲vatā̍ vasanti̲ ya e̲vaṃ m̐vi̲dvāna̲gnimu̍pastṛ̲ṇāti̲ yaja̍mānena grā̲myāśca̍ pa̲śavo̍:'va̲ruddhyā̍ āra̲ṇyāścetyā̍hu̲r yadgā̲myānu̍pa̲ vasa̍ti̲ tena̍ grā̲myānava̍ rundhe̲ yadā̍ra̲ṇyasyā̲śñāti̲ tenā̍ra̲ṇyān. yadanā̎śvānupa̲vase̎t pitṛdeva̲tya̍ḥ   
syādāra̲ṇyasyā̎-śñātīndri̲yaṃ - [ ] 23

ṭś 1.6.7.4

m̐vā ā̍ra̲ṇyami̍ndri̲yame̲vā:':'tmaṃ dha̍tte̲ yadanā̎śvānupa̲vase̲t   
kṣodhu̍kaḥ syā̲dyada̍śñī̲yādru̲dro̎:'sya pa̲śūna̲bhi ma̍nyetā̲:'po̎:'śñāti̲ tannevā̍śi̲taṃ nevā:'na̍śita̲ṃ na kṣodhu̍ko̲ bhava̍ti̲ nāsya̍ ru̲draḥ pa̲śūna̲bhi ma̍nyate̲ vajro̲ vai ya̲jñaḥ kṣutkhalu̲ vai ma̍nu̲ṣya̍sya̲ bhrātṛ̍vyo̲ yadanā̎ :'śvānupa̲vasa̍ti̲ vajre̍ṇai̲va sā̲kṣāt ( ) kṣudha̲ṃ bhrātṛ̍vya(gm) hanti || 24

(pari̍-manu̲ṣyā̍-indri̲ya(gm)-sā̲kṣāt-trīṇi̍ ca) (ā7)

ṭś 1.6.8.1

yo vai śra̲ddhāmanā̍rabhya ya̲jñena̲ yaja̍te̲ nāsye̲ṣṭāya̲ śradda̍ dhate̲:'paḥ praṇa̍yati śra̲ddhā vā āpa̍ḥ śra̲ddhāme̲vā:':'rabhya̍ ya̲jñena̍ yajata u̲bhaye̎:'sya devamanu̲ṣyā i̲ṣṭāya̲ śradda̍dhate̲ tadā̍hu̲rati̲ vā e̲tā   
vartra̍ṃ neda̲ntyati̲ vāca̲ṃ mano̲ vāvaitā nāti̍ neda̲ntīti̲ mana̍sā̲   
praṇa̍yatī̲yaṃ m̐vai mano̲ - [ ] 25

ṭś 1.6.8.2

:'nayai̲vainā̲ḥ praṇa̍ya̲tya-ska̍nnahavir bhavati̲ ya e̲vaṃ m̐veda̍ yajñāyu̲dhāni̲ saṃ bha̍rati ya̲jño vai ya̍jñāyu̲dhāni̍ ya̲jñame̲va tathsaṃ bha̍rati̲ yadeka̍meka(gm) sa̲bhaṃre̎t-pitṛdeva̲tyā̍ni syu̲ryath sa̲ha sarvā̍ṇi mānu̲ṣāṇi̲ dvedve̲ saṃbha̍rati yājyānuvā̲kya̍yore̲va rū̲paṃ   
ka̍ro̲tyatho̍ mithu̲name̲vayo vai daśa̍ yajñāyu̲dhāni̲ veda̍ mukha̲to̎:'sya ya̲jñaḥ ka̍lpate̲ sphyaḥ - [ ] 26

ṭś 1.6.8.3

ca̍ ka̲pālā̍ni cāgnihotra̲hava̍ṇī ca̲ śūrpa̍ṃ ca kṛṣṇāji̲naṃ ca̲ śamyā̍   
co̲lūkha̍laṃ ca̲ musa̍laṃ ca dṛ̲ṣaccopa̍lā cai̲tāni̲ vai daśa̍ yajñāyu̲dhāni̲ ya e̲vaṃ m̐veda̍ mukha̲to̎:'sya ya̲jñaḥ ka̍lpate̲ yo vai de̲vebhya̍ḥ   
prati̲procya̍ ya̲jñena̲ yaja̍te ju̲ṣante̎:'sya de̲vā ha̲vya(gm) ha̲vir   
ni̍ru̲pyamā̍ṇama̲bhi ma̍ntrayetā̲:'gni(gm) hotā̍rami̲ha ta(gm)   
hu̍va̲ iti̍- [ ] 27

ṭś 1.6.8.4

de̲vebhya̍ e̲va pra̍ti̲procya̍ ya̲jñena̍ yajate ju̲ṣante̎:'sya de̲vā ha̲vyame̲ṣa vai ya̲jñasya̲ graho̍ gṛhī̲tvaiva ya̲jñena̍ yajate̲ tadu̍di̲tvā vāca̍ṃ   
m̐yacchati ya̲jñasya̲ dhṛtyā̲ atho̲ mana̍sā̲ vai pra̲jāpa̍tir ya̲jñama̍tanuta̲ mana̍sai̲va tadya̲jñaṃ ta̍nute̲ rakṣa̍sā̲-mana̍nvavacārāya̲ yo vai   
ya̲jñaṃ m̐yoga̲ āga̍te yu̲nakti̍ yu̲ṅkte yu̍ñjā̲neṣu̲ kastvā̍ yunakti̲ sa   
tvā̍ yuna̲ktvi ( ) tyā̍ha pra̲jāpa̍ti̲rvai kaḥ pra̲jāpa̍tinai̲vaina̍ṃ m̐yunakti   
yu̲ṅkte yu̍ñjā̲neṣu̍ || 28

(vaima̲naḥ-sphya-iti̍-yuna̲ktve-kā̍daśa ca) (ā8)

ṭś 1.6.9.1

pra̲jāpa̍tir ya̲jñā-na̍sṛjatāgniho̲traṃ cā̎gniṣṭo̲maṃ ca̍ paurṇamā̲sīṃ   
co̲kthya̍ṃ cāmāvā̲syā̎ṃ cātirā̲traṃ ca̲ tānuda̍mimīta̲ yāva̍dagniho̲tra-māsī̲t tāvā̍nagniṣṭo̲mo yāva̍tī paurṇamā̲sī tāvā̍nu̲kthyo̍   
yāva̍tyamāvā̲syā̍ tāvā̍natirā̲tro ya e̲vaṃ m̐vi̲dvāna̍gniho̲traṃ ju̲hoti̲   
yāva̍dagniṣṭo̲meno̍pā̲pnoti̲ tāva̲dupā̎:':'pnoti̲ ya e̲vaṃ m̐vi̲dvān   
pau̎rṇamā̲sīṃ m̐yaja̍te̲ yāva̍du̲kthye̍nopā̲pnoti̲ - [ ] 29

ṭś 1.6.9.2

tāva̲dupā̎:':'pnoti̲ ya e̲vaṃ m̐vi̲dvāna̍māvā̲syā̎ṃ m̐yaja̍te̲ yāva̍datirā̲treṇo̍pā̲pnoti̲ tāva̲dupā̎:':'pnoti parame̲ṣṭhino̲ vā e̲ṣa ya̲jño:'gra̍ āsī̲t tena̲ sa pa̍ra̲māṃ kāṣṭhā̍ma gaccha̲t tena̍ pra̲jāpa̍tiṃ   
ni̲ravā̍sāyaya̲t tena̍ pra̲jāpa̍tiḥ para̲māṃ kāṣṭhā̍magaccha̲t tenendra̍ṃ ni̲ravā̍sāyaya̲t tenendra̍ḥ para̲māṃ kāṣṭhā̍magaccha̲t tenā̲:'gnīṣomau̍ ni̲ravā̍sāyaya̲t tenā̲gnīṣomau̍ para̲māṃ kāṣṭhā̍magacchatā̲ṃ   
m̐ya - [ ] 30

ṭś 1.6.9.3

e̲vaṃ m̐vi̲dvān da̍r.śapūrṇamā̲sau yaja̍te para̲māme̲va kāṣṭhā̎ṃ gacchati̲ yo vai prajā̍tena ya̲jñena̲ yaja̍te̲ prapra̲jayā̍ pa̲śubhi̍r

mithu̲nair jā̍yate̲ dvāda̍śa̲ māsā̎ḥ saṃm̐vathsa̲ro dvāda̍śa dva̲ndvāni̍ dar.śapūrṇamā̲sayo̲stāni̍ sa̲pāṃdyā̲nītyā̍hurva̲thsaṃ   
co̍pāvasṛ̲jatyu̲khāṃ cādhi̍ śraya̲tyava̍ ca̲ hanti̍ dṛ̲ṣadau̍ ca   
sa̲māha̲ntyadhi̍ ca̲ vapa̍te ka̲pālā̍ni̲ copa̍ dadhāti puro̲ḍāśa̍ṃ- [ ] 31

ṭś 1.6.9.4

cā :'dhi̲śraya̲tyājya̍ṃ ca staṃbaya̲juśca̲ hara̍tya̲bhi ca̍ gṛhṇāti̲ vedi̍ṃ ca pari gṛ̲hṇāti̲ patnī̎ṃ ca̲ saṃna̍hyati̲ prokṣa̍ṇīścā :':'sā̲daya̲tyājya̍ṃ   
cai̲tāni̲ vai dvāda̍śa dva̲ndvāni̍ dar.śapūrṇamā̲sayo̲stāni̲ ya e̲va(gm)   
sa̲pāṃdya̲ yaja̍te̲ prajā̍tenai̲va ya̲jñena̍ yajate̲ pra pra̲jayā̍ pa̲śubhi̍r mithu̲nair jā̍yate || 32   
(u̲kthye̍nopā̲pnotya̍-gacchatā̲ṃ m̐yaḥ- pu̍ro̲ḍāśa̍ṃ-  
catvāri̲(gm)̲śacca̍)(ā9)

ṭś 1.6.10.1

dhru̲vo̍:'si dhru̲vo̍:'ha(gm) sa̍jā̲teṣu̍ bhūyāsa̲mityā̍ha dhru̲vāne̲vainā̎n kuruta u̲gro̎:'syu̲gro̍:'ha(gm) sa̍jā̲teṣu̍ bhūyāsa̲mityā̲hā pra̍tivādina   
e̲vainā̎n kurute-:'bhi̲bhūra̍syabhi̲bhūra̲ha(gm) sa̍jā̲teṣu̍ bhūyāsa̲mityā̍ha̲ ya e̲vaina̍ṃ pratyu̲tpipī̍te̲ tamupā̎syate yu̲najmi̍ tvā̲   
brahma̍ṇā̲ daivye̲netyā̍hai̲ṣa vā a̲gneryoga̲stenai̲ - [ ] 33

ṭś 1.6.10.2

vaina̍ṃ m̐yunakti ya̲jñasya̲ vai samṛ̍ddhena de̲vāḥ su̍va̲rgaṃ   
m̐lo̲kamā̍yan. ya̲jñasya̲ vyṛ̍ddhe̲nāsu̍rā̲n parā̍ bhāvaya̲n. yanme̍ agne a̲sya ya̲jñasya̲ riṣyā̲dityā̍ha ya̲jñasyai̲va tathsamṛ̍ddhena̲ yaja̍mānaḥ suva̲rgaṃ m̐lo̲kame̍ti ya̲jñasya̲ vyṛ̍ddhena̲ bhrātṛ̍vyā̲n parā̍ bhāvayatyagniho̲tra-me̲tābhi̲r vyāhṛ̍tībhi̲rupa̍ sādayedyajñamu̲khaṃ   
m̐vā a̍gniho̲traṃ brahmai̲tā vyāhṛ̍tayo yajñamu̲kha e̲va brahma̍ - [ ] 34

ṭś 1.6.10.3

kurute saṃm̐vathsa̲re pa̲ryāga̍ta e̲tābhi̍re̲vopa̍ sādaye̲d-  
brahma̍ṇai̲vobha̲yata̍ḥ saṃm̐vathsa̲raṃ pari̍ gṛhṇāti dar.śapūrṇamā̲sau cā̍turmā̲syān. yā̲labha̍māna e̲tābhi̲rvyāhṛ̍tībhir.   
ha̲vī(gg)ṣyāsā̍dayedyajñamu̲khaṃ m̐vai da̍r.śapūrṇamā̲sau cā̍turmā̲syāni̲ brahmai̲tā vyāhṛ̍tayo yajñamu̲kha e̲va brahma̍ kurute saṃm̐vathsa̲re pa̲ryāga̍ta e̲tābhi̍re̲vāsā̍daye̲d brahma̍ṇai̲vobha̲yata̍ḥ saṃm̐vathsa̲raṃ pari̍gṛhṇāti̲ yadvai ya̲jñasya̲ sāmnā̎ kri̲yate̍   
rā̲ṣṭraṃ - [ ] 35

ṭś 1.6.10.4

m̐ya̲jñasyā̲-\*śīrga̍cchati̲ yadṛ̲cā viśa̍ṃ m̐ya̲jñasyā̲\*śīrga̍ccha̲tyatha̍ brāhma̲ṇo̍:'nā̲śīrke̍ṇa ya̲jñena̍ yajate sāmidhe̲nīra̍nuva̲kṣyanne̲tā vyāhṛ̍tīḥ pu̲rastā̎ddaddhyā̲d brahmai̲va pra̍ti̲pada̍ṃ kurute̲ tathā̎ brāhma̲ṇaḥ sāśī̎rkeṇa ya̲jñena̍ yajate̲ yaṃ kā̲maye̍ta̲ yaja̍māna̲ṃ bhrātṛ̍vyamasya ya̲jñasyā̲\*śīrga̍cche̲diti̲ tasyai̲ tā vyāhṛ̍tīḥ puronuvā̲kyā̍yāṃ daddhyād bhrātṛvyadeva̲tyā̍ vai pu̍ronuvā̲kyā̎ bhrātṛ̍vyame̲vāsya̍ ya̲jñasyā̲ - [ ] 36

ṭś 1.6.10.5

:':'śīrga̍cchati̲ yān kā̲maye̍ta̲ yaja̍mānānth sa̲māva̍tyenān.

ya̲jñasyā̲ :':'śīrga̍cche̲diti̲ teṣā̍me̲tā vyāhṛ̍tīḥ puro:'nuvā̲kyā̍yā arddha̲rca ekā̎ṃ daddhyādyā̲jyā̍yai pu̲rastā̲dekā̎ṃ m̐yā̲jyā̍yā arddha̲rca ekā̲ṃ tathai̍nānth sa̲māva̍tī ya̲jñasyā̲ :':'śīrga̍cchati̲ yathā̲ vai pa̲rjanya̲ḥ suvṛ̍ṣṭa̲ṃ m̐var.ṣa̍tye̲vaṃ m̐ya̲jño yaja̍mānāya var.ṣati̲ sthala̍yoda̲kaṃ pa̍rigṛ̲hṇantyā̲śiṣā̍ ya̲jñaṃ m̐yaja̍māna̲ḥ pari̍gṛhṇāti̲mano̍:'si   
prājāpa̲tyaṃ - [ ] 37

ṭś 1.6.10.6

mana̍sā mā bhū̲tenā :':'vi̲śetyā̍ha̲ mano̲ vai prā̍jāpa̲tyaṃ prā̍jāpa̲tyo   
ya̲jño mana̍ e̲va ya̲jñamā̲tman dha̍tte̲ vāga̍syai̲ndrī sa̍patna̲kṣaya̍ṇī vā̲cā me̎ndri̲yeṇā:':'vi̲śetyā̍hai̲ndrī vai vāgvāca̍-me̲vaindrī-mā̲tman   
dha̍tte || 38

(tenai̲-va brahma̍- rā̲ṣṭra-me̲vāsya̍ ya̲jñasya̍-prājāpa̲tya(gm)-ṣaṭtri(gm)̍śacca) (ā10)

ṭś 1.6.11.1

yo vai sa̍ptada̲śaṃ pra̲jāpa̍tiṃ m̐ya̲jñama̲nvāya̍tta̲ṃ m̐veda̲ prati̍   
ya̲jñena̍ tiṣṭhati̲ na ya̲jñād bhra(gm)̍śata̲ ā śrā̍va̲yeti̲ catu̍rakṣara̲mastu̲ śrauṣa̲ḍiti̲ catu̍rakṣara̲ṃ m̐yajeti̲ dvya̍kṣara̲ṃ m̐ye yajā̍maha̲ iti̲ pañcā̎kṣaraṃ dvyakṣa̲ro va̍ṣaṭkā̲ra e̲ṣa vai sa̍ptada̲śaḥ pra̲jāpa̍tir-  
ya̲jñama̲nvāya̍tto̲ ya e̲vaṃ m̐veda̲ prati̍ ya̲jñena̍ tiṣṭhati̲ na ya̲jñād bhra(gm)̍śate̲ yo vai ya̲jñasya̲ prāya̍ṇaṃ prati̲ṣṭhā- [ ] 39

ṭś 1.6.11.2

mu̲daya̍na̲ṃ m̐veda̲ prati̍ṣṭhite̲nāri̍ṣṭena ya̲jñena̍ sa̲(gg)̲sthāṃ   
ga̍ccha̲tyā śrā̍va̲yāstu̲ śrauṣa̲ḍyaja̲ ye yajā̍mahe vaṣaṭkā̲ra e̲tadvai   
ya̲jñasya̲ prāya̍ṇame̲ṣā pra̍ti̲ṣṭhaitadu̲daya̍na̲ṃ m̐ya e̲vaṃ m̐veda̲   
prati̍ṣṭhite̲nā:'ri̍ṣṭena ya̲jñena̍ sa̲(gg)̲sthāṃ ga̍cchati̲ yo vai sū̲nṛtā̍yai̲ doha̲ṃ m̐veda̍ du̲ha e̲vainā̎ṃ m̐ya̲jño vai sū̲nṛtā :':'śrā̍va̲yetyaivainā̍-mahva̲dastu̲ - [ ] 40

ṭś 1.6.11.3

śrauṣa̲ḍityu̲pāvā̎srā̲gyajetyuda̍naiṣī̲dye yajā̍maha̲ ityupā̍:'sadadvaṣaṭkā̲reṇa̍ dogdhye̲ṣa vai sū̲nṛtā̍yai̲ doho̲ ya e̲vaṃ   
m̐veda̍ du̲ha e̲vainā̎ṃ de̲vā vai sa̲tramā̍sata̲ teṣā̲ṃ diśo̍:'dasya̲nta

e̲tāmā̲rdrāṃ pa̲ṅktima̍paśya̲nnā śrā̍va̲yeti̍ purovā̲ta-ma̍janaya̲nnastu̲ śrauṣa̲ḍitya̲bhra(gm) sama̍plāvaya̲na̲. yajeti̍ vi̲dyuta̍ - [ ] 41

ṭś 1.6.11.4

majanaya̲n̲. ye yajā̍maha̲ iti̲ prāva̍r.ṣayanna̲bhya̍stanayan vaṣaṭkā̲reṇa̲ tato̲ vai tebhyo̲ diśa̲ḥ prāpyā̍yanta̲ ya e̲vaṃ m̐veda̲ prāsmai̲ diśa̍ḥ pyāyante pra̲jāpa̍tiṃ tvo̲ veda̍ pra̲jāpa̍tistvaṃ m̐veda̲ yaṃ pra̲jāpa̍ti̲r- veda̲ sa puṇyo̍ bhavatye̲ṣa vai cha̍nda̲sya̍ḥ pra̲jāpa̍ti̲rā śrā̍va̲yā:'stu̲ śrauṣa̲ḍyaja̲ ye yajā̍mahe vaṣaṭkā̲ro ya e̲vaṃ m̐veda̲ puṇyo̍ bhavati vasa̲nta - [ ] 42

ṭś 1.6.11.5

mṛ̍tū̲nāṃ prī̍ṇā̲mītyā̍ha̲rtavo̲ vai pra̍yā̲jā ṛ̲tūne̲va prī̍ṇāti̲ te̎:'smai prī̲tā

ya̍thāpū̲rvaṃ ka̍lpante̲ kalpa̍nte:'smā ṛ̲tavo̲ ya e̲vaṃ m̐vedā̲gnīṣoma̍yora̲haṃ de̍vaya̲jyayā̲ cakṣu̍ṣmān bhūyāsa̲mityā̍hā̲gnīṣomā̎bhyā̲ṃ

vai ya̲jñaścakṣu̍ṣmā̲n-tābhyā̍me̲va cakṣu̍rā̲tman dha̍tte̲ :'gnera̲haṃ

de̍vaya̲jyayā̎nnā̲do bhū̍yāsa̲mityā̍hā̲gnir vai de̲vānā̍mannā̲daste   
nai̲ vā - [ ] 43

ṭś 1.6.11.6

:'nnādya̍mā̲tman dha̍tte̲ dabdhi̍ra̲syada̍bdho bhūyāsama̲muṃ

da̍bheya̲mityā̍hai̲tayā̲ vai dabdhyā̍ de̲vā asu̍rānadabhnuva̲ntayai̲va bhrātṛ̍vyaṃ dabhnotya̲gnīṣoma̍yora̲haṃ de̍vaya̲jyayā̍ vṛtra̲hā

bhū̍yāsa̲mityā̍hā̲:'gnīṣomā̎bhyā̲ṃ m̐vā indro̍ vṛ̲trama̍ha̲ntābhyā̍me̲va bhrātṛ̍vya(gg) stṛṇuta indrāgni̲yora̲haṃ de̍vaya̲jyaye̎ndriyā̲vya̍nnā̲do bhū̍yāsa̲mityā̍hendriyā̲vye̍vānnā̲do bha̍va̲tīndra̍syā̲ - [ ] 44

ṭś 1.6.11.7

:'haṃ de̍vaya̲jyaye̎ndriyā̲vī bhū̍yāsa̲mityā̍hendriyā̲vye̍va bha̍vati

mahe̲ndrasyā̲:'haṃ de̍vaya̲jyayā̍ je̲māna̍ṃ mahi̲māna̍ṃ

gameya̲mityā̍ha je̲māna̍me̲va ma̍hi̲māna̍ṃ gacchatya̲gneḥ

svi̍ṣṭa̲kṛto̲:'haṃ de̍vaya̲jyayā:':'yu̍ṣmān. ya̲jñena̍ prati̲ṣṭhāṃ

ga̍meya̲mityā̲hāyu̍re̲vātman dha̍tte̲ prati̍ ya̲jñena̍-tiṣṭhati || 45

(pra̲ti̲ṣṭhā-ma̍hva̲dastu̍-vi̲dyuta̍ṃ-m̐vasa̲ntaṃ-tenai̲ve-ndra̍syā̲-ṣṭātri(gm)̍śacca) (ā11)

ṭś 1.6.12.1

indra̍ṃ m̐vo vi̲śvata̲spari̲ havā̍mahe̲ jane̎bhyaḥ |

a̲smāka̍mastu̲ keva̍laḥ || indra̲ṃ naro̍ ne̲madhi̍tā havante̲

yatpāryā̍ yu̲naja̍te̲ dhiya̲stāḥ |

śūro̲ nṛṣā̍tā̲ śava̍saścakā̲na ā goma̍ti vra̲je bha̍jā̲ tvannaḥ̍ ||

i̲ndri̲yāṇi̍ śatakrato̲ yā te̲ jane̍ṣu pa̲ñcasu̍ | indra̲ tāni̍ ta̲ ā vṛ̍ṇe ||

anu̍ te dāyi ma̲ha i̍ndri̲yāya̍ sa̲trā te̲ viśva̲manu̍ vṛtra̲hatye̎ |

anu̍- [ ] 46

ṭś 1.6.12.2

kṣa̲tramanu̲ saho̍ yaja̲trendra̍ de̲vebhi̲ranu̍ te nṛ̲ṣahye̎ ||

āyasmi̎n thsa̲ptavā̍sa̲vā stiṣṭha̍nti svā̲ruho̍ yathā |

ṛṣi̍r.ha dīrgha̲śrutta̍ma̲ indra̍sya gha̲rmo ati̍thiḥ ||

ā̲māsu̍ pa̲kvamaira̍ya̲ ā sūrya(gm)̍ rohayo di̲vi |

gha̲rmaṃ na sāma̍ṃ tapatā suvṛ̲ktibhi̲-rjuṣṭa̲ṃ girva̍ṇase̲ gira̍ḥ ||

indra̲mid gā̲thino̍ bṛ̲hadindra̍ ma̲rkebhi̍ ra̲rkiṇa̍ḥ |

indra̲ṃ m̐vāṇī̍ranūṣata || gāya̍nti tvā gāya̲triṇo - [ ] 47

ṭś 1.6.12.3

:'rca̍ṃ tya̲rka ma̲rkiṇa̍ḥ |

bra̲hmāṇa̍stvā śatakrata̲-vudva̲(gm)̲ śami̍va yemire ||

a̲(gm)̲ho̲muce̲ pra bha̍remā manī̲ṣā mo̍ṣiṣṭha̲-dāv–nna̍ suma̲tiṃ gṛ̍ṇā̲nāḥ | i̲dami̍ndra̲ prati̍ ha̲vyaṃ gṛ̍bhāya sa̲tyāḥ sa̍ntu̲

yaja̍mānasya̲ kāmā̎ḥ ||

vi̲veṣa̲ yanmā̍ dhi̲ṣaṇā̍ ja̲jāna̲ stavai̍ pu̲rā pāryā̲dindra̲ mahna̍ḥ |

a(gm)ha̍so̲ yatra̍ pī̲para̲dyathā̍ no nā̲veva̲ yānta̍ mu̲bhaye̍ havante ||

pra sa̲mrāja̍ṃ pratha̲ma ma̍ddhva̲rāṇā̍ - [ ] 48

ṭś 1.6.12.4

ma(gm) ho̲muca̍ṃ m̐vṛṣa̲bhaṃ m̐ya̲jñiyā̍nāṃ |

a̲pāṃ napā̍tamaśvinā̲ haya̍nta ma̲sminna̍ra indri̲yaṃ dha̍tta̲moja̍ḥ ||

vi na̍ indra̲ mṛdho̍ jahi nī̲ cā ya̍ccha pṛtanya̲taḥ |

a̲dha̲spa̲daṃ tamī̎ṃ kṛdhi̲ yo a̲smā(gm) a̍bhi̲dāsa̍ti ||

indra̍ kṣa̲trama̲bhi vā̲mamojo :'jā̍yathā vṛṣabha car.ṣaṇī̲nāṃ |

apā̍nudo̲ jana̍mamitra̲ yanta̍ mu̲ruṃ de̲vebhyo̍ akṛṇoru lo̲kaṃ ||

mṛ̲go na bhī̲maḥ ku̍ca̲ro gi̍ri̲ṣṭhāḥ pa̍rā̲vata̲ - [ ] 49

ṭś 1.6.12.5

ā ja̍gāmā̲ para̍syāḥ |

sṛ̲ka(gm) sa̲(gm)̲śāya̍ pa̲vimi̍ndra ti̲gmaṃ m̐vi śatrū̎n tāḍhi̲

vimṛdho̍ nudasva || vi śatrū̲n̲. vi mṛdho̍ nuda̲ vivṛ̲trasya̲ hanū̍ ruja |

vi ma̲nyumi̍ndra bhāmi̲to̍ :'mitra̍syā:'bhi̲ dāsa̍taḥ ||

trā̲tāra̲mindra̍ mavi̲tāra̲ mindra̲(gm)̲ have̍ have su̲hava̲(gm)̲

śūra̲mindra̎ṃ | hu̲ve nu śa̲kraṃ pu̍ruhū̲tamindra(gg)̍ sva̲sti no̍

ma̲ghavā̍ dhā̲tvindra̍ḥ || mā te̍ a̲syā(gm) - [ ] 50

ṭś 1.6.12.6

sa̍hasāva̲n pari̍ṣṭā va̲ghāya̍ bhūma harivaḥ parā̲dai |

trāya̍sva no :'vṛ̲kebhi̲-rvarū̍thai̲ stava̍ pri̲yāsa̍ḥ sū̲riṣu̍ syāma ||

ana̍vaste̲ ratha̲maśvā̍ya takṣa̲n-tvaṣṭā̲ vajra̍ṃ puruhūta dyu̲manta̎ṃ |

bra̲hmāṇa̲ indra̍ṃ ma̲haya̍nto a̲rkairava̍rddhaya̲nnaha̍ye̲ hanta̲ vā u̍ ||

vṛṣṇe̲ yat te̲ vṛṣa̍ṇo a̲rkamarcā̲nindra̲ grāvā̍ṇo̲ adi̍tiḥ sa̲joṣā̎ḥ |

a̲na̲śvāso̲ ye pa̲vayo̍:'ra̲thā indre̍ṣitā a̲bhyava̍rttaṃta̲ dasyūn̍ || 51

(vṛ̲tra̲hatye:'nu̍-gāya̲triṇo̎-:'dhva̲rāṇā̎ṃ-parā̲vato̲-:'syā-ma̲ṣṭāca̍tvāri(gm)śacca) (ā12)

praśna korvai vith starting padams of 1 to 12 ānuvākams :-

(saṃtvā̍ siñcāmi-dhru̲vo̎-:'sya̲gnirmā̍-ba̲r.hiṣo̲:'ha-mā pyā̍yatā̲-maga̍nma̲-yathā̲ vai-yo vai śra̲ddhāṃ- pra̲jāpa̍ti̲ryajñān-dhru̲vo̍sītyā̍ha̲-yo

vai sa̍ptada̲śa-mindra̍ṃ m̐vo̲-dvāda̍śa | )

korvai vith starting padams of 1, 11, 21 series of pancātis :-

(saṃtvā̍-ba̲r.hiṣo̲:'haṃ-m̐yathā̲ vā-e̲vaṃ m̐vi̲dvā-ñchrauṣa̍ṭth-sāhasāva̲-nneka̍pañcā̲śat | )

First and ḷast padam of śixth praśnam:-

(saṃtvā̍-siñcāmi̲ dasyūn̍ | )

|| hari̍ḥ oṃ ||

|| kṛṣṇa yajurvedīya taittirīya saṃhitāyāṃ prathamakāṇḍe   
ṣaṣṭhaḥ praśnaḥ samāptaḥ ||

===============================================

## 1.7 prathamakāṇḍe saptamaḥ praśnaḥ - yājamāna-brāhmaṇaṃ

ṭś 1.7.1.1

pā̲ka̲ya̲jñaṃ m̐vā anvāhi̍tāgneḥ pa̲śava̲ upa̍ tiṣṭhanta̲ iḍā̲ khalu̲ vai pā̍kaya̲jñaḥ saiṣā:'nta̲rā pra̍yājānūyā̲jān. yaja̍mānasya lo̲ke:'va̍hitā̲ tāmā̎hri̲yamā̍ṇāma̲bhi ma̍ntrayeta̲ surū̍pavar.ṣavarṇa̲ ehīti̍ pa̲śavo̲   
vā iḍā̍ pa̲śūne̲vopa̍ hvayate ya̲jñaṃ m̐vai de̲vā adu̍hran. ya̲jño  
:'su̍rā(gm) aduha̲t te:'su̍rā ya̲jñadu̍gdhā̲ḥ parā̍:'bhava̲n̲. yo vai   
ya̲jñasya̲ doha̍ṃ m̐vi̲dvān - [ ] 1

ṭś 1.7.1.2

yaja̲te:'pya̲nyaṃ m̐yaja̍mānaṃ duhe̲ sā me̍ sa̲tyā:':'śīra̲sya ya̲jñasya̍ bhūyā̲dityā̍hai̲ṣa vai ya̲jñasya̲ doha̲stenai̲vaina̍ṃ duhe̲ prattā̲ vai gaurdu̍he̲ pratteḍā̲ yaja̍mānāya duha e̲te vā iḍā̍yai̲ stanā̲ iḍopa̍hū̲teti̍ vā̲yurva̲thso yar.hi̲ hoteḍā̍mupa̲hvaye̍ta̲ tar.hi̲ yaja̍māno̲ hotā̍ra̲mīkṣa̍-māṇo vā̲yuṃ mana̍sāddhyāyen - [ ] 2

ṭś 1.7.1.3

mā̲tre va̲thsamu̲pāva̍sṛjati̲ sarve̍ṇa̲ vai ya̲jñena̍ de̲vāḥ su̍va̲rgaṃ   
m̐lo̲kamā̍yan pākaya̲jñena̲ manu̍raśrāmya̲thseḍā̲ manu̍mu̲pāva̍rtata̲ tāṃ de̍vāsu̲rā vya̍hvayanta pra̲tīcī̎ṃ de̲vāḥ parā̍cī̲masu̍rā̲ḥ sā   
de̲vānu̲pāva̍rtata pa̲śavo̲ vai tad de̲vāna̍vṛṇata pa̲śavo:  
'su̍rānajahu̲ryaṃ kā̲maye̍tā pa̲śuḥ syā̲diti̲ parā̍cī̲ṃ tasyeḍā̲mupa̍- hvayetāpa̲śure̲va bha̍vati̲ yaṃ - [ ] 3

ṭś 1.7.1.4

kā̲maye̍ta paśu̲mānth syā̲diti̍ pra̲tīcī̲ṃ tasyeḍā̲mupa̍hvayeta   
paśu̲māne̲va bha̍vati brahmavā̲dino̍ vadanti̲ sa tvā iḍā̲mupa̍ hvayeta̲ ya iḍā̍mupa̲-hūyā̲tmāna̲-miḍā̍yāmupa̲-hvaye̲teti̲ sā na̍ḥ pri̲yā   
su̲pratū̎rti-rma̲ghonītyā̲-heḍā̍me̲vopa̲hūyā̲:':'tmā-na̲miḍā̍yā̲mupa̍hvayate̲ vya̍stamiva̲ vā e̲tadya̲jñasya̲ yadiḍā̍ sā̲mi prā̲śñanti̍ - [ ] 4

ṭś 1.7.1.5

sā̲mi mā̎rjayanta e̲tat prati̲ vā asu̍rāṇāṃ m̐ya̲jño vya̍cchidyata̲   
brahma̍ṇā de̲vāḥ sama̍dadhu̲r bṛha̲spati̍-stanutāmi̲maṃ na̲ ityā̍ha̲ brahma̲ vai de̲vānā̲ṃ bṛha̲spati̲r brahma̍ṇai̲va ya̲jña(gm) saṃ da̍dhāti̲ vicchi̍nnaṃ m̐ya̲jña(gm) sami̲maṃ da̍dhā̲tvityā̍ha̲ saṃta̍tyai̲ viśve̍   
de̲vā i̲ha mā̍dayantā̲mityā̍ha sa̲taṃtyai̲va ya̲jñaṃ de̲vebhyo:'nu̍   
diśati̲ yāṃ m̐vai - [ ] 5

ṭś 1.7.1.6

ya̲jñe dakṣi̍ṇā̲ṃ dadā̍ti̲ tāma̍sya pa̲śavo:'nu̲ saṃ krā̍manti̲ sa e̲ṣa ī̍jā̲no̍:'pa̲śurbhāvu̍ko̲ yaja̍mānena̲ khalu̲ vai tatkā̲rya̍-mityā̍hu̲r yathā̍ deva̲trā da̲ttaṃ ku̍rvī̲tātman pa̲śūn ra̲maye̲teti̲ braddhna̲ pinva̲svetyā̍ha

ya̲jño vai bra̲ddhno ya̲jñame̲va tanma̍haya̲tyatho̍ deva̲traiva da̲ttaṃ ku̍ruta ā̲tman pa̲śūn ra̍mayate̲ dada̍to me̲ ( ) mā kṣā̲yītyā̲hākṣi̍time̲vopai̍ti kurva̲to me̲ mopa̍ dasa̲dityā̍ha bhū̲māna̍me̲vopai̍ti || 6

(vi̲dvān-dhyā̍yed-bhavati̲ yaṃ-prā̲ś–nanti̲-yāṃ m̐vai-ma̲-ekā̲nna

vi(gm)̍śa̲tiśca̍ )(ā1)

ṭś 1.7.2.1

sa(gg)śra̍vā ha sauvarcana̲saḥ tumi̍ñja̲maupo̍diti-muvāca̲   
yathsa̲triṇā̲(gm)̲ hotā:'bhū̲ḥ kāmiḍā̲mupā̎hvathā̲ iti̲ tāmupā̎hva̲ iti̍ hovāca̲ yā prā̲ṇena̍ de̲vān dā̲dhāra̍ vyā̲nena̍ manu̲ṣyā̍napā̲nena̍   
pi̲tṝniti̍ chi̲natti̲ sā na chi̍na̲ttī(3) iti̍ chi̲nattīti̍ hovāca̲ śarī̍ra̲ṃ m̐vā   
a̍syai̲ tadupā̎hvathā̲ iti̍ hovāca̲ gaurvā - [ ] 7

ṭś 1.7.2.2

a̍syai̲ śarī̍ra̲ṃ gāṃ m̐vāva tau tat parya̍vadatā̲ṃ m̐yā ya̲jñe dī̲yate̲   
sā prā̲ṇena̍ de̲vān dā̍dhāra̲ yayā̍ manu̲ṣyā̍ jīva̍nti̲ sā vyā̲nena̍   
manu̲ṣyān̍ yāṃ pi̲tṛbhyo̲ ghnanti̲ sā:'pā̲nena̍ pi̲tṝn. ya e̲vaṃ m̐veda̍ paśu̲mān bha̍va̲tyatha̲ vai tāmupā̎hva̲ iti̍ hovāca̲ yā pra̲jāḥ   
pra̲bhava̍ntī̲ḥ pratyā̲bhava̲tītyanna̲ṃ m̐vā a̍syai̲ tadu - [ ] 8

ṭś 1.7.2.3

pā̎hvathā̲ iti̍ hovā̲cauṣa̍dhayo̲ vā a̍syā̲ anna̲moṣa̍dhayo̲ vai pra̲jāḥ   
pra̲bhava̍ntī̲ḥ pratyā bha̍vanti̲ ya e̲vaṃ m̐vedā̎nnā̲do bha̍va̲tyatha̲ vai tāmupā̎hva̲ iti̍ hovāca̲ yā pra̲jāḥ pa̍rā̲bhava̍ntī-ranugṛ̲hṇāti̲   
pratyā̲bhava̍ntīr gṛ̲hṇātīti̍ prati̲ṣṭhāṃ m̐vā a̍syai̲ tadupā̎hvathā̲ iti̍   
hovāce̲ yaṃ m̐vā a̍syai prati̲ṣṭhe- [ ] 9

ṭś 1.7.2.4

yaṃ m̐vai pra̲jāḥ pa̍rā̲bhava̍ntī̲ranu̍ gṛhṇāti̲ pratyā̲bhava̍ntīr gṛhṇāti̲ ya e̲vaṃ m̐veda̲ pratye̲va ti̍ṣṭha̲tyatha̲ vai tāmupā̎hva̲ iti̍ hovāca̲ yasyai̍   
ni̲krama̍ṇe ghṛ̲taṃ pra̲jāḥ sa̲jīṃva̍ntī̲ḥ piba̲ntīti̍ chi̲natti̲ sā na chi̍na̲ttī(3) iti̲ na chi̍na̲ttīti̍ hovāca̲ pra tu ja̍naya̲tītye̲ṣa vā iḍā̲mupā̎hvathā̲ iti̍ ( ) hovāca̲ vṛṣṭi̲rvā iḍā̲ vṛṣ–ṭyai̲ vai ni̲krama̍ṇe ghṛ̲taṃ pra̲jāḥ sa̲jīṃva̍ntīḥ pibanti̲ ya e̲vaṃ m̐veda̲ praiva jā̍yate:'nnā̲do bha̍vati || 10

(gaurvā-a̍syai̲-tat-pra̍ti̲ṣṭhā-:'hva̍thā̲-iti̍-vi(gm)śa̲tiśca̍) (ā2)

ṭś 1.7.3.1

pa̲rokṣa̲ṃ m̐vā a̲nye de̲vā i̲jyante̎ pra̲tyakṣa̍ma̲nye yadyaja̍te̲ ya e̲va de̲vāḥ pa̲rokṣa̍mi̲jyante̲ tāne̲va tadya̍jati̲yada̍nvāhā̲rya̍-mā̲hara̍tye̲te vai de̲vāḥ pra̲tyakṣa̲ṃ m̐yad brā̎hma̲ṇāstāne̲va tena̍ prīṇā̲tyatho̲   
dakṣi̍ṇai̲vāsyai̲ṣā:'tho̍ ya̲jñasyai̲va chi̲dramapi̍ dadhāti̲ yadvai   
ya̲jñasya̍ krū̲raṃ m̐yadvili̍ṣṭa̲ṃ tada̍nvāhā̲rye̍ṇā̲ - [ ] 11

ṭś 1.7.3.2

:'nvāha̍rati̲ tada̍nvāhā̲rya̍syā-nvāhārya̲tvaṃ de̍vadū̲tā vā e̲te yadṛ̲tvijo̲ yada̍nvāhā̲rya̍-mā̲hara̍ti devadū̲tāne̲va prī̍ṇātipra̲jāpa̍tir de̲vebhyo̍   
ya̲jñān vyādi̍śa̲th sa ri̍ricā̲no̍:'manyata̲ sa e̲tama̍nvāhā̲rya̍-mabha̍kta-mapaśya̲t ta mā̲tmanna̍dhatta̲sa vā e̲ṣa prā̍jāpa̲tyo yada̍nvāhā̲ryo̍ yasyai̲vaṃ m̐vi̲duṣo̎nvāhā̲rya̍ āhri̲yate̍ sā̲kṣāde̲va pra̲jāpa̍timṛddhno̲tya-pa̍rimitoni̲rupyo:'pa̍rimitaḥ pra̲jāpa̍tiḥ pra̲jāpa̍te̲- [ ] 12

ṭś 1.7.3.3

rāptyai̍ de̲vā vai yadya̲jñe:'ku̍rvata̲ tadasu̍rā akurvata̲ te de̲vā e̲taṃ prā̍jāpa̲tya-ma̍nvāhā̲rya̍-mapaśya̲n tama̲nvāha̍ranta̲ tato̍ de̲vā   
abha̍va̲n parāsu̍rā̲ yasyai̲vaṃ m̐vi̲duṣo̎:'nvāhā̲rya̍ āhri̲yate̲   
bhava̍tyā̲tmanā̲ parā̎sya̲ bhrātṛ̍vyo bhavati ya̲jñena̲ vā i̲ṣṭī pa̲kvena̍ pū̲rtī yasyai̲vaṃ m̐vi̲duṣo̎:'nvāhā̲rya̍ āhri̲yate̲ sa tve̍veṣṭā̍pū̲rtī   
pra̲jāpa̍terbhā̲go̍:'sī- [ ] 13

ṭś 1.7.3.4

tyā̍ha pra̲jāpa̍time̲va bhā̍ga̲dheye̍na̲ sama̍rddhaya̲tyūrja̍svā̲n   
paya̍svā̲nityā̲horja̍-me̲vāsmi̲n payo̍ dadhāti prāṇāpā̲nau me̍ pāhi samānavyā̲nau me̍ pā̲hītyā̍hā̲- :':'śiṣa̍me̲vaitāmā śā̲ste :'kṣi̍to̲ :'syakṣi̍tyai tvā̲ mā me̎ kṣeṣṭhā a̲mutrā̲muṣmi̍n m̐lo̲ka ityā̍ha̲ kṣīya̍te̲ vā   
a̲muṣmi̍n m̐lo̲ke :'nna̍mi̲taḥ pra̍dāna̲(gg)̲ hya̍muṣmi̍n m̐lo̲ke ( ) pra̲jā   
u̍pa̲jīva̍nti̲ yade̲va- ma̍bhimṛ̲śatyakṣi̍ti-me̲vaina̍dgamayati̲   
nāsyā̲muṣmi̍n m̐lo̲ke:'nna̍ṃ kṣīyate || 14

(a̲nvā̲hā̲rye̍ṇa-pra̲jāpa̍te-rasi̲-hya̍muṣmi̍n m̐lo̲ke-pañca̍daśa ca) (ā3)

ṭś 1.7.4.1

ba̲r̲.hiṣo̲:'haṃ de̍vaya̲jyayā̎ pra̲jāvā̎n bhūyāsa̲mityā̍ha ba̲r̲.hiṣā̲ vai   
pra̲jāpa̍tiḥ pra̲jā a̍sṛjata̲ tenai̲va pra̲jāḥ sṛ̍jate̲ narā̲śa(gm) sa̍syā̲haṃ   
de̍vaya̲jyayā̍ paśu̲mān bhū̍yāsa̲mityā̍ha̲ narā̲śa(gm)se̍na̲ vai

pra̲jāpa̍tiḥ pa̲śūna̍sṛjata̲ tenai̲va pa̲śūnth sṛ̍jate̲:'gneḥ svi̍ṣṭa̲kṛto̲:'haṃ de̍vaya̲jyayā:':'yu̍ṣmān. ya̲jñena̍ prati̲ṣṭhāṃ ga̍meya̲mityā̲hā:':'yu̍re̲vātman dha̍tte̲ prati̍ ya̲jñena̍ tiṣṭhati dar.śapūrṇamā̲sayo̲r - [ ] 15

ṭś 1.7.4.2

vai de̲vā ujji̍ti̲-manūda̍jayan dar.śapūrṇamā̲sābhyā̲-masu̍rā̲napā̍-nudantā̲gne-ra̲hamujji̍ti̲-manūjje̍ṣa̲-mityā̍ha dar.śapūrṇamā̲sayo̍re̲va de̲vatā̍nā̲ṃ m̐yaja̍māna̲ ujji̍ti̲manūjja̍yati dar.śapūrṇamā̲sābhyā̲ṃ bhrātṛ̍vyā̲napa̍ nudate̲ vāja̍vatībhyā̲ṃ m̐vyū̍ha̲tyanna̲ṃ m̐vai vājo:'nna̍-me̲vāva̍ rundhe̲ dvābhyā̲ṃ prati̍ṣṭhityai̲yo vai ya̲jñasya̲ dvau dohau̍   
vi̲dvān. yaja̍ta ubha̲yata̍ - [ ] 16

ṭś 1.7.4.3

e̲va ya̲jñaṃ du̍he pu̲rastā̎cco̲pari̍ṣṭāccai̲ṣa vā a̲nyo ya̲jñasya̲ doha̲ iḍā̍yāma̲nyo yar.hi̲ hotā̲ yaja̍mānasya̲ nāma̍ gṛhṇī̲yāt tar.hi̍ brūyā̲demā a̍gmannā̲śiṣo̲ doha̍kāmā̲ iti̲ sa(gg)stu̍tā e̲va de̲vatā̍ du̲he:'tho̍ ubha̲yata̍ e̲va ya̲jñaṃ du̍he pu̲rastā̎-cco̲pari̍ṣṭa-cca̲rohi̍tena tvā̲:'gnirde̲vatā̎ṃ gamaya̲tvityā̍hai̲te vai de̍vā̲śvā - [ ] 17

ṭś 1.7.4.4

yaja̍mānaḥ prasta̲ro yade̲taiḥ pra̍sta̲raṃ pra̲hara̍ti devā̲śvaire̲va   
yaja̍māna(gm) suva̲rgaṃ m̐lo̲kaṃ ga̍mayati̲ vi te̍ muñcāmi raśa̲nā   
vi ra̲śmīnityā̍hai̲ṣa vā a̲gnervi̍mo̲kaste-nai̲vaina̲ṃ m̐vimu̍ñcati̲viṣṇo̎ḥ   
śa̲ṃm̐yora̲haṃ de̍vaya̲jyayā̍ ya̲jñena̍ prati̲ṣṭhāṃ ga̍meya̲mityā̍haya̲jño vai viṣṇu̍rya̲jña e̲vānta̲taḥ prati̍tiṣṭhati̲ soma̍syā̲haṃ de̍vaya̲jyayā̍

su̲retā̲ - [ ] 18

ṭś 1.7.4.5

reto̍ dhiṣī̲yetyā̍ha̲ somo̲ vai re̍to̲dhāstenai̲va reta̍ ā̲tman   
dha̍tte̲tvaṣṭu̍ra̲haṃ de̍vaya̲jyayā̍ paśū̲nā(gm) rū̲paṃ   
pu̍ṣeya̲mityā̍ha̲tvaṣṭā̲ vai pa̍śū̲nāṃ mi̍thu̲nānā(gm)̍ rūpa̲kṛttenai̲va   
pa̍śū̲nā(gm)rū̲pamā̲tman dha̍tte de̲vānā̲ṃ patnī̍ra̲gnir gṛ̲hapa̍tir   
ya̲jñasya̍ mithu̲naṃ tayo̍ra̲haṃ de̍vaya̲jyayā̍ mithu̲nena̲ prabhū̍yāsa̲mityā̍hai̲-tasmā̲dvai mi̍thu̲nāt pra̲jāpa̍tir mithu̲nena̲ - [ ] 19

ṭś 1.7.4.6

prājā̍yata̲ tasmā̍de̲va yaja̍māno mithu̲nena̲ prajā̍yateve̲do̍:'si̲ vitti̍rasi   
vi̲deyetyā̍ha ve̲dena̲ vai de̲vā asu̍rāṇāṃ m̐vi̲ttaṃ m̐vedya̍mavindanta̲ tadve̲dasya̍ veda̲tvaṃ m̐yadya̲dbhrātṛ̍vyasyābhi̲ddhyāye̲t tasya̲ nāma̍ gṛhṇīyā̲t tade̲vāsya̲ sarva̍ṃ m̐vṛṅkte ghṛ̲tava̍ntaṃ kulā̲yina(gm)̍ rā̲yaspoṣa(gm)̍ saha̲sriṇa̍ṃ m̐ve̲do da̍dātu vā̲jina̲mityā̍ha̲ prasa̲hasra̍ṃ pa̲śūnā̎pno̲tyā ( ) sya̍ pra̲jāyā̎ṃ m̐vā̲jī jā̍yate̲ ya e̲vaṃ m̐veda̍ || 20

(da̲r.śa̲pū̲rṇa̲māsayo̍-rubha̲yato̍-devā̲śvāḥ-su̲retā̎ḥ-pra̲jāpa̍tirmithu̲nenā̎-:':'pnotya̲-ṣṭau ca̍) (ā4)

ṭś 1.7.5.1

dhru̲vāṃ m̐vai ricya̍mānāṃ m̐ya̲jño:'nu̍ ricyate ya̲jñaṃ m̐yaja̍māno̲ yaja̍mānaṃ pra̲jā dhru̲vāmā̲pyāya̍mānāṃ m̐ya̲jño:'nvā pyā̍yate ya̲jñaṃ m̐yaja̍māno̲ yaja̍mānaṃ pra̲jā āpyā̍yatāṃ dhru̲vā ghṛ̲tenetyā̍ha   
dhru̲vāme̲vā:':'pyā̍yayati̲-tāmā̲pyāya̍mānāṃ m̐ya̲jño:'nvā pyā̍yate   
ya̲jñaṃ m̐yaja̍māno̲ yaja̍mānaṃ pra̲jāḥ pra̲jāpa̍ter vi̲bhānnāma̍   
lo̲kastasmi(gg)̍stvā dadhāmi sa̲ha yaja̍māne̲netyā̍ - [ ] 21

ṭś 1.7.5.2

hā̲yaṃ m̐vai pra̲jāpa̍ter vi̲bhānnāma̍ lo̲kastasmi̍nne̲vaina̍ṃ dadhāti   
sa̲ha yaja̍mānena̲ ricya̍ta iva̲ vā e̲tadyadyaja̍te̲yadya̍jamānabhā̲gaṃ prā̲śñātyā̲tmāna̍me̲va prī̍ṇātye̲tāvā̲na̲. vai ya̲jño yāvān̍ yajamānabhā̲go ya̲jño yaja̍māno̲ yadya̍jamānabhā̲gaṃ prā̲śñāti̍ ya̲jña e̲va ya̲jñaṃ   
prati̍ṣṭhāpayatye̲tadvai sū̲yava̍sa̲(gm)̲ soda̍ka̲ṃ m̐yad   
ba̲r̲.hiścā:':'pa̍ścai̲tad - [ ] 22

ṭś 1.7.5.3

yaja̍mānasyā̲:':'yata̍na̲ṃ m̐yadvedi̲ryat pū̎rṇapā̲trama̍ntarve̲di   
ni̲naya̍ti̲ sva e̲vā:':'ya̍tane sū̲yava̍sa̲(gm)̲ soda̍kaṃ kurute̲ sada̍si̲ sanme̍ bhūyā̲ ityā̲hā:':'po̲ vai ya̲jña āpo̲:'mṛta̍ṃ m̐ya̲jñame̲vāmṛta̍-mā̲tman dha̍tte̲ sarvā̍ṇi̲ vai bhū̲tāni̍ vra̲tamu̍pa̲yanta̲manūpa̍   
yanti̲ prācyā̎ṃ di̲śi de̲vā ṛ̲tvijo̍ mārjayantā̲mityā̍hai̲ṣa vai   
da̍r.śapūrṇamā̲sayo̍ravabhṛ̲tho - [ ] 23

ṭś 1.7.5.4

yānye̲vaina̍ṃ bhū̲tāni̍ vra̲tamu̍pa̲yanta̍-manūpa̲yanti̲ taire̲va sa̲hāva̍bhṛ̲thamavai̍ti̲ viṣṇu̍mukhā̲ vai de̲vāḥ chando̍bhiri̲mān m̐lo̲kā-  
na̍napaja̲yyama̲bhya̍jaya̲na̲. yadvi̍ṣṇukra̲mān krama̍te̲ viṣṇu̍re̲va bhū̲tvā yaja̍māna̲ḥ chando̍bhiri̲mān- m̐lo̲kā-na̍napaja̲yyama̲bhi ja̍yati̲ viṣṇo̲ḥ kramo̎:'syabhimāti̲hetyā̍ha gāya̲trī vai pṛ̍thi̲vī traiṣṭu̍bhama̲ntari̍-kṣa̲ṃ jāga̍tī̲dyaurānu̍ṣṭubhī̲rdiśa̲ḥ chando̍bhire̲vemān-m̐lo̲kān   
ya̍thāpū̲rvama̲bhi ja̍yati || 24

(yaja̍māne̲neti̍-cai̲ tada̍-vabhṛ̲tho-diśa̍ḥ-sa̲pta ca̍) (ā5)

ṭś 1.7.6.1

aga̍nma̲ suva̲ḥ suva̍raga̲nmetyā̍ha suva̲rgame̲va lo̲kame̍tisa̲dṛṃśa̍ste̲ mā chi̍thsi̲ yatte̲ tapa̲stasmai̍ te̲ mā vṛ̲kṣītyā̍hayathāya̲jure̲vaitath   
su̲bhūra̍si̲ śreṣṭho̍ raśmī̲nāmā̍yu̲rddhā a̲syāyu̍rme dhe̲hītyā̍hā̲:':'śiṣa̍me̲vaitāmā śā̎ste̲ pra vā e̲ṣo̎:'smān m̐lo̲kāccya̍vate̲ yo - [ ] 25

ṭś 1.7.6.2

vi̍ṣṇukra̲mān krama̍te suva̲rgāya̲ hi lo̲kāya̍ viṣṇukra̲māḥ kra̲myante̎ brahmavā̲dino̍ vadanti̲ satvai vi̍ṣṇukra̲mān kra̍meta̲ ya i̲mān m̐lo̲kān bhrātṛ̍vyasya sa̲ṃm̐vidya̲ puna̍ri̲maṃ m̐lo̲kaṃ pra̍tyava̲rohe̲ditye̲ṣa   
vā a̲sya lo̲kasya̍ pratyavaro̲ho yadāhe̲dama̲hama̲muṃ bhrātṛ̍vyamā̲bhyo di̲gbhyo̎:'syai di̲va itī̲māne̲va lo̲kān bhrātṛ̍vyasya   
sa̲ṃm̐vidya̲ puna̍ri̲maṃ m̐lo̲kaṃ pra̲tyava̍rohati̲ saṃ - [ ] 26

ṭś 1.7.6.3

jyoti̍ṣā:'bhūva̲mityā̍hā̲sminne̲va lo̲ke prati̍ tiṣṭhatyai̲-ndrīmā̲vṛta̍ma̲-nvāva̍rta̲ ityā̍hā̲sau vā ā̍di̲tya indra̲stasyai̲vā :':'vṛta̲manu̍ pa̲ryāva̍rtate dakṣi̲ṇā pa̲ryāva̍rtate̲ svame̲va vī̲rya̍manu̍ pa̲ryāva̍rtate̲ tasmā̲d   
dakṣi̲ṇo:'rddha̍ ā̲tmano̍ vī̲ryā̍vatta̲ro:'tho̍ ādi̲tyasyai̲vā:':'vṛta̲manu̍   
pa̲ryāva̍rtate̲ sama̲haṃ pra̲jayā̲ saṃ mayā̎ pra̲jetyā̍hā̲:':'śiṣa̍ - [ ] 27

ṭś 1.7.6.4

me̲vaitāmā śā̎ste̲ sami̍ddho agne me dīdihi same̲ddhā te̍ agne   
dīdyāsa̲mityā̍ha yathā ya̲jure̲vaitadvasu̍mān ya̲jño vasī̍yān-  
bhūyāsa̲mityā̍hā̲ :':'śiṣa̍me̲vaitāmā śā̎ste ba̲hu vai gār.ha̍patya̲syānte̍ mi̲śrami̍va caryata āgnipāvamā̲nībhyā̲ṃ gār.ha̍patya̲mupa̍ tiṣṭhate   
pu̲nātye̲vāgniṃ pu̍nī̲ta ā̲tmāna̲ṃ dvābhyā̲ṃ prati̍ṣṭhityā̲ agne̍   
gṛhapata̲ ityā̍ha - [ ] 28

ṭś 1.7.6.5

yathā ya̲jure̲vaitaccha̲ta(gm) himā̲ ityā̍ha śa̲taṃ tvā̍ hema̲ntāni̍ndhiṣī̲yeti̲ vāvaitadā̍ha pu̲trasya̲ nāma̍ gṛhṇātyannā̲dame̲vaina̍ṃ   
karoti̲ tāmā̲śiṣa̲mā śā̍se̲ tanta̍ve̲ jyoti̍ṣmatī̲miti̍ brūyā̲dyasya̍ pu̲tro:'jā̍ta̲ḥ syāt te̍ja̲svye̍vāsya̍ brahmavarca̲sī pu̲tro jā̍yate̲ tāmā̲śiṣa̲mā   
śā̍se̲:'muṣmai̲ jyoti̍ṣmatī̲miti̍ brūyā̲dyasya̍ pu̲tro - [ ] 29

ṭś 1.7.6.6

jā̲taḥ syātteja̍ e̲vāsmi̍n brahmavarca̲saṃ da̍dhāti̲ yo vai ya̲jñaṃ   
pra̲yujya̲ na vi̍mu̲ñcatya̍ pratiṣṭhā̲no vai sa bha̍vati̲ kastvā̍ yunakti̲   
sa tvā̲ vi mu̍ñca̲tvityā̍ha pra̲jāpa̍ti̲rvai kaḥ pra̲jāpa̍tinai̲vaina̍ṃ m̐yu̲nakti̍ pra̲jāpa̍tinā̲ vi mu̍ñcati̲ prati̍ṣṭhityā īśva̲raṃ m̐vai vra̲tamavi̍sṛṣṭaṃ   
pra̲daho:'gne̎ vratapate vra̲tama̍cāriṣa̲mityā̍ha vra̲tame̲va - [ ] 30

ṭś 1.7.6.7

vi sṛ̍jate̲ śāntyā̲ apra̍dāhāya̲ parā̲ṅ̲ vāva ya̲jña e̍ti̲ na ni va̍rtate̲ puna̲ryo vai ya̲jñasya̍ punarāla̲bhaṃ m̐vi̲dvān yaja̍te̲ tama̲bhi niva̍rtate ya̲jño ba̍bhūva̲ sa ā ba̍bhū̲vetyā̍hai̲ṣa vai ya̲jñasya̍ punarāla̲bhaṃstenai̲vaina̲ṃ puna̲rā la̍bha̲te :'na̍varuddhā̲ vā e̲tasya̍ vi̲rāḍya āhi̍tāgni̲ḥ sanna̍sa̲bhaḥ pa̲śava̲ḥ khalu̲ vai ( ) brā̎hma̲ṇasya̍ sa̲bheṣṭvā   
prāṅu̲tkramya̍ brūyā̲dgomā(gm)̍ a̲gne:'vi̍mā(gm) a̲śvī ya̲jña ityava̍   
sa̲bhā(gm) ru̲ndhe pra sa̲hasra̍ṃ pa̲śūnā̎pno̲tyāsya̍ pra̲jāyā̎ṃ   
m̐vā̲jī jā̍yate || 31

(yaḥ-sa-mā̲siṣa̍ṃ-gṛhapata̲-ityā̍hā̲-:'muṣmai̲ jyoti̍ṣmatī̲miti̍ brūyā̲d-yasya̍ pu̲tro-vra̲tame̲va-khalu̲-vai-catu̍rvi(gm)śatiśca) (ā6)

ṭś 1.7.7.1

deva̍ savita̲ḥ pra su̍va ya̲jñaṃ pra su̍va ya̲jñapa̍ti̲ṃ   
bhagā̍ya di̲vyo ga̍ndha̲rvaḥ |

ke̲ta̲pūḥ keta̍ṃ naḥ punātu vā̲caspati̲r vāca̍ma̲dya sva̍dāti naḥ ||

indra̍sya̲ vajro̍:'si̲ vārtra̍ghna̲stvayā̲:'yaṃ m̐vṛ̲traṃ m̐va̍ddhyāt ||

vāja̍sya̲ nu pra̍sa̲ve mā̲tara̍ṃ ma̲hīmadi̍ti̲ṃ nāma̲ vaca̍sā karāmahe |

yasyā̍mi̲daṃ m̐viśva̲ṃ bhuva̍namāvi̲veśa̲ tasyā̎ṃ no de̲vaḥ sa̍vi̲tā dharma̍ sāviṣat || a̲phsva̍ - [ ] 32

ṭś 1.7.7.2

ntara̲mṛta̍ma̲phsu bhe̍ṣa̲jama̲pāmu̲ta praśa̍sti̲ṣvaśvā̍ bhavatha

vājinaḥ ||vā̲yurvā̎ tvā̲ manu̍rvā tvā gandha̲rvāḥ sa̲ptavi(gm)̍śatiḥ |

te agre̲ aśva̍māyuñja̲nte a̍smiñja̲vamāda̍dhuḥ ||

apā̎ṃ napādāśu hema̲na̲. ya ū̲rmiḥ ka̲kudmā̲n pratū̎rtir

vāja̲sāta̍ma̲stenā̲yaṃ m̐vāja(gm)̍ set ||

viṣṇo̲ḥ kramo̍:'si̲ viṣṇo̎ḥ krā̲ntama̍si̲ viṣṇo̲r vikrā̎ntamasya̲ṅkau nya̲ṅkā ( ) va̲bhito̲ ratha̲ṃ m̐yau dhvā̲ntaṃ m̐vā̍tā̲gramanu̍ sa̲caṃra̍ntau dū̲rehe̍ti-rindri̲yāvā̎n pata̲trī te no̲:'gnaya̲ḥ papra̍yaḥ pārayantu || 33

(a̲phsu-nya̲ṅkau-pañca̍daśa ca) (ā7)

ṭś 1.7.8.1

de̲vasyā̲ha(gm) sa̍vi̲tuḥ pra̍sa̲ve bṛha̲spati̍nā vāja̲jitā̲ vāja̍ṃ jeṣaṃ

de̲vasyā̲ha(gm) sa̍vi̲tuḥ pra̍sa̲ve bṛha̲spati̍nā vāja̲jitā̲ var.ṣi̍ṣṭha̲ṃ nāka(gm)̍ ruheya̲mindrā̍ya̲ vāca̍ṃ m̐vada̲tendra̲ṃ vāja̍ṃ jāpaya̲tendro̲ vāja̍majayit ||

aśvā̍jani vājini̲ vāje̍ṣu vājinīva̲tyaśvā̎n thsa̲mathsu̍ vājaya ||

arvā̍si̲ sapti̍rasi vā̲jya̍si̲ vāji̍no̲ vāja̍ṃ dhāvata ma̲rutā̎ṃ prasa̲ve   
ja̍yata̲ viyoja̍nā mimīddhva̲maddhva̍naḥ skabhnīta̲ - [ ] 34

ṭś 1.7.8.2

kāṣṭhā̎ṃ gacchata̲ vāje̍vāje:'vata vājino no̲ dhane̍ṣu viprā

amṛtā ṛtajñāḥ || a̲sya maddhva̍ḥ pibata mā̲daya̍ddhvaṃ tṛ̲ptā

yā̍ta pa̲thibhi̍r deva̲yānai̎ḥ ||

te no̲ arva̍nto havana̲śruto̲ hava̲ṃ m̐viśve̍ śṛṇvantu vā̲jina̍ḥ ||

mi̲tadra̍vaḥ sahasra̲sā me̲dhasā̍tā sani̲ṣyava̍ḥ |

ma̲ho ye ratna(gm)̍ sami̲theṣu̍ jabhri̲re śanno̍ bhavantu

vā̲jino̲ have̍ṣu || de̲vatā̍tā mi̲tadra̍vaḥ sva̲rkāḥ |

ja̲bhaṃya̲nto:'hi̲ṃ m̐vṛka̲(gm)̲ rakṣā(gm)̍si̲

sane̎mya̲smadyu̍yava̲ - [ ] 35

ṭś 1.7.8.3

nnamī̍vāḥ ||

e̲ṣa sya vā̲jī kṣi̍pa̲ṇiṃ tu̍raṇyati grī̲vāyā̎ṃ ba̲ddho a̍pika̲kṣa ā̲sani̍ |

kratu̍ṃ dadhi̲krā anu̍ sa̲taṃvī̎tvat pa̲thāmaṅkā̲(gg)̲

syanvā̲panī̍phaṇat || u̲ta smā̎sya̲ drava̍tasturaṇya̲taḥ pa̲rṇaṃ

na veranu̍ vāti praga̲rddhina̍ḥ | śye̲nasye̍va̲ dhraja̍to aṅka̲saṃ

pari̍ dadhi̲krāv.ṇṇa̍ḥ sa̲horjā tari̍trataḥ ||

ā mā̲ vāja̍sya prasa̲vo ja̍gamyā̲dā dyāvā̍pṛthi̲vī vi̲śvaśa̍bhūṃ |

ā mā̍ gantāṃ pi̲tarā̍ - [ ] 36

ṭś 1.7.8.4

mā̲tarā̲ cā:':' mā̲ somo̍ amṛta̲tvāya̍ gamyāt ||

vāji̍no vājajito̲ vāja(gm)̍ sari̲ṣyanto̲ vāja̍ṃ je̲ṣyanto̲ bṛha̲spate̎r bhā̲gamava̍ jighrata̲ vāji̍no vājajito̲ vāja(gm)̍ sasṛ̲vā(gm)so̲ vāja̍ṃ

jigi̲vā(gm)so̲ bṛha̲spate̎rbhā̲ge ni mṛ̍ḍhvami̲yaṃ m̐va̲ḥ sā sa̲tyā sa̲dhāṃbhū̲dyāmindre̍ṇa sa̲madha̍ddhva̲majī̍jipata vanaspataya̲ indra̲ṃ m̐vāja̲ṃ m̐vimu̍cyaddhvaṃ || 37

(ska̲bhnī̲ta̲-yu̲ya̲va̲n-pi̲tarā̲-dvica̍tvāri(gm)śacca) (ā8)

ṭś 1.7.9.1

kṣa̲trasyolba̍masi kṣa̲trasya̲ yoni̍rasi̲ jāya̲ ehi̲ suvo̲ rohā̍va̲ rohā̍va̲

hi suva̍ra̲haṃ nā̍vu̲bhayo̲ḥ suvo̍ rokṣyāmi̲ vāja̍śca prasa̲vaścā̍pi̲jaśca̲ kratu̍śca̲ suva̍śca mū̲rddhā ca̲ vyaśñi̍yaścā:':'ntyāya̲na ścāntya̍śca bhauva̲naśca̲ bhuva̍na̲ścādhi̍patiśca |

āyu̍rya̲jñena̍ kalpatāṃ prā̲ṇo ya̲jñena̍ kalpatāmapā̲no - [ ] 38

ṭś 1.7.9.2

ya̲jñena̍ kalpatāṃ m̐vyā̲no ya̲jñena̍ kalpatā̲ṃ cakṣu̍rya̲jñena̍ kalpatā̲(gg)̲ śrotra̍ṃ m̐ya̲jñena̍ kalpatā̲ṃ mano̍ ya̲jñena̍ kalpatā̲ṃ

m̐vāgya̲jñena̍kalpatā-mā̲tmā ya̲jñena̍ kalpatāṃ m̐ya̲jño ya̲jñena̍ kalpatā̲(gm)̲ suva̍rde̲vā(gm) a̍ganmā̲mṛtā̍ abhūma pra̲jāpa̍teḥ pra̲jā

a̍bhūma̲sama̲haṃ pra̲jayā̲ saṃ mayā̎ pra̲jā sama̲ha(gm) rā̲yaspoṣe̍ṇa̲ saṃ mayā̍ rā̲yaspoṣo :'nnā̍ya tvā̲ :'nnādyā̍ya tvā̲ vājā̍ya ( ) tvā   
vājaji̲tyāyai̎ tvā̲ :'mṛta̍masi̲ puṣṭi̍rasi pra̲jana̍namasi || 39

(a̲pā̲no-vājā̍ya̲-nava̍ ca) (ā9)

ṭś 1.7.10.1

vāja̍sye̲maṃ pra̍sa̲vaḥ su̍ṣuve̲ agre̲ soma̲(gm)̲

rājā̍na̲moṣa̍dhīṣva̲phsu | tā a̲smabhya̲ṃ madhu̍matīrbhavantu

va̲ya(gm) rā̲ṣṭre jā̎griyāma pu̲rohi̍tāḥ ||

vāja̍sye̲daṃ pra̍sa̲va ā ba̍bhūve̲mā ca̲ viśvā̲ bhuva̍nāni sa̲rvata̍ḥ |

sa vi̲rāja̲ṃ parye̍ti prajā̲nan pra̲jāṃ puṣṭi̍ṃ m̐va̲rddhaya̍māno a̲sme ||

vāja̍sye̲māṃ pra̍sa̲vaḥ śi̍śriye̲ diva̍mi̲mā ca̲ viśvā̲ bhuva̍nāni sa̲mrāṭ |

adi̍thsantaṃ dāpayatu prajā̲nan ra̲yiṃ - [ ] 40

ṭś 1.7.10.2

ca̍ na̲ḥ sarva̍vīrā̲ṃ ni ya̍cchatu ||

agne̲ acchā̍ vade̲ha na̲ḥ prati̍ naḥ su̲manā̍ bhava |

praṇo̍ yaccha bhuvaspate dhana̲dā a̍si na̲stvaṃ ||

praṇo̍ yacchatvarya̲mā prabhaga̲ḥ prabṛha̲spati̍ḥ |

pra de̲vāḥ prota sū̲nṛtā̲ pravāgde̲vī da̍dātu naḥ ||

a̲rya̲maṇa̲m bṛha̲spati̲mindra̲ṃ dānā̍ya codaya |

vāca̲ṃ m̐viṣṇu̲(gm)̲ sara̍svatī(gm)savi̲tāra̍ṃ - [ ] 41

ṭś 1.7.10.3

ca vā̲jina̎ṃ ||

soma̲(gm)̲ rājā̍na̲ṃ m̐varu̍ṇama̲gni-ma̲nvāra̍bhāmahe |

ā̲di̲tyān viṣṇu̲(gm)̲ sūrya̍ṃ bra̲hmāṇa̍ṃ ca̲ bṛha̲spati̎ṃ ||

de̲vasya̍tvā savi̲tuḥ pra̍sa̲ve̎:'śvino̎r bā̲hubhyā̎ṃ pū̲ṣṇo hastā̎bhyā̲(gm)̲ sara̍svatyai vā̲co ya̲ntur ya̲ntreṇā̲gnestvā̲ āmrā̎jyenā̲bhiṣi̍ñcā̲mīndra̍sya̲ bṛha̲spate̎stvā̲ sāmrā̎jyenā̲bhiṣi̍ñcāmi || 42

(ra̲yi(gm)-sa̍vi̲tāra̲(gm)̲-ṣaṭtri(gm)̍śacca) (ā10)

ṭś 1.7.11.1

a̲gnirekā̎kṣareṇa̲ vāca̲muda̍jayada̲śvinau̲ dvya̍kṣareṇa prāṇāpā̲nāvuda̍jayatā̲ṃ m̐viṣṇu̲strya̍kṣareṇa̲ trīn m̐lo̲kānu-da̍jaya̲th soma̲ścatu̍rakṣareṇa̲ catu̍ṣpadaḥ pa̲śūnuda̍jayat pū̲ṣā pañcā̎kṣareṇa   
pa̲ṅktimuda̍jayad dhā̲tā ṣaḍa̍kṣareṇa̲ ṣaḍ-ṛ̲tūnuda̍jayan ma̲ruta̍ḥ   
sa̲ptākṣa̍reṇa sa̲ptapa̍dā̲(gm)̲ śakva̍rī̲muda̍jaya̲n   
bṛha̲spati̍ra̲ṣṭākṣa̍reṇa gāya̲trī muda̍jayan mi̲tro navā̎kṣareṇa   
tri̲vṛta̲(gg)̲ stoma̲muda̍jaya̲d - [ ] 43

ṭś 1.7.11.2

varu̍ṇo̲ daśā̎kṣareṇa vi̲rāja̲-muda̍jaya̲dindra̲ ekā̍daśākṣareṇa   
tri̲ṣṭubha̲-muda̍jaya̲d viśve̍ de̲vā dvāda̍śākṣareṇa̲ jaga̍tī̲muda̍jaya̲n vasa̍va̲strayo̍ daśākṣareṇa trayoda̲śa(gg) stoma̲muda̍jayan   
ru̲drāścatu̍rdaśākṣareṇa caturda̲śa(gg) stoma̲muda̍jayannādi̲tyāḥ pañca̍daśākṣareṇa pañcada̲śa(gg) stoma̲muda̍jaya̲nnadi̍ti̲ḥ   
ṣoḍa̍śākṣareṇa ṣoḍa̲śa(gg) stoma̲muda̍jayat pra̲jāpa̍tiḥ sa̲ptada̍śākṣareṇa saptada̲śa(gg) stoma̲muda̍jayat || 44

(tri̲vṛta̲(gg)̲ stoma̲muda̍jaya̲th-ṣaṭca̍tvāri(gm)śacca) (ā11)

ṭś 1.7.12.1

u̲pa̲yā̲magṛ̍hīto:'si nṛ̲ṣada̍ṃ tvā dru̲ṣada̍ṃ bhuvana̲sada̲mindrā̍ya̲   
juṣṭa̍ṃ gṛhṇāmye̲ṣa te̲ yoni̲rindrā̍ya tvopayā̲magṛ̍hīto:'syaphsu̲ṣada̍ṃ tvā ghṛta̲sada̍ṃ m̐vyoma̲sada̲mindrā̍ya̲ juṣṭa̍ṃ gṛhṇāmye̲ṣa te̲   
yoni̲rindrā̍ya tvopayā̲magṛ̍hīto:'si pṛthivi̲ṣada̍ṃ tvā:'ntarikṣa̲sada̍ṃ

nāka̲sada̲mindrā̍ya̲ juṣṭa̍ṃ gṛhṇāmye̲ṣa te̲ yoni̲rindrā̍ya tvā ||

ye grahā̎ḥ pañcaja̲nīnā̲ yeṣā̎ṃ ti̲sraḥ pa̍rama̲jāḥ |

daivya̲ḥ kośa̲ḥ - [ ] 45

ṭś 1.7.12.2

samu̍bjitaḥ | teṣā̲ṃ m̐viśi̍priyāṇā̲-miṣa̲mūrja̲(gm)̲ sama̍grabhīme̲ṣa   
te̲ yoni̲rindrā̍ya tvā ||

a̲pā(gm) rasa̲mudva̍yasa̲(gm)̲ sūrya̍raśmi(gm) sa̲mābhṛ̍taṃ |

a̲pā(gm) rasa̍sya̲ yo rasa̲staṃ m̐vo̍ gṛhṇāmyutta̲mame̲ṣa te̲   
yoni̲rindrā̍ya tvā ||

a̲yā vi̲ṣṭhā ja̲naya̲n karva̍rāṇi̲ sa hi ghṛṇi̍ru̲rurvarā̍ya gā̲tuḥ |

sa pratyudai̎ddha̲ruṇo̲ maddhvo̲ agra̲(gg)̲ svāyā̲ṃ m̐yat ta̲nuvā̎ṃ ( )

ta̲nūmaira̍yata | u̲pa̲yā̲magṛ̍hīto:'si pra̲jāpa̍taye tvā̲ juṣṭa̍ṃ   
gṛhṇāmye̲ṣa te̲ yoni̍ḥ pra̲jāpa̍taye tvā || 46

(kośa̍-sta̲nuvā̲ṃ-trayo̍daśa ca) (ā12)

ṭś 1.7.13.1

anvaha̲ māsā̲ anvidvanā̲nyanvoṣa̍dhī̲ranu̲ parva̍tāsaḥ |

anvindra̲(gm)̲ roda̍sī vāvaśā̲ne anvāpo̍ ajihata̲ jāya̍mānaṃ ||

anu̍ te dāyi ma̲ha i̍ndri̲yāya̍ sa̲trā te̲ viśva̲manu̍ vṛtra̲ hatye̎ |

anu̍ kṣa̲tramanu̲ saho̍ yaja̲trendra̍ de̲vebhi̲ranu̍ te nṛ̲ṣahye̎ ||

i̲ndrā̲ṇīmā̲su nāri̍ṣu su̲patnī̍ ma̲hama̍śravaṃ |

na hya̍syā apa̲raṃ ca̲na ja̲rasā̲ - [ ] 47

ṭś 1.7.13.2

mara̍te̲ pati̍ḥ ||

nāhami̍ndrāṇi rāraṇa̲ sakhyu̍rvṛ̲ṣāka̍per ṛ̲te |

yasye̲damapya(gm)̍ ha̲viḥ pri̲yaṃ de̲veṣu̲ gaccha̍ti ||   
yo jā̲ta e̲va pra̍tha̲mo mana̍svān de̲vo de̲vān kratu̍nā pa̲ryabhū̍ṣat |

yasya̲ śuṣmā̲droda̍sī̲ abhya̍setāṃ nṛ̲mṇasya̍ ma̲hnā sa ja̍nāsa̲ indra̍ḥ ||

ā te̍ ma̲ha i̍ndro̲tyu̍gra̲ sama̍nyavo̲ yath sa̲mara̍nta̲ senā̎ḥ |

patā̍ti di̲dyunnarya̍sya bāhu̲vormā te̲ - [ ] 48

ṭś 1.7.13.3

mano̍ viṣva̲driya̲gvi cā̍rīt ||

mā no̍ marddhī̲rā bha̍rā da̲ddhi tanna̲ḥ pra dā̲śuṣe̲ dāta̍ve̲ bhūri̲ yat te̎ |

navye̍ de̲ṣṇe śa̲ste a̲smin ta̍ u̲kthe pra bra̍vāma va̲yami̍ndra   
stu̲vanta̍ḥ ||

ā tū bha̍ra̲ māki̍re̲tat pari̍ṣṭhādvi̲dmā hi tvā̲ vasu̍pati̲ṃ m̐vasū̍nāṃ |

indra̲ yat te̲ māhi̍na̲ṃ dattra̲mastya̲smabhya̲ṃ taddha̍ryaśva̲ - [ ] 49

ṭś 1.7.13.4

praya̍ndhi || pra̲dā̲tāra(gm)̍ havāmaha̲ indra̲mā ha̲viṣā̍ va̲yaṃ |

u̲bhā hi hastā̲ vasu̍nā pṛ̲ṇasvā :':'praya̍ccha̲ dakṣi̍ṇā̲dota sa̲vyāt ||

pra̲dā̲tā va̲jrī vṛ̍ṣa̲bhastu̍rā̲ṣāṭchu̲ṣmī rājā̍ vṛtra̲hā so̍ma̲pā vā̎ |

a̲smin ya̲jñe ba̲r̲.hiṣyā ni̲ṣadyāthā̍ bhava̲ yaja̍mānāya̲ śaṃ m̐yoḥ ||

indra̍ḥ su̲trāmā̲ svavā̲(gm)̲ avo̍bhiḥ sumṛḍī̲ko bha̍vatu vi̲śvave̍dāḥ |

bādha̍tā̲ṃ dveṣo̲ abha̍yaṃ kṛṇotu su̲vīrya̍sya̲ - [ ] 50

ṭś 1.7.13.5

pata̍yaḥ syāma ||

tasya̍ va̲ya(gm) su̍ma̲tau ya̲jñiya̲syāpi̍ bha̲dre sau̍mana̲se syā̍ma |

sa su̲trāmā̲ svavā̲(gm)̲ indro̍ a̲sme ā̲rācci̲ddveṣa̍ḥ sanu̲taryu̍yotu ||

re̲vatī̎rnaḥ sadha̲māda̲ indre̍ santu tu̲vivā̍jāḥ |

kṣu̲manto̲ yābhi̲rmade̍ma ||

proṣva̍smai purora̲thamindrā̍ya śū̲ṣama̍rcata |

a̲bhīke̍ cidu loka̲kṛth sa̲ṅge sa̲mathsu̍ vṛtra̲hā |

a̲smāka̍ṃ bodhi codi̲tā nabha̍ntā-manya̲keṣā̎ṃ |

jyā̲kā adhi̲ ( ) dhanva̍su || 51

(ja̲rasā̲-mā te̍-haryaśva-su̲vīrya̲syā-:'dhye-ka̍ṃ ca ) (ā13)

praśna korvai vith starting padams of 1 to 13 ānuvākams :-

(pā̲ka̲ya̲jña(gm)-sa(gg)śra̍vāḥ-pa̲rokṣa̍ṃ-ba̲r.hiṣo̲:'haṃ-dhru̲vā-maga̲nmetyā̍ha̲ - deva̍ savita-rde̲vasyā̲haṃ-kṣa̲trasyolba̲ṃ-m̐vāja̍sye̲ma-ma̲gnirekā̎kṣareṇo-payā̲magṛ̍hīto̲:'-syanvaha̲ māsā̲-strayo̍daśa)

korvai vith starting padams of 1, 11, 21 series of pancātis :-   
(pā̲ka̲ya̲jñaṃ-pa̲rokṣa̍ṃ-dhru̲vāṃ-m̐vi sṛ̍jate-ca na̲ḥ sarva̍vīrā̲ṃ   
patayaḥ syo̲-maika̍pañcā̲śat)

First and ḷast padam of śeventh praśnam :-

(pā̲ka̲ya̲jñaṃ-dhanva̍su |)

|| hari̍ḥ oṃ ||

|| kṛṣṇa yajurvedīya taittirīya saṃhitāyāṃ   
prathamakāṇḍe saptamaḥ praśnaḥ samāptaḥ ||

---------------------------------------------------------------------------------------------

## 1.8 prathamakāṇḍe aṣṭamaḥ praśnaḥ rājasūyaḥ

ṭś 1.8.1.1

anu̍matyai puro̲ḍāśa̍-ma̲ṣṭāka̍pāla̲ṃ nirva̍pati dhe̲nurdakṣi̍ṇā̲ye   
pra̲tyañca̲ḥ śaṃyā̍yā ava̲śīya̍nte̲ taṃ nair.ṛ̲tameka̍-kapālaṃ kṛ̲ṣṇaṃ   
m̐vāsa̍ḥ kṛ̲ṣṇatū̍ṣa̲ṃ dakṣi̍ṇā̲ vīhi̲ svāhā:':'hu̍tiṃ juṣā̲ṇa e̲ṣa te̍ nir.ṛte bhā̲go bhūte̍ ha̲viṣma̍tyasi mu̲ñcemama(gm) ha̍sa̲ḥ svāhā̲ namo̲ ya  
 i̲daṃ ca̲kārā̍:':'di̲tyaṃ ca̲ruṃ nirva̍pati̲ varo̲ dakṣi̍ṇā :':'gnāvaiṣṇa̲va-mekā̍daśakapālaṃ m̐vāma̲no va̲hī dakṣi̍ṇā :'gnīṣo̲mīya̲ - [ ] 1

ṭś 1.8.1.2

mekā̍daśa kapāla̲(gm)̲ hira̍ṇya̲ṃ dakṣi̍ṇai̲-ndramekā̍daśakapāla-  
mṛṣa̲bho va̲hī dakṣi̍ṇā :':'gne̲yama̲ṣṭāka̍pālamai̲ndraṃ daddhyṛ̍ṣa̲bho va̲hī dakṣi̍ṇaindrā̲gnaṃ dvāda̍śakapālaṃ m̐vaiśvade̲vaṃ ca̲ruṃ   
pra̍thama̲jo va̲thso dakṣi̍ṇā sau̲mya(gg) śyā̍mā̲kaṃ ca̲ruṃ   
m̐vāso̲ dakṣi̍ṇā̲ sara̍svatyai ca̲ru(gm) sara̍svate ca̲ruṃ mi̍thu̲nau gāvau̲ dakṣi̍ṇā || 2

(a̲gnī̲ṣo̲mīya̲ṃ-catu̍stri(gm)śacca) (ā1)

ṭś 1.8.2.1

ā̲gne̲yama̲ṣṭāka̍pāla̲ṃ nirva̍pati sau̲myaṃ ca̲ru(gm) sā̍vi̲traṃ-dvāda̍śakapāla(gm) sārasva̲taṃ ca̲ruṃ pau̲ṣṇaṃ ca̲ruṃ mā̍ru̲ta(gm) sa̲ptaka̍pālaṃ m̐vaiśvade̲vīmā̲mikṣā̎ṃ dyāvāpṛthi̲vya̍-meka̍kapālaṃ || 3

(ā̲gne̲ya(gm) sau̲myaṃ mā̍ru̲ta-ma̲ṣṭāda̍śa) (ā2)

ṭś 1.8.3.1

ai̲ndrā̲gna-mekā̍daśakapālaṃ māru̲tīmā̲mikṣā̎ṃ m̐vāru̲ṇīmā̲mikṣā̎ṃ kā̲yameka̍kapālaṃ praghā̲syān̍ havāmahe ma̲ruto̍ ya̲jñavā̍hasaḥ   
kara̲bheṃṇa̍ sa̲joṣa̍saḥ ||

mo ṣūṇa̍ indra pṛ̲thsu de̲vāstu̍ sma te śuṣminnava̲yā |

ma̲hī hya̍sya mī̲ḍhuṣo̍ ya̲vyā | ha̲viṣma̍to ma̲ruto̲ vanda̍te̲ gīḥ ||

yadgrāme̲ yadara̍ṇye̲ yath sa̲bhāyā̲ṃ m̐yadi̍ndri̲ye |

yacchū̲dre yada̲rya̍ ena̍ścakṛ̲māva̲yaṃ |

yade ( ) ka̲syādhi̲ dharma̍ṇi̲ tasyā̍ va̲yaja̍namasi̲ svāhā̎ ||

akra̲n karma̍ karma̲kṛta̍ḥ sa̲ha vā̲cā ma̍yobhu̲vā |

de̲vebhya̲ḥ karma̍ kṛ̲tvā:'sta̲ṃ preta̍ sudānavaḥ || 4

(va̲yaṃ m̐yad-vi(gm)̍śa̲tiśca̍) (ā3)

ṭś 1.8.4.1

a̲gnaye:'nī̍kavate puro̲ḍāśa̍-ma̲ṣṭāka̍pāla̲ṃ nirva̍pati sā̲ka(gm)   
sūrye̍ṇodya̲tā ma̲rudbhya̍ḥ sāntapa̲nebhyo̍ ma̲ddhyaṃdi̍ne ca̲ruṃ   
ma̲rudbhyo̍ gṛhame̲dhibhya̲ḥ sarvā̍sāṃ du̲gdhe sā̲yaṃ ca̲ruṃ   
pū̲rṇā da̍rvi̲ parā̍pata̲ supū̎rṇā̲ puna̲rā pa̍ta |

va̲sneva̲ vikrī̍ṇāvahā̲ iṣa̲mūrja(gm)̍ śatakrato ||

de̲hi me̲ dadā̍mi te̲ ni me̍ dhehi̲ ni te̍ dadhe |

ni̲hāra̲minni me̍ harā ni̲ hāra̲ṃ- [ ] 5

ṭś 1.8.4.2

ni ha̍rāmi te ||

ma̲rudbhya̍ḥ krī̲ḍibhya̍ḥ puro̲ḍāśa(gm)̍ sa̲ptaka̍pāla̲ṃ nirva̍pati sā̲ka(gm) sūrye̍ṇodya̲tā-gne̲yama̲ṣṭāka̍pāla̲ṃ nirva̍pati sau̲myaṃ

ca̲ru(gm) sā̍vi̲traṃ dvāda̍śakapāla(gm) sārasva̲taṃ ca̲ruṃ pau̲ṣṇaṃ ca̲rumai̎ndrā̲gna-mekā̍daśakapāla-mai̲ndraṃ ca̲ruṃ   
m̐vai̎śvakarma̲ṇa-meka̍kapālaṃ || 6

(ha̲rā̲ ni̲hāra̍ṃ-tri̲(gm)̲śacca̍) (ā4)

ṭś 1.8.5.1

somā̍ya pitṛ̲mate̍ puro̲ḍāśa̲(gm)̲ ṣaṭka̍pāla̲ṃ nirva̍pati pi̲tṛbhyo̍   
bar.hi̲ṣadbhyo̍ dhā̲nāḥ pi̲tṛbhyo̎:'gniṣvā̲ttebhyo̍ :'bhivā̲nyā̍yai   
du̲gdhe ma̲nthame̲tat te̍ tata̲ ye ca̲ tvāmanve̲tat te̍ pitāmaha prapitāmaha̲ ye ca̲ tvāmanvatra̍ pitaro yathābhā̲gaṃ ma̍ndaddhva(gm)susa̲dṛṃśa̍ṃ tvā va̲yaṃ magha̍van mandiṣī̲mahi̍ | pranū̲naṃ pū̲rṇava̍ndhuraḥ stu̲to yā̍si̲ vaśā̲(gm)̲ anu̍ |   
yojā̲nvi̍ndra te̲ harī̎ || 7

ṭś 1.8.5.2

akṣa̲nnamī̍madanta̲ hyava̍ pri̲yā a̍dhūṣata |

asto̍ṣata̲ svabhā̍navo̲ viprā̲ navi̍ṣṭhayā ma̲tī |

yojā̲ nvi̍ndra te̲ harī̎ || akṣa̍n pi̲taro:'mī̍madanta pi̲taro:'tī̍tṛpanta   
pi̲taro:'mī̍mṛjanta pi̲tara̍ḥ ||

pare̍ta pitaraḥ somyā gambhī̲raiḥ pa̲thibhi̍ḥ pū̲rvyaiḥ |

athā̍ pi̲tṝnth su̍vi̲datrā̲(gm)̲ apī̍ta ya̲mena̲ ye sa̍dha̲māda̲ṃ mada̍nti ||

mano̲ nvā hu̍vāmahe nārāśa̲(gm)̲ sena̲ stome̍na pitṛ̲ṇāṃ ca̲   
manma̍bhiḥ || ā - [ ] 8

ṭś 1.8.5.3

na̍ etu̲ mana̲ḥ puna̲ḥ kratve̲ dakṣā̍ya jī̲vase̎ |

jyokca̲ sūrya̍ṃ dṛ̲śe ||

puna̍rnaḥ pi̲taro̲ mano̲ dadā̍tu̲ daivyo̲ jana̍ḥ |

jī̲vaṃ m̐vrāta(gm)̍ sacemahi || yada̲ntari̍kṣaṃ pṛthi̲vīmu̲ta dyāṃ

m̐yanmā̲tara̍ṃ pi̲tara̍ṃ m̐vā jihi(gm)si̲ma |

a̲gnirmā̲ tasmā̲dena̍so̲ gār.ha̍patya̲ḥ pramu̍ñcatu duri̲tā yāni̍   
cakṛ̲ma ka̲rotu̲ māma̍ne̲nasa̎ṃ || 9

(harī̲-manma̍bhi̲rā-catu̍ścatvāri(gm)śacca) (ā5)

ṭś 1.8.6.1

pra̲ti̲pū̲ru̲ṣameka̍kapālā̲n–nirva̍pa̲tyeka̲-mati̍rikta̲ṃ m̐yāva̍nto gṛ̲hyā̎ḥ

smastebhya̲ḥ kama̍karaṃ paśū̲nā(gm) śarmā̍si̲ śarma̲ yaja̍mānasya̲ śarma̍ me ya̲cchaika̍ e̲va ru̲dro na dvi̲tīyā̍ya tastha ā̲khuste̍ rudra   
pa̲śustaṃ ju̍ṣasvai̲ṣa te̍ rudra bhā̲gaḥ sa̲ha svasrāṃ-bi̍kayā̲   
taṃju̍ṣasva bheṣa̲jaṃ gave:'śvā̍ya̲ puru̍ṣāya bheṣa̲jamatho̍   
a̲smabhya̍ṃ bheṣa̲ja(gm) subhe̍ṣaja̲ṃ - [ ] 10

ṭś 1.8.6.2

m̐yathā:'sa̍ti | su̲gaṃ me̲ṣāya̍ me̲ṣyā̍ avā̎baṃ ru̲drama̍di-ma̲hyava̍

de̲vaṃ trya̍baṃkaṃ |

yathā̍ na̲ḥ śreya̍sa̲ḥ kara̲dyathā̍ no̲ vasya̍sa̲ḥ kara̲dyathā̍ naḥ

paśu̲mata̲ḥ kara̲dyathā̍ no vyavasā̲yayā̎t ||

trya̍baṃkaṃ m̐yajāmahe suga̲ndhiṃ pu̍ṣṭi̲varddha̍naṃ |

u̲rvā̲ru̲kami̍va̲ bandha̍nān mṛ̲tyor mu̍kṣīya̲ mā:'mṛtā̎t ||

e̲ṣa te̍ rudra bhā̲gastaṃ ju̍ṣasva̲ tenā̍va̲sena̍ pa̲ro mūja̍va̲to:'tī̲hya ( )

va̍tata dhanvā̲ pinā̍kahasta̲ḥ kṛtti̍vāsāḥ || 11

(subhe̍ṣaja-mihi̲ trīṇi̍ ca) (ā6)

ṭś 1.8.7.1

ai̲ndrā̲gnaṃ dvāda̍śakapālaṃ m̐vaiśvade̲vaṃ ca̲rumindrā̍ya̲ śunā̲sīrā̍ya puro̲ḍāśa̲ṃ dvāda̍śakapālaṃ m̐vāya̲vya̍ṃ paya̍ḥ   
sau̲ryameka̍kapālaṃ dvādaśaga̲va(gm) sīra̲ṃ dakṣi̍ṇā   
:':'gne̲yama̲ṣṭāka̍pāla̲ṃ nirva̍pati rau̲draṃ gā̍vīdhu̲kaṃ ca̲rumai̲ndraṃ dadhi̍ vāru̲ṇaṃ m̐ya̍va̲maya̍ṃ ca̲ruṃ m̐va̲hinī̍ dhe̲nurdakṣi̍ṇā̲ ye   
de̲vāḥ pu̍ra̲ḥ sado̲:'gnine̎trā dakṣiṇa̲sado̍ ya̲mane̎trāḥ paścā̲thsada̍ḥ savi̲tṛ ne̎trā uttara̲sado̲ varu̍ṇa netrā upari̲ṣado̲ bṛha̲spati̍ netrā   
rakṣo̲haṇa̲ste na̍ḥ pāntu̲ te no̍:'vantu̲ tebhyo̲ - [ ] 12

ṭś 1.8.7.2

nama̲stebhya̲ḥ svāhā̲ samū̍ḍha̲(gm)̲ rakṣa̲ḥ saṃda̍gdha̲(gm)̲rakṣa̍  
 i̲dama̲ha(gm) rakṣo̲:'bhi saṃda̍hāmya̲gnaye̍ rakṣo̲ghne svāhā̍   
ya̲māya̍ savi̲tre varu̍ṇāya̲ bṛha̲spata̍ye̲ duva̍svate rakṣo̲ghne svāhā̎ praṣṭivā̲hī ratho̲ dakṣi̍ṇā de̲vasya̍ tvā savi̲tuḥ pra̍sa̲ve̎:'śvino̎rbā̲hubhyā̎ṃ pū̲ṣṇo hastā̎bhyā̲(gm)̲ rakṣa̍so va̲dhaṃ ju̍homi ha̲ta(gm) rakṣo:'va̍dhiṣma̲ rakṣo̲ yadvaste̲ taddakṣi̍ṇā || 13

(tebhya̲ḥ-pañca̍catvāri(gm)śacca) (ā7)

ṭś 1.8.8.1

dhā̲tre pu̍ro̲ḍāśa̲ṃ dvāda̍śakapāla̲ṃ nirva̍pa̲tyanu̍matyai ca̲ru(gm) rā̲kāyai̍ ca̲ru(gm) si̍nīvā̲lyai ca̲ruṃ ku̲hvai̍ ca̲ruṃ mi̍thu̲nau gāvau̲   
dakṣi̍ṇā :':'gnāvaiṣṇa̲vamekā̍daśakapāla̲ṃ nirva̍patyaindrā-  
vaiṣṇa̲vamekā̍daśakapālaṃ m̐vaiṣṇa̲vaṃ tri̍kapā̲laṃ m̐vā̍ma̲no   
va̲hī dakṣi̍ṇā :'gnīṣo̲mīya̲-mekā̍daśakapāla̲ṃ nirva̍patīndrāso̲mīya̲-mekā̍daśakapāla(gm) sau̲myaṃ ca̲ruṃ ba̲bhrurdakṣi̍ṇā somāpau̲ṣṇaṃ ca̲ruṃ nirva̍patyaindrāpau̲ṣṇaṃ ca̲ruṃ pau̲ṣṇaṃ ca̲ru(gg) śyā̲mo   
dakṣi̍ṇā vaiśvāna̲raṃ dvāda̍śakapāla̲ṃ ni ( ) rva̍pati̲ hira̍ṇya̲ṃ   
dakṣi̍ṇā vāru̲ṇaṃ m̐ya̍va̲maya̍ṃ ca̲rumaśvo̲dakṣi̍ṇā | 14   
(vai̲śvā̲na̲raṃ dvāda̍śakapāla̲ṃ ni̲-raṣṭau ca̍) (ā8)

ṭś 1.8.9.1

bā̲r̲.ha̲spa̲tyaṃ ca̲ruṃ nirva̍pati bra̲hmaṇo̍ gṛ̲he śi̍tipṛ̲ṣṭho dakṣi̍ṇai̲ndra-mekā̍daśakapāla(gm) rāja̲nya̍sya gṛ̲ha ṛ̍ṣa̲bho dakṣi̍ṇā:':'di̲tyaṃ ca̲ruṃ mahi̍ṣyai gṛ̲he dhe̲nurdakṣi̍ṇānair.ṛ̲taṃ ca̲ruṃ pa̍rivṛ̲ktyai̍   
gṛ̲he kṛ̲ṣṇānā̎ṃ m̐vrīhī̲ṇāṃ na̲khani̍rbhinnaṃ kṛ̲ṣṇā kū̲ṭā dakṣi̍ṇā :':'gne̲yama̲ṣṭāka̍pāla(gm) senā̲nyo̍ gṛ̲he hira̍ṇya̲ṃ dakṣi̍ṇā vāru̲ṇaṃ   
daśa̍kapāla(gm) sū̲tasya̍ gṛ̲he ma̲hāni̍raṣṭo̲ dakṣi̍ṇā māru̲ta(gm)   
sa̲ptaka̍pālaṃ grāma̲ṇyo̍ gṛ̲he pṛś–ni̲rdakṣi̍ṇā sāvi̲traṃ

dvāda̍śakapālaṃ - [ ] 15

ṭś 1.8.9.2

kṣa̲tturgṛ̲ha u̍paddhva̲sto dakṣi̍ṇā:':'śvi̲naṃ dvi̍kapā̲la(gm)sa̍graṃhī̲turgṛ̲he sa̍vā̲tyau̍ dakṣi̍ṇā pau̲ṣṇaṃ ca̲ruṃ bhā̍gadu̲ghasya̍ gṛ̲he śyā̲mo dakṣi̍ṇā rau̲draṃ gā̍vīdhu̲kaṃ ca̲ruma̍kṣāvā̲pasya̍ gṛ̲he   
śa̲bala̲ udvā̍ro̲ dakṣi̲ṇendrā̍ya su̲trāmṇe̍ puro̲ḍāśa̲-mekā̍daśakapāla̲ṃ prati̲ nirva̍pa̲tīndrā̍yā(gm)ho̲muce̲ :'yaṃ no̲ rājā̍ vṛtra̲hā rājā̍ bhū̲tvā vṛ̲traṃ m̐va̍ddhyān maitrābār.haspa̲tyaṃ bha̍vati śve̲tāyai̎   
śve̲tava̍thsāyai du̲gdhe sva̍yaṃ mū̲rte sva̍yaṃmathi̲ta   
ājya̲ āśva̍tthe̲ - [ ] 16

ṭś 1.8.9.3

pātre̲ catu̍ḥ sraktau svayamavapa̲nnāyai̲ śākhā̍yai   
ka̲rṇā(gg)ścāka̍-rṇā(gg)śca taṇḍu̲lān vici̍nuyā̲dye ka̲rṇāḥ sa   
pa̍yasi bār.haspa̲tyo ye :'ka̍rṇā̲ḥ sa ājye̍ mai̲traḥ sva̍yaṃ kṛ̲tā   
vedi̍rbhavati svayaṃdi̲naṃ ba̲r̲.hiḥ sva̍yaṃ kṛ̲ta i̲ddhmaḥ saiva   
śve̲tā śve̲tava̍thsā̲ dakṣi̍ṇā || 17

(sāvi̲traṃ dvāda̍śakapāla̲-māśva̍tthe̲ traya̍stri(gm)śacca) (ā9)

ṭś 1.8.10.1

a̲gnaye̍ gṛ̲hapa̍taye puro̲ḍāśa̍ma̲ṣṭāka̍pāla̲ṃ nirva̍pati kṛ̲ṣṇānā̎ṃ vrīhī̲ṇā(gm) somā̍ya̲ vana̲spata̍ye śyāmā̲kaṃ ca̲ru(gm) sa̍vi̲tre   
sa̲tyapra̍savāya puro̲ḍāśa̲ṃ dvāda̍śakapālamāśū̲nāṃ m̐vrī̍hī̲ṇā(gm)   
ru̲drāya̍ paśu̲pata̍ye gāvīdhu̲kaṃ ca̲ruṃ bṛha̲spata̍ye vā̲caspata̍ye naivā̲raṃ ca̲rumindrā̍ya jye̲ṣṭhāya̍ puro̲ḍāśa̲-mekā̍daśakapālaṃ   
ma̲hāvrī̍hīṇāṃ mi̲trāya̍ sa̲tyāyā̲ :':'mbānā̎ṃ ca̲ruṃ m̐varu̍ṇāya̲ dharma̍pataye yava̲maya̍ṃ ca̲ru(gm) sa̍vi̲tā tvā̎ prasa̲vānā(gm)̍ suvatāma̲gnir gṛ̲hapa̍tīnā̲(gm)̲ somo̲ vana̲spatī̍nā(gm) ru̲draḥ pa̍śū̲nāṃ- [ ] 18

ṭś 1.8.10.2

bṛha̲spati̍r vā̲cāmindro̎ jye̲ṣṭhānā̎ṃ mi̲traḥ sa̲tyānā̲ṃ m̐varu̍ṇo̲ dharma̍patīnā̲ṃ m̐ye de̍vā deva̲suva̲ḥ stha ta i̲mamā̍muṣyāya̲ṇama̍nami̲trāya̍ suvaddhvaṃ maha̲te kṣa̲trāya̍ maha̲ta ādhi̍patyāya maha̲te   
jāna̍rājyāyai̲ṣa vo̍ bharatā̲ rājā̲ somo̲:'smāka̍ṃ brāhma̲ṇānā̲(gm)̲ rājā̲prati̲tyannāma̍ rā̲jyama̍dhāyi̲ svāṃ ta̲nuva̲ṃ m̐varu̍ṇo   
aśiśre̲cchuce̎rmi̲trasya̲ vratyā̍ abhū̲māma̍nmahi maha̲ta ṛ̲tasya̲   
nāma̲ sarve̲ vrātā̲ ( ) varu̍ṇasyābhūva̲nvi mi̲tra evai̲rarā̍timatārī̲dasū̍ṣudanta ya̲jñiyā̍ ṛ̲tena̲ vyu̍ tri̲to ja̍ri̲māṇa̍ṃ na   
āna̲ḍ viṣṇo̲ḥ kramo̍:'si̲ viṣṇā̎ḥ krā̲ntama̍si̲ viṣṇo̲rvikrā̎ntamasi || 19

(pa̲śū̲nāṃ-m̐vrātā̲ḥ-pañca̍vi(gm)śatiśca) (ā10)

ṭś 1.8.11.1

a̲rtheta̍ḥ sthā̲:'pāṃ pati̍rasi̲ vṛṣā̎syū̲rmir vṛ̍ṣase̲no̍:'si vraja̲kṣita̍ḥ   
stha ma̲rutā̲moja̍ḥ stha̲ sūrya̍varcasaḥ stha̲ sūrya̍tvacasaḥ stha̲ māndā̎ḥ stha̲ vāśā̎ḥ stha̲ śakva̍rīḥ stha viśva̲bhṛta̍ḥ stha jana̲bhṛta̍ḥ sthā̲ :'gneste̍ja̲syā̎ḥ sthā̲ :'pāmoṣa̍dhīnā̲(gm)̲ rasa̍ḥ sthā̲:'po   
de̲vīrmadhu̍matīragṛhṇa̲nnūrja̍svatī rāja̲sūyā̍ya̲ citā̍nāḥ |

yābhi̍r mi̲trāvaru̍ṇāva̲-bhyaṣi̍ñca̲n̲. yābhi̲rindra̲mana̍ya̲nnatya ( ) rā̍tīḥ ||

rā̲ṣṭra̲dāḥ stha̍ rā̲ṣṭraṃ da̍tta̲ svāhā̍ rāṣṭra̲dāḥ stha̍ rā̲ṣṭrama̲muṣmai̍ datta || 20

(atye-kā̍daśa ca) (ā11)

ṭś 1.8.12.1

devī̍rāpa̲ḥ saṃ madhu̍matī̲rmadhu̍matībhiḥ sṛjyaddhva̲ṃ mahi̲ varca̍ḥ kṣa̲triyā̍ya vanvā̲nā anā̍dhṛṣṭāḥ sīda̲torja̍svatī̲rmahi̲ varca̍ḥ kṣa̲triyā̍ya̲ dadha̍tī̲rani̍bhṛṣṭamasi vā̲co bandhu̍stapo̲jāḥ soma̍sya   
dā̲trama̍si-śu̲krā va̍ḥ śu̲kreṇot pu̍nāmi ca̲ndrāśca̲ndreṇā̲mṛtā̍   
a̲mṛte̍na̲ svāhā̍ rāja̲sūyā̍ya̲ citā̍nāḥ ||   
sa̲dha̲mādo̎ dyu̲mninī̲rūrja̍ e̲tā ani̍bhṛṣṭā apa̲syuvo̲ vasā̍naḥ |

pa̲styā̍su cakre̲ varu̍ṇaḥ sa̲dhastha̍ma̲pā(gm) śiśu̍ - [ ] 21

ṭś 1.8.12.2

rmā̲tṛta̍-māsva̲ntaḥ ||

kṣa̲trasyolba̍masi kṣa̲trasya̲ yoni̍ra̲syāvi̍nno a̲gnir gṛ̲hapa̍ti̲rāvi̍nna̲ indro̍ vṛ̲ddhaśra̍vā̲ āvi̍nnaḥ pū̲ṣā vi̲śvave̍dā̲ āvi̍nnau mi̲trāvaru̍ṇā vṛtā̲vṛdhā̲vāvi̍nne̲ dyāvā̍pṛthi̲vī dhṛ̲tavra̍te̲ āvi̍nnā de̲vya-di̍tir viśvarū̲pyāvi̍nno̲ :'yama̲sāvā̍muṣyāya̲ṇo̎:'syāṃ m̐vi̲śya̍smin rā̲ṣṭre

ma̍ha̲te kṣa̲trāya̍ maha̲ta ādhi̍patyāya maha̲te jāna̍rājyāyai̲ṣa vo̍ bharatā̲ rājā̲ somo̲:'smāka̍ṃ brāhma̲ṇānā̲(gm)̲ rājendra̍sya̲ - [ ] 22

ṭś 1.8.12.3

vajro̍:'si̲ vārtra̍ghna̲stvayā̲ yaṃ m̐vṛ̲traṃ m̐va̍ddhyācchatru̲bādha̍nāḥ sthapā̲ta mā̎ pra̲tyañca̍ṃ pā̲ta mā̍ ti̲ryañca̍ma̲nvañca̍ṃ mā pāta   
di̲gbhyo mā̍ pāta̲ viśvā̎bhyo mā nā̲ṣṭrābhya̍ḥ pāta̲ hira̍ṇyavarṇā-  
vu̲ṣasā̎ṃ m̐viro̲ke:'ya̍ḥ sthūṇā̲-vudi̍tau̲ sūrya̲syā:':' ro̍hataṃ m̐varuṇa mitra̲ garta̲ṃ tata̍ścakṣāthā̲madi̍ti̲ṃ diti̍ṃ ca || 23

(śiśu̲-rindra̲syai-ka̍catvāri(gm)śacca) (ā12)

ṭś 1.8.13.1

sa̲midha̲mā ti̍ṣṭha gāya̲trī tvā̲ chanda̍sāmavatu tri̲vṛthstomo̍   
rathanta̲ra(gm) sāmā̲gnirde̲vatā̲ brahma̲ dravi̍ṇamu̲grāmā ti̍ṣṭha   
tri̲ṣṭup tvā̲ chanda̍sāmavatu pañcada̲śasstomo̍ bṛ̲hathsāmendro̍   
de̲vatā̎ kṣa̲traṃ dravi̍ṇaṃ m̐vi̲rāja̲mā ti̍ṣṭha̲ jaga̍tī tvā̲ chanda̍sāmavatu saptada̲śasstomo̍ vairū̲pa(gm) sāma̍ ma̲ruto̍ de̲vatā̲ viḍ dravi̍ṇa̲-mudī̍cī̲mā-ti̍ṣṭhānu̲ṣṭup tvā̲ - [ ] 24

ṭś 1.8.13.2

chanda̍sāmavatvekavi̲(gm)̲śaḥ stomo̍ vairā̲ja(gm) sāma̍ mi̲trāvaru̍ṇau de̲vatā̲ bala̲ṃ dravi̍ṇa-mū̲rddhvāmā ti̍ṣṭha pa̲ṅktistvā̲ chanda̍sāmavatu triṇavatrayastri̲(gm)̲śau stomau̍ śākvararaiva̲te sāma̍nī̲

bṛha̲spati̍rde̲vatā̲ varco̲ dravi̍ṇa-mī̲dṛṅ cā̎nyā̲dṛṅ cai̍tā̲dṛṅ ca̍

prati̲dṛṅ ca̍ mi̲taśca̲ saṃmi̍taśca̲ sabha̍rāḥ | śu̲krajyo̍tiśca   
ci̲trajyo̍tiśca sa̲tyajyo̍tiśca̲ jyoti̍ṣmā(gg)śca sa̲tyaśca̍rta̲pāścā - [ ] 25

ṭś 1.8.13.3

:'tya(gm)̍ hāḥ |

a̲gnaye̲ svāhā̲ somā̍ya̲ svāhā̍ savi̲tre svāhā̲ sara̍svatyai̲ svāhā̍ pū̲ṣṇe svāhā̲ bṛha̲spata̍ye̲ svāhendrā̍ya̲ svāhā̲ ghoṣā̍ya̲ svāhā̲ ślokā̍ya̲ svāhā :'(gm)śā̍ya̲ svāhā̲ bhagā̍ya̲ svāhā̲ kṣetra̍sya̲ pata̍ye̲ svāhā̍ pṛthi̲vyai svāhā̲ :'ntari̍kṣāya̲ svāhā̍ di̲ve svāhā̲ sūryā̍ya̲ svāhā̍ ca̲ndrama̍se̲ svāhā̲ nakṣa̍trebhya̲ḥ svāhā̲ :'dbhyaḥ svāhauṣa̍dhībhya̲ḥ svāhā̲ vana̲spati̍bhya̲ḥ svāhā̍ carāca̲rebhya̲ḥ svāhā̍ paripla̲vebhya̲ḥ svāhā̍ sarīsṛ̲pebhya̲ḥ svāhā̎ || 26

(a̲nu̲ṣṭuptva̍-rta̲pāśca̍ - sarīsṛ̲pebhya̲ḥ svāhā̎) (ā13)

ṭś 1.8.14.1

soma̍sya̲ tviṣi̍rasi̲ tave̍va me̲ tviṣi̍rbhūyā-da̲mṛta̍masi mṛ̲tyormā̍   
pāhi di̲dyonmā̍ pā̲hyave̎ṣṭā danda̲śūkā̲ nira̍sta̲ṃ namu̍ce̲ḥ śira̍ḥ ||

somo̲ rājā̲ varu̍ṇo de̲vā dha̍rma̲suva̍śca̲ ye |

te te̲ vāca(gm)̍ suvantā̲ṃ te te̎ prā̲ṇa(gm) su̍vantā̲ṃ te te̲ cakṣu̍ḥ suvantā̲ṃ te te̲ śrotra(gm)̍ suvantā̲(gm)̲ soma̍sya tvā dyu̲mnenā̲bhi   
ṣi̍ñcāmya̲gne - [ ] 27

ṭś 1.8.14.2

steja̍sā̲ sūrya̍sya̲ varca̲sendra̍syendri̲yeṇa̍ mi̲trāvaru̍ṇayorvī̲rye̍ṇa

ma̲rutā̲moja̍sā kṣa̲trāṇā̎ṃ kṣa̲trapa̍tira̲syati̍ di̲vaspā̍hi sa̲māva̍-vṛtranna-dha̲rāgudī̍-cī̲rahi̍ṃ bu̲ddhniya̲manu̍ sa̲caṃra̍ntī̲stāḥ

parva̍tasya vṛṣa̲bhasya̍ pṛ̲ṣṭhe nāva̍ścaranti sva̲sica̍ iyā̲nāḥ ||

rudra̲ yatte̲ krayī̲ para̲ṃ nāma̲ tasmai̍ hu̲tama̍si ya̲meṣṭa̍masi |

prajā̍pate̲ na tvade̲tānya̲nyo viśvā̍ jā̲tāni̲ pari̲ tā ( ) ba̍bhūva |

yatkā̍māste juhu̲mastanno̍ astu va̲ya(gg) syā̍ma̲ pata̍yo rayī̲ṇām || 28

(a̲gne-stai-kā̍daśa ca) (ā14)

ṭś 1.8.15.1

indra̍sya̲ vajro̍:'si̲ vārtra̍ghna̲stvayā̲:'yaṃ m̐vṛ̲traṃ m̐va̍ddhyān   
mi̲trāvaru̍ṇayostvā praśā̲stroḥ pra̲śiṣā̍ yunajmi ya̲jñasya̲ yoge̍na̲   
viṣṇo̲ḥ kramo̍:'si̲ viṣṇo̎ḥ krā̲ntama̍si̲ viṣṇo̲rvikrā̎ntamasi ma̲rutā̎ṃ

prasa̲ve je̍ṣamā̲ptaṃ mana̲ḥ sama̲hami̍ndri̲yeṇa̍ vī̲rye̍ṇa paśū̲nāṃ   
ma̲nyura̍si̲ tave̍va me ma̲nyurbhū̍yā̲nnamo̍ mā̲tre pṛ̍thi̲vyai māhaṃ mā̲tara̍ṃ pṛthi̲vī(gm) hi(gm)̍siṣa̲ṃ mā - [ ] 29

ṭś 1.8.15.2

māṃ mā̲tā pṛ̍thi̲vī hi(gm)̍sī̲-diya̍da̲syā-yu̍ra̲syāyu̍rme   
dhe̲hyūrga̲syūrja̍ṃ me dhehi̲ yuṅṅa̍si̲ varco̍:'si̲ varco̲ mayi̍   
dhehya̲gnaye̍ gṛ̲hapa̍taye̲ svāhā̲ somā̍ya̲ vana̲spata̍ye̲ svāhendra̍sya̲ balā̍ya̲ svāhā̍ ma̲rutā̲moja̍se̲ svāhā̍ ha̲(gm)̲saḥ śu̍ci̲ṣad vasu̍rantarikṣa̲-saddhotā̍ vedi̲ṣadati̍thir duroṇa̲sat | nṛ̲ṣad va̍ra̲sadṛ̍ta̲sad   
vyo̍ma̲sada̲bjā go̲jā ṛ̍ta̲jā ( ) a̍dri̲jā ṛ̲taṃ-bṛ̲hat || 30

(hi̲(gm)̲si̲ṣa̲ṃ ma-rta̲jā-strīṇi̍ ca) (ā15)

ṭś 1.8.16.1

mi̲tro̍:'si̲ varu̍ṇo:'si̲ sama̲haṃ m̐vi̲śvai̎rde̲vaiḥ kṣa̲trasya̲ nābhi̍rasi   
kṣa̲trasya̲ yoni̍rasi syo̲nāmā sī̍da su̲ṣadā̲mā sī̍da̲ mā tvā̍ hi(gm)   
sī̲nmā mā̍ hi(gm)sī̲nni ṣa̍sāda dhṛ̲tavra̍to̲ varu̍ṇaḥ pa̲styā̎svā sāmrā̎jyāya su̲kratu̲r brahmā(3) ntva(gm) rā̍jan bra̲hmā:'si̍ savi̲tā:'si̍   
sa̲tyasa̍vo̲ brahmā(3)n tva(gm) rā̍jan bra̲hmā:'sīndro̍:'si   
sa̲tyaujā̲ - [ ] 31

ṭś 1.8.16.2

brahmā(3)n tva(gm) rā̍jan bra̲hmā:'si̍ mi̲tro̍:'si su̲śevo̲ brahmā(3)n tva(gm) rā̍jan bra̲hmā:'si̲ varu̍ṇo:'si sa̲tyadha̲rmendra̍sya̲ vajro̍:'si̲ vārtra̍ghna̲stena̍ me raddhya̲ diśo̲:'bhya̍ya(gm) rājā̍:'bhū̲th suślo̲kām̐(4) suma̍ṅga̲lām̐(4) satya̍rā̲jā(3)n | a̲pāṃ naptre̲ svāho̲ rjo naptre̲ svāhā̲:'gnaye̍ gṛ̲hapa̍taye̲ svāhā̎ || 32

(sa̲tyaujā̎-ścatvāri̲(gm)̲śacca̍)(ā16)

ṭś 1.8.17.1

ā̲gne̲yama̲ṣṭāka̍pāla̲ṃ nirva̍pati̲ hira̍ṇya̲ṃ dakṣi̍ṇā sārasva̲taṃ ca̲ruṃ m̐va̍thsata̲rī dakṣi̍ṇā sāvi̲traṃ dvāda̍śakapāla-mupaddhva̲sto dakṣi̍ṇā pau̲ṣṇaṃ ca̲ru(gg) śyā̲mo dakṣi̍ṇā bār.haspa̲tyaṃ ca̲ru(gm) śi̍tipṛ̲ṣṭho dakṣi̍ṇai̲ndra-mekā̍daśakapālamṛṣa̲bho dakṣi̍ṇā vāru̲ṇaṃ   
daśa̍kapālaṃ ma̲hāni̍raṣṭo̲ dakṣi̍ṇā sau̲myaṃ ca̲ruṃ ba̲bhrurdakṣi̍ṇā tvā̲ṣṭrama̲ṣṭāka̍pāla(gm) śu̲ṇṭho dakṣi̍ṇā vaiṣṇa̲vaṃ tri̍kapā̲laṃ   
m̐vā̍ma̲no dakṣi̍ṇā || 33

(ā̲gne̲ya(gm) hira̍ṇya(gm) sārasva̲taṃ-dvica̍tvāri(gm)śat) (ā17)

ṭś 1.8.18.1

sa̲dyo dī̎kṣayanti sa̲dyaḥ soma̍ṃ krīṇanti puṇḍarisra̲jāṃ praya̍cchati da̲śabhi̍rvathsata̲raiḥ soma̍ṃ krīṇāti daśa̲peyo̍ bhavati śa̲taṃ brā̎hma̲ṇāḥ pi̍banti saptada̲śa(gg) sto̲traṃ bha̍vati prākā̲śāva̍ddhva̲ryave̍ dadāti̲ sraja̍mudgā̲tre ru̲kma(gm) hotre:'śva̍ṃ prastotṛpratiha̲rtṛbhyā̲dvāṃda̍śa paṣṭhau̲hīr bra̲hmaṇe̍ va̲śāṃ   
mai̎trāvaru̲ṇāya̍r.ṣa̲bhaṃ brā̎hmaṇāccha̲(gm)̲sine̲ vāsa̍sī   
neṣṭāpo̲tṛbhyā̲(gg)̲ sthūri̍ yavāci̲tama̍cchāvā̲kāyā̍ na̲ḍvāha̍ma̲gnīdhe̍ bhārga̲vo hotā̍ bhavati śrāya̲ntīya̍ṃ brahmasā̲maṃ bha̍vati   
vārava̲ntīya̍ ( ) magniṣṭomasā̲ma(gm) sā̍rasva̲tīra̲po gṛ̍hṇāti || 34

(bā̲ra̲va̲ntīya̍ṃ ca̲tvāri̍ ca) (ā18)

ṭś 1.8.19.1

ā̲gne̲yama̲ṣṭāka̍pāla̲ṃ nirva̍pati̲ hira̍ṇya̲ṃ dakṣi̍ṇai̲ndra-mekā̍daśakapālamṛṣa̲bho dakṣi̍ṇā vaiśvade̲vaṃ ca̲ruṃ pi̲śaṅgī̍ paṣṭhau̲hī dakṣi̍ṇāmaitrāvaru̲ṇīmā̲mikṣā̎ṃ m̐va̲śā dakṣi̍ṇā   
bār.haspa̲tyaṃ ca̲ru(gm) śi̍tipṛ̲ṣṭho dakṣi̍ṇā:':'di̲tyāṃ ma̲l̲.hāṃ   
ga̲rbhiṇī̲mā la̍bhate māru̲tīṃ pṛśñi̍ṃ paṣṭhau̲hīma̲śvibhyā̎ṃ pū̲ṣṇe   
pu̍ro̲ḍāśa̲ṃ dvāda̍śakapāla̲ṃ nirva̍pati̲ sara̍svate satya̲vāce̍ ca̲ru(gm) sa̍vi̲tre sa̲tya pra̍savāya puro̲ḍāśa̲ṃ dvāda̍śakapālaṃ tisṛdha̲nva(gm) śu̍ṣkadṛ̲tir dakṣi̍ṇā || 35

(a̲gne̲ya(gm) hira̍ṇyamai̲dramṛ̍ṣa̲bho vai̎śvade̲vaṃ pi̲śaṅgī̍ bār.haspa̲tya(gm)-sa̲ptaca̍tvāri(gm)śat) (ā19)

ṭś 1.8.20.1

ā̲gne̲yama̲ṣṭāka̍pāla̲ṃ nirva̍pati sau̲myaṃ ca̲ru(gm) sā̍vi̲traṃ   
dvāda̍śakapālaṃ bār.haspa̲tyaṃ ca̲ruṃ tvā̲ṣṭrama̲ṣṭāka̍pālaṃ   
m̐vaiśvāna̲raṃ dvāda̍śakapāla̲ṃ dakṣi̍ṇo ratha vāhanavā̲ho   
dakṣi̍ṇā sārasva̲taṃ ca̲ruṃ nirva̍pati pau̲ṣṇaṃ ca̲ruṃ mai̲traṃ   
ca̲ruṃ m̐vā̍ru̲ṇaṃ ca̲ruṃ kṣai̎trapa̲tyaṃ ca̲rumā̍di̲tyaṃ   
ca̲rumutta̍ro rathavāhanavā̲ho dakṣi̍ṇā || 36

(ā̲gne̲ya(gm) sau̲myaṃ bā̍r.haspa̲tyaṃ-catu̍stri(gm)śat) (ā20)

ṭś 1.8.21.1

svā̲dvīṃ tvā̎ svā̲dunā̍ tī̲vrāṃ tī̲vreṇā̲mṛtā̍ma̲mṛte̍na sṛ̲jāmi̲   
sa(gm)some̍na̲ somo̎:'sya̲śvibhyā̎ṃ pacyasva̲ sara̍svatyai   
pacya̲svendrā̍ya su̲trāmṇe̍ pacyasva pu̲nātu̍ te pari̲sruta̲(gm)̲   
soma̲(gm)̲ sūrya̍sya duhi̲tā | vāre̍ṇa̲ śaśva̍tā̲ tanā̎ || vā̲yuḥ pū̲taḥ   
pa̲vitre̍ṇa pra̲tyaṅ khsomo̲ ati̍drutaḥ | indra̍sya̲ yujya̲ḥ sakhā̎ ||

ku̲vida̲ṅga yava̍manto̲ yava̍ṃ ci̲dyathā̲ dāntya̍nupū̲rvaṃ m̐vi̲yūya̍ |

i̲hehai̍ṣāṃ kṛṇuta̲ bhoja̍nāni̲ ( ) ye ba̲r̲.hiṣo̲ namo̍vṛkti̲ṃ na ja̲gmuḥ ||

ā̲śvi̲naṃ dhū̲mramā la̍bhate sārasva̲taṃ me̲ṣamai̲ndramṛ̍ṣa̲bha-  
mai̲ndra-mekā̍daśakapāla̲ṃ nirva̍pati sāvi̲traṃ dvāda̍śakapālaṃ   
m̐vāru̲ṇaṃ daśa̍ kapāla̲(gm)̲ soma̍pratīkāḥ pitarastṛpṇuta̲   
vaḍa̍bā̲ dakṣi̍ṇā || 37

(bhoja̍nāni̲-ṣaḍvi(gm)̍śatiśca) (ā21)

ṭś 1.8.22.1

agnā̍viṣṇū̲ mahi̲ tadvā̎ṃ mahi̲tvaṃ m̐vī̲taṃ ghṛ̲tasya̲ guhyā̍ni̲ nāma̍ |

dame̍dame sa̲pta ratnā̲ dadhā̍nā̲ prati̍ vāṃ ji̲hvā ghṛ̲tamā ca̍raṇyet ||

agnā̍viṣṇū̲ mahi̲ dhāma̍ pri̲yaṃ m̐vā̎ṃ m̐vī̲tho ghṛ̲tasya̲ guhyā̍ juṣā̲ṇā |

dame̍dame suṣṭu̲tīrvā̍vṛdhā̲nā prati̍ vāṃ ji̲hvā ghṛ̲tamucca̍raṇyet ||

praṇo̍ de̲vī sara̍svatī̲ vāje̍bhirvā̲jinī̍vatī | dhī̲nāma̍vi̲trya̍vatu |

ā no̍ di̲vo bṛ̍ha̲taḥ - [ ] 38

ṭś 1.8.22.2

parva̍tā̲dā sara̍svatī yaja̲tā ga̍ntu ya̲jñaṃ |

hava̍ṃ de̲vī ju̍juṣā̲ṇā ghṛ̲tācī̍ śa̲gmāṃ no̲ vāca̍muśa̲tī śṛ̍ṇotu ||

bṛha̍spate ju̲ṣasva̍ no ha̲vyāni̍ viśvadevya |

rāsva̲ ratnā̍ni dā̲śuṣe̎ ||

e̲vā pi̲tre vi̲śvade̍vāya̲ vṛṣṇe̍ ya̲jñairvi̍dhema̲ nama̍sā ha̲virbhi̍ḥ |

bṛha̍spate supra̲jā vī̲rava̍nto va̲ya(gg) syā̍ma̲ pata̍yo rayī̲ṇāṃ ||

bṛha̍spate̲ ati̲ yada̲ryo ar.hā̎d dyu̲madvi̲bhāti̲ (ar.hā̎dyu̲madvi̲bhāti̲) kratu̍ma̲jjane̍ṣu | yaddī̲da-ya̲cchava̍sa- [ ] 39

ṭś 1.8.22.3

rtaprajāta̲ tada̲smāsu̲ dravi̍ṇaṃ dhehi ci̲traṃ |

ā no̍ mitrāvaruṇā ghṛ̲tairgavyū̍timukṣataṃ |

maddhvā̲ rajā(gm)̍si sukratū ||

prabā̲havā̍ sisṛtaṃ jī̲vase̍ na̲ ā no̲ gavyū̍ti mukṣataṃ ghṛ̲tena̍ |

ā no̲ jane̎ śravayataṃ m̐yuvānā śru̲taṃ me̍ mitrāvaruṇā̲ have̲mā ||

a̲gniṃ m̐va̍ḥ pū̲rvyaṃ gi̲rā de̲vamī̍ḍe̲ vasū̍nāṃ |

sa̲pa̲ryanta̍ḥ purupri̲yaṃ mi̲traṃ na kṣe̎tra̲sādha̍saṃ ||

ma̲kṣū de̲vava̍to̲ ratha̲ḥ - [ ] 40

ṭś 1.8.22.4

śūro̍ vā pṛ̲thsu kāsu̍ cit |

de̲vānā̲ṃ m̐ya inmano̲ yaja̍māna̲ iya̍kṣatya̲bhīdaya̍jvano bhuvat ||

na ya̍jamāna riṣyasi̲ na su̍nvāna̲ na de̍vayo ||

asa̲datra̍ su̲vīrya̍mu̲ta tyadā̲śvaśvi̍yaṃ ||

naki̲ṣṭaṃ karma̍ṇā naśa̲nna prayo̍ṣa̲nna yo̍ṣati ||

upa̍ kṣaranti̲ sindha̍vo mayo̲bhuva̍ ījā̲naṃ ca̍ ya̲kṣyamā̍ṇaṃ ca dhe̲nava̍ḥ | pṛ̲ṇanta̍ṃ ca̲ papu̍riṃ ca - [ ] 41

ṭś 1.8.22.5

śrava̲syavo̍ ghṛ̲tasya̲ dhārā̲ upa̍yanti vi̲śvata̍ḥ ||

somā̍rudrā̲ vivṛ̍hata̲ṃ m̐viṣū̍cī̲mamī̍vā̲ yā no̲ gaya̍māvi̲veśa̍ |

ā̲re bā̍dhethā̲ṃ nir.ṛ̍tiṃ parā̲caiḥ kṛ̲taṃ ci̲dena̲ḥ pramu̍muktama̲smat || somā̍rudrā yu̲vame̲tānya̲sme viśvā̍ ta̲nūṣu̍ bheṣa̲jāni̍ dhattaṃ |

ava̍syataṃ mu̲ñcata̲ṃ m̐yanno̲ asti̍ ta̲nūṣu̍ ba̲ddhaṃ kṛ̲tameno̍

a̲smat || somā̍pūṣaṇā̲ jana̍nā rayī̲ṇāṃ jana̍nā di̲vo jana̍nā ( )

pṛthi̲vyāḥ | jā̲tau viśva̍sya̲ bhuva̍nasya go̲pau de̲vā a̍kṛṇvanna̲mṛta̍sya̲ nābhi̎ṃ || i̲mau de̲vau jāya̍mānau juṣante̲mau tamā(gm)̍si

gūhatā̲maju̍ṣṭā | ā̲bhyāmindra̍ḥ pa̲kvamā̲māsva̲ntaḥ so̍māpū̲ṣabhyā̎ṃ janadu̲sriyā̍su || 42

(bṛ̲ha̲taḥ-śava̍sā̲-ratha̲ḥ-papu̍riṃ ca-di̲vo jana̍nā̲-pañca̍vi(gm)śatiśca) (ā22)

praśna korvai vith starting padams of 1 to 22 ānuvākams :-

anu̍matyā-āgne̲ya-mai̎ndrā̲gnama̲gnaye̲-somā̍ya-pratipū̲ruṣa-mai̎ndrāgnaṃ-dhā̲trebā̍r.haspa̲tya-ma̲gnaye̲-:'rthato̲-devī̎ḥ-sa̲midha̲(gm)̲-soma̲sye-ndra̍sya -mi̲tra-ā̎gne̲ya(gm)-sa̲dya-ā̎gne̲ya(gm)-mā̎gne̲ya(gg)-svā̲dvīṃ tvā-:'gnā̍viṣṇū̲-dvāvi(gm)̍śatiḥ | )

korvai vith starting padams of 1, 11, 21 series of pancātis :-

(anu̍matyai̲-yathā:'sa̍ti̲-devī̍rāpo-mi̲tro̍:'si̲-śūro̍ vā̲-dvica̍tvāri(gm)śat |)

First and ḷast padam of eighth praśnam :-

(anu̍matyā-u̲sriyā̍su |)

kānda korvai vith starting padams of eight praśnas of kāndam 1 :-

(i̲ṣa-āpo̍-de̲vasyā-:':' da̍de-devāsu̲rāḥ-saṃ tvā̍-pākaya̲jña-  
manu̍matyai |)

|| hari̍ḥ oṃ ||

|| kṛṣṇa yajurvedīya taittirīya saṃhitāyāṃ prathamakāṇḍe   
aṣṭamaḥ praśnaḥ samāptaḥ ||

|| iti prathamaṃ kāṇḍaṃ ||

=====================================================